Hendhunu heylaa meehunge sihhathu rangalhu – Iru\nހެނދުނު ހެނދުނާ ހޭލަން އާދަކޮށްފައިވާ މީހުންގެ ސިއްހަތު ރަނގަޅު\nއަވަހަށް ނިދައި، ހެނދުނު ހޭލާ މީހުންގެ ސިއްހަތު ރޭގަނޑު ލަހުން ނިދާ މީހުންނާ އަޅާބަލާއިރު ރަނގަޅުވުމަށް އޮންނަ ފުރުސަތު ބޮޑު ކަމަށް ފިންލެންޑުގައި ކުރި ދިރާސާއަކުން ހާމަވެއްޖެ އެވެ.\nމި ދިރާސާއިން އެނގުނު ގޮތުގައި، އަވަހަށް ހޭލާ މީހުން ދުވަހުގެ ފުރަތަމަ ނާސްތާ އަވަހަށް ކެއުމާއި ސިއްހަތަށް ފައިދާހުރި ކާނާ ކެއުން، ލަހުން ނިދާ މީހުންނާ އަޅާބަލާއިރު ގިނަ އެވެ. ނަތީޖާ އަކީ ރޭގަނޑު ލަހުން ނިދާ މީހުންގެ ހަށިގަނޑު އެކަށީގެންވާ ވަރަށް ވުރެ ފަލަވުމަށް އޮންނަ ފުރުސަތު ބޮޑުވުން ކަމަށް، ދިރާސާގައި އިސްކޮށް ހުންނެވި ނެޝަނަލް އިންސްޓްޓިއުޓް ފޯ ހެލްތު އެންޑް ވެލްފެއާގައި މީރްކާ މައުކޮނެން ވިދާޅުވި އެވެ.\n“އަޅުގަނޑުމެންނަށް އެނގުނީ ރޭގަނޑު ލަހުން ނިދާ މީހުން، އަވަހަށް ނިދާފައި އަވަހަށް ހޭލާ މީހުންނަށް ވުރެ، ނާސްތާކުރާ ވަގުތު ފަސްކުރާ ކަމާއި (ހަކުރުގެ ބާވަތެއް ކަމަށްވާ) ސުކްރޯސް، ފެޓް އަދި ސެޗުރޭޓެޑް ފެޓް ގިނައިން ހުންނަ، ސިއްހަތަށް ރަނގަޅު ނޫން ކާނާ ގިނައިން ބޭނުންކުރާކަން،” މައުކޮނެން ވިދާޅުވި އެވެ.\nޔުނިވަސިޓީ އޮފް ޓެކްސަސް ސައުތު ވެސްޓަން މެޑިކަލް ސެންޓަރުގެ ޑައެޓީޝަނެއް ކަމަށްވާ ލޯނާ ސަންޑޮން ވިދާޅުވީ މި ދިރާސާގެ ނަތީޖާއިން ހައިރާންކަން ލިބުނު ކަމަށެވެ. އޭނާ ވިދާޅުވީ ފިސިއޮލޮޖީ އާއި ބަޔޮލޮޖީގެ ދައުރެއް މިހެން ދިމާވުމަށް މެދުވެރިކުރުވަފާނެ ކަމަށެވެ.\nމި ދިރާސާގައި ބައިވެރިވެ ވަޑައިނުގަންނަވާ ސަންޑޮން ވިދާޅުވީ ކާއެއްޗެހީގެ އަސަރު ހަށިގަނޑަށް ކުރާ ގޮތް ދުވަހުގެ އެކި ވަގުތުތަކުގައި ތަފާތު ކަމާއި ނިދުމުގެ އާދައާ އެކަމާ ގުޅުން ހުންނަކަން މީގެ ކުރީގެ ބައެއް ދިރާސާތަކުން ހާމަވެފައިވާ ކަމަށެވެ.\nދިރާސާއިން ހާމަވި މުހިންމު އަނެއް ކަމަކީ ރޭގަނޑު ގިނައިރު ހޭލާ އުޅޭ މީހުން ކަސްރަތު ކުރުމާ ވެސް ދުރުކަމެވެ. އަދި މީގެ ތެރެއިން ގިނަ މީހުންނަކީ ދުންފަތުގެ އިސްތިއުމާލުކުރާ މީހުންކަން ވެސް ފާހަގަވެފައިވެ އެވެ. ރޭގަނޑުގެ ނިދި މަދު މީހުންގެ ތެރޭގައި ސިއްހަތު ރަނގަޅު މީހުން މަދުކަން ވަނީ މި ދިރާސާއިން އެނގިފަ އެވެ.\nމި ދިރާސާއަށް މައުލޫމާތު ނަގާފައި ވަނީ ހިތުގެ ބަލިތަކާ ބެހޭ ގޮތުން ފިންލެންޑުގައި 2007 ވަނަ އަހަރު ކޮށްފައިވާ ދިރާސާއަކުންނެވެ. އެ ދިރާސާގައި އުމުރުން 25 އަހަރާއި 74 އަހަރާ ދެމެދުގެ 1900 މީހަކު ބައިވެރިކޮށްފައިވެ އެވެ. ދިރާސާގެ ހޯދުންތައް ވަނީ އޮބީސިޓީ ޖާނަލްގައި ޝާއިއުކޮށްފަ އެވެ.


ޢީދު ކުޅިވަރު 1438 – މެންދުރު ފަހު އޮންނާނީ ބިލެތް އެޅުން – Ungoofaaru\nބަނޑޭރިގަނޑު/ޙަބަރު/ޢީދު ކުޅިވަރު 1438 – މެންދުރު ފަހު އޮންނާނީ ބިލެތް އެޅުން\nޢީދު ކުޅިވަރު 1438 – މެންދުރު ފަހު އޮންނާނީ ބިލެތް އެޅުން\nމުނާޒު މުޙައްމަދު 1 ސެޕްޓެމްބަރ 2017\n0 615 މިނެޓެއް ނުވަނިސް ކިޔާލެވޭ\n1437 ވަނަ އަހަރުގެ ޢީދު ބިލެތް އެޅުން ކުރިއަށް ދަނީ - ފޮޓޯ: ޙުސެއިން އަބްދުލް މަންނާން\nއުނގޫފާރުގައި ކުރިއަށްދާ 1438 ވަނަ އަހަރުގެ ޢީދު ހަރަކާތްތަކުގެ ތެރެއިން މިއަދު މެންދުރު ފަހު އޮންނާނީ ފިރިހެންވެރިންގެ ބިލެތް އެޅުމެވެ. މި ޙަރަކާތް ކުރިއަށް ދާނީ މެންދުރު ފަހު 13:30 ން 15:00 އަށެވެ.\nބިލެތް އެޅުން ކުރިއަށްދާ ގޮތް\nބިލެތް އެޅުމަކީ ޒަމާނުއްސުރެ ޢަޟްޙާ ޢީދުގެ މުނާސަބަތުގައި އުނގޫފާރުގައި ބާއްވަމުން އަންނަ ސަޤާފީ ހަރަކާތެކެވެ. މި ހަރަކާތުގެ މައިގަނޑު މަޤުސަދަކީ ޢީދު ދުވަހު ކުރިއަށް ގެންދާ އެކި ކުޅިވަރުތަކަށް ފައިސާ ހޯދުމެވެ.\nފިރިހެން ވެރިން ބިލެތް އަޅާ އިރު ބޮޑުބެރާއި ނެށުމުގެ އެކި ސަޤާފީ ހަރަކާތްތަކާ އެކު ރަށުގެ އެކި މަގުތަކުގައި ހިނގަމުން އެކި ގޭގެއަށް ވަންނަމުން ދާނެއެވެ. މި ގޮތަށް ވަންނަ އިރު މީރުކޮށް ތައްޔާރުކޮށްފައިވާ ބިލެތް ގަނޑުތައް ގެންދާނެއެވެ.\nކޮންމެ ގެއަކަށް ވަނުމަށް ފަހު ވެސް އެގޭގެ އަންހެން ވެރިންނަށް ބިލެތް ގަނޑެއް ވެދުމަށް އަރުވާނެއެވެ. އަންހެން ވެރިން މި ބިލެތް ގަނޑުގައި ހިފުމަށްފަހު ބިލެތް ހިފައިގެން އަންނަ ގުރޫޕަށް އެއަށްވީ ފައިސާ ހަވާލުކުރާނެއެވެ.\nފިރިހެންވެރިންގެ އިތުރުން އަންހެން ވެރިންގެ ބިލެތް އެޅުން ވެސް އުނގޫފާރުގައި ކުރިއަށްދެއެވެ. އަންހެންވެރިންގެ ބިލެތް އެޅުމުގައި އަންހެން ވެރިން ބިލެތް ހިފައިގެން ގޮސް ބިލެތްގަނޑު ހަވާލު ކުރަނީ ގޭގޭގެ ފިރިހެން ވެރިންނަށެވެ.\nރ.އުނގޫފާރު އަޟްޙާ ޢީދު 1438\nއުނގޫފާރުގައި ފުރަތަމަ ފަހަރަށް މައިދާނުގައި ޢީދުނަމާދު ކޮށްފި


PPM in "vaki kuri" kamah bunee dhanna baeh Noon: Nihan | Mihaaru\nނޫސްވެރިންގެ ބައްދަލުވުމެއްގައި ނިހާން (ކ) ވާހަކަ ދައްކަވަނީ. ޕީޕީއެމުން ވަކި ކުރެއްވި ކަމަށް ބުނެ ދައްކާ ވާހަކަތައް ގަބޫލު ނުކުރައްވާނެ ކަމަށް ނިހާނު ވިދާޅުވި. - ފޮޓޯ: ނިޝާން އަލީ/ މިހާރު\nޕީޕީއެމުން "ވަކިކުރި" ކަމަށް ބުނީ ދަންނަ ބައެއް ނޫން: ނިހާން\n30 މާޗް 2017 - 14:00 49 comments\nޕީޕީއެމްގެ ރައީސްކަމުގެ މަގާމުގައި ހުންނަވަނިކޮށް، އެ ޕާޓީގެ މެންބަރުކަމުން ވަކިކޮށްފައިވާ މައުމޫން އަބްދުލްގައްޔޫމްގެ ފެކްޝަންގެ ސްލޫކީ ކޮމެޓީން އިއްޔެ ވަނީ ނިހާނު ޕާޓީން ވަކިކޮށްފަ އެވެ. އޭނާގެ އިތުރުން ޕީޕީއެމްގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު، ދަނގެތި ދާއިރާގެ މެމްބަރު އިލްހާމް އަހުމަދު ވެސް މައުމޫންގެ ފެކްޝަނުން ވަކި ކުރި އެވެ. ނަމަވެސް އިލްހާމްގެ ބަހެއް އަދި ވަނީ ލިބޭ ގޮތް ނުވެފަ އެވެ.\nނިހާން ފާހަގަކުރެއްވި ގޮތުގައި ކޯޓުގެ އަމުރާ އެއްގޮތަށް، ޕީޕީއެމް ހިންގުމުގެ އެންމެހައި ކަންކަން އެ ޕާޓީގެ މުސްތަޝާރު ރައީސް އަބްދުﷲ ޔާމީނާ ހަވާލުކުރުމަށް ކައުންސިލުން ވަނީ ނިންމައިފަ އެވެ. އެހެންވެ، އިތުރު ބޭފުޅުންތަކަކަށް ޕާޓީގެ ކަންކަން ނިންމޭނެ ކަމަށް ގަބޫލު ނުކުރައްވާ ކަމަށް އޭނާ ވިދާޅުވި އެވެ.\n"އެއީ ދަންނަ ބަޔަކު ކުރި ކަމެއް ނޫން. އަޅުގަނޑަށް އެނގިގެން ހަމަ ގައިމު ވެސް ނުނިންމާ/ އަޅުގަނޑަށް ގުޅާފައި ވެސް ނެތް އެބަޔަކު،" ވިލިމާލެ ދާއިރާގެ މެމްބަރު ނިހާން ވިދާޅުވި އެވެ.\nއޭނާ ވިދާޅުވި ގޮތުގައި ކޯޓު ހުކުމާ ގުޅިގެން ޕީޕީއެމްގެ ހުރިހާ ކަމެއް ހިނގަމުން އަންނަނީ އެ ޕާޓީގެ މުސްތަޝާރު ރައީސް ޔާމީންގެ ބެއްލެވުމުގެ ދަށުންނެވެ. ޕީޕީއެމްގެ ކައުންސިލް ބައްދަލުވުންތަކަށް 95 ޕަސެންޓު މެމްބަރުން ހާޒިރުވާ ކަމަށް ވެސް އޭނާ ވިދާޅުވި އެވެ.\nޕީޕީއެމް ދެބައިވެ، މައުމޫނަށް ތާއީދުކުރައްވާ ބޭފުޅުން އެ ޕާޓީގެ ނަމުގައި ކޮމިޓީތައް ހިންގަވައި ކަންކަން ނިންމަވަމުން ގެންދަވާއިރު ކޯޓުގެ ހުކުމަކާ އެކު، ޕާޓީގެ ހުރިހާ ބާރެއް މުސްތަޝާރު ރައީސް ޔާމީނާ ހަވާލުކޮށް، އެ މަނިކުފާނެ ފަޅިން ވެސް ގެންދަވަނީ ނިންމުންތައް ނިންމަވަމުންނެވެ. ކޮންމެ ފަރާތަކުން ވެސް އަސްލު ޕީޕީއެމް އަކީ އެއީ ކަމަށް ދައުވާކުރެ އެވެ.\nމައުމޫންގެ ފެކްޝަނުން ބުނި ގޮތުގައި ނިހާން ޕާޓީން ވަކިކުރީ އެ ޕާޓީގެ އަސާސީ ގަވާއިދާ ހިލާފަށް އަމަލުކުރެއްވުމާއި ފ. އަތޮޅު ވިއްކާލަން ނިންމާފައިވާ ކަމަށް ވިދާޅުވެ ދެއްކެވި ކަމަށް ބުނާ އޯޑިއޯގެ މައްސަލައިގަ އެވެ. އިލްހާމް ވަކިކުރީ މަޖިލީހުގެ ރައީސް އަބްދުﷲ މަސީހް ވަކިކުރަން މަޖިލީހުގައި ނެގި ވޯޓުގެ ކުރިން "މަސީހާ ދެކޮޅަށް ވޯޓު ދޭނީ ހޫނުފެނަށް އެރެން ބޭނުންވާ ނަމަ" ކަމަށް ވިދާޅުވެ ޕީޕީއެމްގެ މެމްބަރުންނަށް ބިރުދެއްކެވި ކަމަށް ބުނާ މައްސަލައިގަ އެވެ.\nމައުމޫން ފެކްޝަންގެ ސުލޫކީ ކޮމެޓީން ނިހާނާއި އިލްހާމް ވަކިކުރިއިރު، ޕާޓީގެ މެންބަރުކަމުން މައުމޫން ވަކިކުރަން ނިންމާފައި ވަނީ ރައީސް ޔާމީން ރިޔާސަތު ބެލެހެއްޓެވި ކައުންސިލް ބައްދަލުވުމެއްގަ އެވެ. އެކަމަކު މައުމޫން ވިދާޅުވަނީ ޕީޕީއެމްގެ ގައުމީ ޖަލްސާގައި، ފަސް އަހަރަށް އިންތިހާބު ކޮށްފައިވާ ރައީސް ވަކިކޮށްފައި ވަނީ ޕާޓީގެ އަސާސީ ގަވާއިދާ ހިލާފަށް ކަމަށާއި އެ ނިންމުން ބަލައިނުގަންނާނެ ކަމަށެވެ.\nރައީސް ޔާމީންގެ ފެކްޝަނުން ވެސް ސުކޫލީ ކޮމިޓީ ބާއްވައި، ބައެއް ބޭފުޅުން ޕާޓީން ވަނީ ވަކިކޮށްފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ މެމްބަރު އިލްހާމް އަހުމަދު ޕީޕީއެމް ކުރީގެ މެމްބަރު އަހުމަދު ނިހާން ޕީޕީއެމް ކައުންސިލް ރައީސް އަބްދުﷲ ޔާމީން ޕީޕީއެމްގެ ކޯޅުން\nނިހާނާއި އިލްހާމް ޕާޓީން ވަކިކޮށްފި: މައުމޫން ފެކްޝަން


ޢައުރަ ނިވާކުރުމުގައި ފަރުވާކުޑަކުރުން2– DhiSalafiyyah\n15/05/2016 އަޚްލާޤް, ދީންއަލް އުޚްތު އުންމު ޢަބްދިﷲ\nޢައުރަ ނިވާކުރުމާގުޅޭގޮތުން ރަސޫލުﷲ صلى الله عليه وسلم ގެ އަރިހުން ޙަދީޘްތައް ވާރިދުވެގެން އައިސްފައިވެއެވެ.\n– عَنْ بَهْزِ بْنِ حَكِيمٍ، عَنْ أَبِيهِ، عَنْ جَدِّهِ، قَالَ: قُلْتُ يَا رَسُولَ اللَّهِ عَوْرَاتُنَا مَا نَأْتِي مِنْهَا وَمَا نَذَرُ؟ قَالَ: ((احْفَظْ عَوْرَتَكَ إِلَّا مِنْ زَوْجَتِكَ أَوْ مَا مَلَكَتْ يَمِينُك)) قَالَ: قُلْتُ: يَا رَسُولَ اللَّهِ، إِذَا كَانَ الْقَوْمُ بَعْضُهُمْ فِي بَعْضٍ؟ قَالَ: ((إِنِ اسْتَطَعْتَ أَنْ لَا يَرَيَنَّهَا أَحَدٌ فَلَا يَرَيَنَّهَا)) قَالَ: قُلْتُ: يَا رَسُولَ اللَّهِ إِذَا كَانَ أَحَدُنَا خَالِيًا؟ قَالَ: ((اللَّهُ أَحَقُّ أَنْ يُسْتَحْيَا مِنْهُ مِنَ النَّاسِ)) [رواه أبو داود ، وحسنه الألباني]\nމާނައީ: ބަހްޒު ބިން ޙަކީމް އެކަލޭގެފާނުގެ ބައްޕާފުޅުގެ އަރިހުން އެކަލޭގެފާނުގެ ކާފާފުޅު ވިދާޅުވިކަމަށް ރިވާކުރައްވާފައިވެއެވެ. އެކަލޭގެފާނު ދެންނެވިއެވެ. “އޭ ﷲ ގެ ރަސޫލާއެވެ. ޢައުރަ ނިވާކުރާއިރު ފޮރުވާނީ އަދި ދޫކޮށްލާނީ ކޮންތަނެއް ހެއްޔެވެ؟” ޙަދީޘްކުރެއްވިއެވެ. “ތިބާގެ އަނބިމީހާ ނުވަތަ ތިބާއަށް މިލްކުވެގެންވާ އަޅު އަންހެނާ ފިޔަވާ އެހެން މީހުންގެ ކިބައިން ތިބާގެ ޢައުރަ ރައްކާތެރިކުރާށެވެ.” ވިދާޅުވިއެވެ. “ތިމަންކަލޭގެފާނު ދެންނެވީމެވެ. އޭ ﷲ ގެ ރަސޫލާއެވެ. ތިމަންމެންގެ ތެރެއިން އެއްބަޔަކު އަނެއްބަޔެއްގެ ތެރޭގައިވާއިރު ކިހިނެތްތޯއެވެ؟” ޙަދީޘްކުރެއްވިއެވެ. “ތިބާއަށް ކުޅަދާނަވެގެންވާނަމަ އެބައިމީހުންގެ ތެރެއިން މީހަކަށް ފެނުނަ ނުދޭށެވެ.” ވިދާޅުވިއެވެ. “ތިމަންކަލޭގެފާނު ދެންނެވީމެވެ. އޭ ﷲ ގެ ރަސޫލާއެވެ. ތިމަންމެންގެ ތެރެއިން މީހަކު އެކަނި ވާނަމަ ކިހިނެތްތޯއެވެ؟” ޙަދީޘްކުރެއްވިއެވެ. “މީސްތަކުންނަށްވުރެ ﷲ އަށް ލަދުވެތިވުން ޙައްޤުކަން ބޮޑެވެ.”\n– ((غَطِّ فَخِذَكَ فَإِنَّ الْفَخِذَ عَوْرَةٌ)) [صححه الالباني في صحيح الجامع]\nމާނައީ: “ފަލަ މަސްގަނޑު ނިވާކުރާށެވެ. ފަހެ، ހަމަކަށަވަރުން ފަލަ މަސްގަނޑަކީ ޢައުރައެކެވެ.”\n– ފަހެ، މީހަކު ބުނެފާނެއެވެ. “މީހަކު އެކަނި ހުންނައިރު އޭނާގެ ޢައުރަ ކަޝްފުކުރުން ހުއްދަވާނެ ހެއްޔެވެ؟” ޢިލްމުވެރިންވަނީ މިސުވާލަށް ޖަވާބު ދެއްވާފައެވެ. އެއީ އެކަމަށް ޙާޖަތެއް އޮތްނަމަ އެކަން ހުއްދަ ވެގެންވެއެވެ. އެއީ މިޘާލަކަށް ޤަޟާ ޙާޖާކުރުމަށް ނުވަތަ ޢައުރަ ގުނަވަން ވަށައިގެންވާ އިސްތަށިތައް ބޭލުމަށް ނުވަތަ އަނބިމީހާއާއެކު ޖިމާޢުވުމަށެވެ. އެކަމަށް ޙާޖަތެއް ނެތްކަމަ އޮތީ ރަސޫލުﷲ صلى الله عليه وسلم އާއެފަދައިން ސުވާލު ދެންނެވުމުން ޙަދީޘްކުރެއްވި ބަސްފުޅެވެ.\n((اللَّهُ أَحَقُّ أَنْ يُسْتَحْيَا مِنْهُ مِنَ النَّاسِ)) [رواه أبو داود ، وحسنه الألباني]\nމާނައީ: “މީސްތަކުންނަށްވުރެ ﷲ އަށް ލަދުވެތިވުން ޙައްޤުކަން ބޮޑެވެ.”


Kandu Dhathuru Fathuru Kurumugai Samaalu Vumah MNDFin Ilthimaas Koffi\nކަނޑު ދަތުރުފަތުރުކުރުމުގައި ސަމާލުވުމަށް އެމްއެންޑީއެފުން އިލްތިމާސްކޮށްފި\n3 މަސް,4ހަފްތާ, 23 ގަޑި, 29 މިނެޓް, 14 ސިކުންތު ކުރިން 2180މަރިޔަމް އިސްއާދާ\nދުވަސްވަރަކީ ރާއްޖެއަށް މޫސުން ގޯސް ކަނޑުގަދަ ދުވަސް ވަރަކަށް ވެފައި އަދި މޫސުމާއި ބެހޭ އިދާރާއިން ރާއްޖެއަށް މޫސުން ގޯސްވާނެކަމަށް ލަފާކުރާތީ ކަނޑު ދަތުރުކުރައްވާ ފަރާތްތަކުން މޫސުމަށް ސަމާލުވުމަށް މޯލްޑީވްސް ނެޝަނަލް ޑީފެންސް ފޯސް އެމްއެންޑީއެފްއިން އިލްތިމާސްކޮށްފިއެވެ.\nއެމްއެންޑީއެފުން ބުނީ ވޭތުވެދިޔަ 24 ގަޑިއިރު ތެރޭގައި މޫސުން ގޯސްވުމުގެ ސަބަބުން ނުރައްކާތެރި ކަނޑުމަތީގެ ތަފާތު ހާދިސާތައް ހިނގަމުން އަންނަ ކަމަށާއި އެގޮތުން ގިނަ އަދަދެއްގެ އުޅަނދު ފަހަރު ފަރަށް އެރުމާއި އުޅަނދު ފަހަރު ދިޔަވެ އަޑިއަށް ދިއުމާއި އަދި ނަގިލި ކަހައިލައިގެން އުޅަނދު ފަހަރު ގެއްލިގެން ރިޕޯޓްކޮށްފައިވާ ކަމަށެވެ.\nކަނޑު ދަތުރުކުރައްވާ އުޅަނދު ފަހަރުގެ އޮޑިވެރިންނާއި ކެޕްޓަނުން މޫސުމާބެހޭ އެންމެ ފަހުގެ މަޢުލޫމާތު ހޯއްދެވުމަށްފަހު ދަތުރުތައް ރޭވުމަށާއި ދަތުރު ކުރާ ފަރާތްތަކުން އަންގަންޖެހޭ ފަރާތްތަކަށް ފުރުމުގެ ކުރިން ދަތުރާއިބެހޭ މަޢުލޫމާތު އެންގުމަށް އެމްއެންޑީއެފުން އެދިފައިވެއެވެ.\nމީގެ އިތުރުން އުޅަނދު ފަހަރުގައި ލައިފްޖެކެޓާއި މުވާސަލާތީ ނިޒާމާއި ދިޔަހިއްކާ ޕަންޕު ފަދަތަކެތި ހުރީ ރަނގަޅަށްތޯ ޗެކްކުރުމާއި ވަކިން ހާއްސަކޮށް ކުދި އުޅަނދުފަހަރުގައި ރޭގަނޑު ދަތުރު ކުރައްވާ ފަރާތްތަކުން އިތުރަށް ސަމާލުކަން ދެއްވުމަށްވެސް އިލްތިމާސްކޮށްފައިވެއެވެ.\nއަދި ހަމައެހެންމެ މުދާ އުފުލާ އުޅަނދުފަހަރުން މުދާ ބަރުކުރުމުގައި ގަވާއިދުތަކަށް އަމަލުކުރުމަށާއި އަދި ލައިސަންލުމުގައި ރަނގަޅަށް އައްސާފައި ބެހެއްޓުމަށް ސަމާލުވުމަށް އެމްއެންޑީއެފުން ވަނީ އެދިފައެވެ.\nއޭގެ އިތުރުން ފަޅުތެރެއާއި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑި ދޯނިފަހަރު ބެލެހެއްޓުމާއި ދިޔަހިއްކުމަށް ސަމާލުކަން ދިނުމަށްވެސް އެމްއެންޑީއެފުން އިލްތިމާސްކުރެއެވެ.\nކަނޑު ދަތުރުފަތުރު ކުރައްވާ ފަރާތްތަކުން އެއްވެސް ހާދިސާއެއް ހިނގައިފިނަމަ ލަސްނުކޮށް އެމްއެންޑީއެފް ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅުއްމަށްވެސް އެމްއެންޑީއެފުން އެދިފައިވެއެވެ.\n5 ގަޑި ކުރިން 71 0


Opinion: Virus akee dhiru huri echcheh tha? | Mihaaru\nކޮވިޑް-19 އަކީ ޗައިނާ އިން އުފަންވި ބައްޔެއް.\nޑރ. ޝީޒާ ޢަލީ\n23 މާޗް 2020 - 11:04\nވައިރަހަކީ ދުނިޔޭގައި ލައްވަވާފައިވާ އެއްޗެއްކަން، ސައިންސްވެރިންނަށް ދެނެގަނެވުނީ 1898 ވަނަ އަހަރު އެވެ. އޭގެ ފަހުން މިހާތަނާ ޖެހުނުުއިރު ވައިރަހަަކީ މިލިއަނުން ގުނާލެވޭނެ ވަރަށް އޭގެ ބާވަތްތައް ހިމެނޭ އެއްޗެއް ކަމަށް ސައިންސްވެރިން ދެކެ އެވެ. މީގެ ތެރެއިން 5،000 އަށް ވުރެ ގިނަ ވައިރަހުގެ ބާވަތް ވަނީ ތަފްސީލީ ގޮތެއްގައި ދެނެގަނެވިފަ އެވެ. ނަމަވެސް ވައިރަހަކީ ދިރޭ އެއްޗެއް ކަމާ މެދު އުފައްދާފައިވާ ސުވާލަށް ސައިންސްވެރިން ކުރާ ބަހުސް އަދިވެސް ހުއްޓުމަކަށް ނާދެ އެވެ. ވައިރަހަކީ ދިރޭ އެއްޗެއް ކަމަށް ނުވަަތަ ދިރޭ އެއްޗެއް ނޫން ކަމަށް ނުވަތަ ދިރޭ ތަކެއްޗާއި ދިރުންނުވާ ތަކެތީގެ ދެމެދުގައިވާ އެއްޗެއް ކަމަށް ވެސް އެކިއެކި ސައިންސްވެރިން ދެކެ އެވެ.\nދިރޭ ތަކެއްޗާއި އޭގައި ދިރުމެއްނުވާ ތަކެތި ވަކިކުރުމަކީ އެހާ އުނދަގޫ ކަމަކަށް ނުވެދާނެ އެވެ. އަމުދުން އެއީ ހަމަ ލޮލަށް ފެންނަވަރުގެ ބޮޑެތި ތަކެތި ކަމަށް ވަނީ ނަމަ އެވެ. ދިރޭ ތަކެއްޗަކީ އޭގައި ދިރުން ވާ ތަކެއްޗެވެ. ސައިންސްވެރިން ވަނީ ދިރުން ތަފްސީލުކޮށްދީފަ އެވެ. ދިރުން ހުރި ތަކެތީގައި ފުރިހަމަވާން ޖެހޭ ސިފަތަކެއް ވެ އެވެ. ތިރީގައި އެވަނީ މައިގަނޑު ގޮތެއްގައި ބަލާ ކަންކަމެވެ.\n1. ދިރުން ހުރި ތަކެތި އެތަކެތީގެ ދަރިފަސްކޮޅު ގިނަކުރާނެ އެވެ. ބައެއް އެއްޗިއްސަކީ ބިސް އަޅައިގެން ވިހާ އެއްޗިއްސެވެ. އަނެއް ބައި އެއްޗިއްސަކީ ބިސްނާޅާ ވިހާ އެއްޗިއްސެވެ.\n2. ދިރުންހުރި އެއްޗެއް ނަމަ އެ އެއްޗެއްގައި ހިނގާ ކަންތައްތަކެއް ވާނެ އެވެ. މިސާލަކަށް ނޭވާލުން، ހަޖަމްކުރުން، ލޭ ދައުރުކުރުން ފަދަ ކަންތައްތަކެވެ.\n3. ދިރޭތަކެތި ހެދި ބޮޑުވެ އެވެ. މިއީ ވަގުތާ އެކު އަންނަ ބަދަލެކެވެ.\n4. ދިރޭ ތަކެއްޗަކީ އޭގައިވާ ދިރުން ނިމުމަކަށް ދަންދެން ނުވަތަ މަރުވަންދެން ބަދަލުތަކެއް އަންނަމުންދާނެ ތަކެއްޗެވެ. މިސާލަކަށް އުމުރާ ގުޅިގެން އަންނަ ބަދަލުތައް ހިމެނެ އެވެ.\nމަތީގައިވާ ކަންކަމަކީ ދިރުން ހުރި ތަކެތީގައި ފުރިހަމަވާން ޖެހޭ ސިފަތަކެވެ. އިންސާނުންނާއި، ޖަނަވާރުންނާއި، ގަސްގަހާއި ގެހި އަދި މަސްމަހާއި މެއްސަކީ ވެސް ދިރޭ ތަކެއްޗެވެ. މިހުރިހާ ތަކެއްޗަކީ ހަމަ ލޮލަށް ފެންނަވަރުގެ ބޮޑެތި އެއްޗިއްސެވެ. ނަމަވެސް ހަމަ ލޮލަށް ފެންނަވަރަށް ވުރެ ކުދި ބައެއް ތަކެތީގައި ވެސް ދިރުންވެ އެވެ. މިސާލަކަށް އިންސާނެއްގެ ގައިން ނަގާ ސެލްއެއް، ބެކްޓީރިއާއެއް، "އެމީބާ" އެއް ފަދަ ތަކެއްޗަކީ ހަމަ ލޮލަށް ފެންނަ އެއްޗިއްސެއް ނޫނެވެ. ނަމަވެސް އެއީ ވެސް ދިރުން ހުރި ތަކެއްޗެވެ.\nދިރުމެއް ނުވާ ތަކެތީގެ ތެރޭގައި ހިފާގެންގުޅޭ ތަކެއްޗާއި، ފަރުނީޗަރާއި، އަންނައުނާއި، މެޝިނު ފަދަތަކެތި ހިމެނެ އެވެ. ބައެއް ސައިންސްވެރިން ދެކޭ ގޮތުގައި ދިރޭ ތަކެއްޗާއި ދިރުމެއްނުވާ ތަކެތީގެ ދެމެދުގައިވާ ތަކެތި ވެސް ހުރެ އެވެ. ނަމަވެސް މިކަމާ މެދު ރަޢުޔު ތަފާތުވުން ސައިންސްވެރިންގެ މެދުގައި ވެސް އެބަ އޮތެވެ.\nވައިރަހަކީ ދިރުންހުރި އެއްޗެއް ނޫން ކަމަށް ބައެއް ސައިންސުވެރިން ދެކެ އެވެ. އެއީ ދިރުން ހުރި އެއްޗެއްގައި ހުންނަ ސިފަތައް އޭގެ ޒާތުގައި ނުވާތީ އެވެ. ވައިރަހެއްގެ ފަރާތުން ދިރުން ހުރި އެއްޗެއްގެ ސިފަތައް ފެންނަނީ އެހެން ދިރުމެއްގައިވާ ސެލްއެއްގެ ތެރެއަށް އެއަށް ވަދެވުމުންނެވެ. ސެލްގެ ބޭރުގައި ވައިރަހަކީ ދިރުން ނުވާ އެއްޗެކޭ އެއްފަދަ އެއްޗެކެވެ.\nއަނެއް ބައި ސައިންސްވެރިން ދެކޭ ގޮތް ތަފާތެވެ. އެ ސައިންސްވެރިން ދެކޭ ގޮތުގައި ދިރުންހުރި އެއްޗެއްގެ ސިފަތައް ވައިރަހުގައި ނެތް ނަމަވެސް، އެހެން ސެލްއެއްގެ ތެރެއަށް ވަނުމަށް ފަހު، ދިރުން ހުރި އެއްޗެއްގެ ސިފަތައް އެއަށް ލިބެ އެވެ. މިސާލަކަށް ސެލްތެރެއަށް ވަނުމަށް ފަހު ދިރުން ހުރި އެއްޗެއް ފަދައިން ވައިރަސް ގިނަވެގަނެ އެވެ. މިގޮތުން ގިނަވެގަންނަން ވައިރަސް ބޭނުންކުރަނީ ވައިރަސް ވަދެފައިވާ ސެލްގެ ބައިތަކެވެ. އެހެން ގޮތަކަށް ބުނާ ނަމަ، ސެލްއަކަށް ވަނުމަށް ފަހު އެ ސެލްގެ ބައިތައް ބޭނުންކޮށްގެން ވައިރަސް ހަރަކާތްތެރިވަނީ ދިރޭ އެއްޗިހި ހަރަކާތްތެރިވާ ފަދަ ގޮތަކަށެވެ. ދިރުން ނުވާ އެއްޗަކަށް އެގޮތަކަށް ހަރަކާތްތެރިއެއް ނުވެވޭނެ އެވެ. މި ސަބަބަށްޓަކައި ބައެއް ސައިންސްވެރިންގެ ނަޒަރުގައި ވައިރަހަކީ ދިރޭ އެއްޗެކެވެ. އަދި އަނެއް ބައި ސައިންސްވެރިން ދެކޭ ގޮތުގައި ވައިރަހަކީ ދިރޭ ތަކެއްޗާއި ދިރުމެއް ނުވާ ތަކެތީގެ ދެމެދަށް ފެތޭ އެއްޗެކެވެ.\nދިރޭ ތަކެއްޗަކީ ކޮބައިކަން އިތުރު ގޮތަކަށް ބަލައިލާ ނަމަ، ދިރުން ހުރި އެއްޗެއްގެ އެންމެ ކުޑަ ޒައްރަކީ ސެލްއެއް ކަމަށް ސައިންސްވެރިން ދެކެ އެވެ. ސެލް އަކީ ދުއްޔަކުން ހިފެހެއްޓިފައިވާ ޚާއްސަ ބައިތަކެއް އޭގެ ތެރޭގައި އެކުލެވިގެންވާ އެއްޗެކެވެ. މި ދުލިފަށް ފޫދުއްވާލައިފި ނަމަ، ސެލް މަރުވެ އެވެ. ވައިރަހަކީ މިފަދައިން އެކުލެވިގެންވާ އެއްޗެއް ނޫނެވެ. ވައިރަހަކީ ސެލްއަކަށް ވުރެ ވެސް ކުޑަ އެއްޗެކެވެ. އަދި ސެލްގައި ހިމެނޭ ހުރިހާ ބައިތަކެއް ވައިރަހަކު ނުހުރެ އެވެ. މިގޮތަށް ބަލާ ނަމަ، ވައިރަހަކީ ދިރޭ އެއްޗެއް ނޫނެވެ. ވައިރަހަކީ ދިރޭ އެއްޗެއްގެ އެންމެ ކުޑަ ޒައްރަށް ވުރެ ކުޑަ، އަދި އެ ޒައްރުގައި ހުންނަ ބައިތައް ވެސް ހިމެނޭ އެއްޗަކަށް ނުވާތީ އެވެ.\nވައިރަހަކީ ދިރުން ހުރި އެއްޗެއް ކަން ނުވަތަ ނޫން ކަން ނުވަތަ އެ ދެމެދުގައިވާ އެއްޗެއް ކަމަށް މި ކަނޑައެޅެނީ ދިރޭ އެއްޗެއްގެ ސިފަތައް ސައިންސްވެރިން ތަފްސީލުކޮށްފައިވާ ގޮތުން ކަމަށް ވެދާނެ އެވެ. އެހެން ކަމަށް ވިއަސް ވައިރަހަކީ ދިރުން ހުރި އެއްޗެއްތޯ ނުވަތަ ނޫންތޯ ކުރެވޭ ސުވާލަށް ސައިންސްވެރިންގެ ފަރާތުން ލިބެނީ ތަފާތު ޖަވާބެކެވެ. ކަނޑައެޅިގެން މިއީ ދިރޭއެއްޗެކޭ ބުނުމުގައި ބައެއް ހާލަތްތަކުގައި އުނދަގޫތަކެއް ހުންނަނީތާ އެވެ.\nބައެއް ސައިންސްވެރިން ދެކޭ ގޮތުގައި އެއްޗެއްގައި ދިރުން ވޭތޯ ނުވަތަ ނުވޭތޯ ކުރެވޭ ސުވާލަކީ ކެމިސްޓްރީ އާއި ބައޮލޮޖީގެ ދެމެދުގައި އޮންނަ ރޮނގުގައި އޮންނަ ސުވާލެކެވެ. އެއީ ފަސޭހައިން ދަމާލެވޭ ރޮނގަކަށް ނުވަނީ އެވެ. ކުރު ގޮތަކަށް ނަމަ ކެމިސްޓްރީ އަކީ ކައުނުގައި ލައްވަވާފައިވާ މާއްދާތައް އެއް މާއްދާ އަނެއް މާއްދާއާ ގުޅޭ ގުޅުމާއި އެ ގުޅުންތަކުން އުފެދޭ ކެމިކަލް ބާވަތްތަކުގެ އިލްމެވެ. ބައޮލޮޖީ އަކީ ދިރޭ ތަކެތީގެ އިލްމެވެ. ދިރޭ ތަކެތި ވެސް އެކުލެވިގެންވަނީ ކައުނުގައިވާ މާއްދާތަކުންނެވެ.\nޝައްކުނުކުރެވޭނެ އެއް ކަމަކީ ދިރޭ އެއްޗަކަށް ވިއަސް ނުވިއަސް އިންސާނުންގެ ހިތްތަކުގައި ބިރުވެރިކަން އުފައްދާ، މުޅި ދުނިޔެ ހުއްޓުމަކާ ގާތަށް ގެންނަހާ ބާރު ކުޑަކުޑަ ވައިރަހަކަށް ވެސް ލިބިފައިވާ ކަމެވެ. އެކި ފަހަރުމަތިން ދުނިޔޭގައި އެފަދަ ވައިރަސްތައް ފެތުރި، އިންސާނުންނަށް ބިރަކަށް ވި އެވެ. މިދުވަސްވަރު މި އުޅޭ ކޮރޯނާވައިރަސް އަކީ އޭގެ އެއް މިސާލެވެ. އެ ވައިރަސް ނުހުއްޓުވި، އިތުރުވުން އެދަނީ ހައްތަހާ ބާރުވަމުންނެވެ. މަރުވާ މީހުންގެ އަދަދު ވެސް އެދަނީ މައްޗަށެވެ.\nޑރ. ޝީޒާ އަލީ އަކީ ޤައުމީ ޔުނިވަސިޓީގެ ސްކޫލް އޮފް މެޑިސިންގެ ޑީން އެވެ. ގައުމީ ޔުނިވަސިޓީއާ ގުޅިވަޑައިގަތުމުގެ ކުރިން އޭނާ ވަނީ ހެލްތު މިނިސްޓްރީގެ ޑިރެކްޓަ ޖެނެރަލް އޮފް ހެލްތު ސާވިސަސްގެ މަގާމު ފުރުއްވާފަ އެވެ. އަދި އައި.ޖީ.އެމް.އެޗް. ގައި ލޮލުގެ ޚާއްސަ ޑޮކްޓަރެއްގެ ގޮތުން ވެސް މަސައްކަތް ކުރެއްވި އެެވެ. ޑރ. ޝީޒާ ވަނީ އެފް.ސީ.ޕީ.އެސް. (އޮފްތަލްމޮލޮޖީ) ގެ އިތުރުން ބިޒްްނަސް އެޑްމިނިސްޓްރޭޝަން ރޮނގުން މާސްޓާޒް ޑިގްރީ ވެސް ނަންގަވައިފަ އެވެ.\nކޮލަމް ދިރާސާ ސައިންޓިފިކް ރިސާޗް\n30 ކޮމެންޓް, 18 ރިއެކްޝަންސް\nވަރަށް ރަނގަޅު ޝުކުރިއްޔާ\nތިޔަ ސުވާލުގެ ޖަވާބަކީ ވައިރަސް ތަނެއްގައި ނުވަތަ ވައިގެ ތެރޭގައި ވާއިރު އޭގެ މިސާލަކީ ބޭރުފުށުން ދިރުންނެތް އެއްޗެއްގެ މިސާލެވެ. އަދި މިޙާލަތުގައިވެސް ވައިރަސްގެ އެތެރޭގައި އޭތި އިތުރުވުމާއި އޭގެ ނަސްލާބެހޭ ހުރިހާ މަޢުލޫމާތެއް ރައްކާތެރިވެފައިވާތީ އެވާނީ ދިރުން ލިބިފައިވާއެއްޗަށެވެ. އެއްމެ އެއްގޮތްވަނީ ކުކުޅުބިސްފަދަ ބިހުގެ ސިފައެވެ. ގެއްލުމެއް ނުވާނަމަ ބިސް އެއަށްލިބެންވާ ހޫނުމިން ލިބުމުން ދިރުންހުރި އެއްޗަކަށް ބަދަލުވެއެވެ.\nވައިރަހުގަ ދިރުން ހުރުމުން ނުވަތަ ދިރުން ނެތުމުން އޭގެ ތަފާތަކީ ކޮބާ؟ ދިރުން ހުރުމަކީ ފުރާނަ ހުރުންތަ؟ ޖަވާބެއް ދީބަލަ ކޮންމެވެސް މީހަކު.\nފުރާނައަކީ ދިރުމާ ބެހޭ އެއްޗެއްތަ؟ ގަސްގަހުގައި ފުރާނަ ހުރޭތަ؟\nމަޢުލޫމާތު ނެގި ތަންތަން ހިމަނައިނުލީމަ ދެރައީ. ދަރިވަރުންނަށް މިސާލު ދައްކަން ޖެހޭ މީހުންގެ ފަރާތުން މި ކަހަލަ ދެރަވަރު ކަންކަން ފެނިގެން ނުވާނެ.\nމީ އިވޮލިއުޝަން އަކީ.\nއިވޮލިއުޝަންތިއަރީ ބުނާގޮތުން އޭތީގެ ފޯރ މް ބަދަލުވާނެ. މިސާލަކަށް މަކުނު އިންސާނުންނަށް. އެއީ ވާނެކަ މެއް ނޫން. މިއީ ކުރީގައިވެސް ވައިރަހެއް އަދި ވެސް ވައިރަހެއް.\nވައިރަސް އަކީ އިންސާނުންނަށް އުފެއްދޭ އެއްޗެއްކަމަށް ވެއްޖެއްޔާ އެއީ ދިރޭ އެއްޗެއް ނޫނެންނު. އިންސާނަކަށް ދިރުންހުރި އެއްޗެއް އުފެއްދުމުގެ ބާރު ލިބިގެނެއް ނުވޭނު؟\nއިންސާނުން އެ އުފައްދަނީއެއް ނޫން ކޮޕީކުރަނީ.\nއިންސާނުންނަށް ވައިރަސް އުފެއްދެއެވެ. މިހާރު އެއްވެސް ކަމެއް ނޫން.\nމި ޚިޔާލު ތަފާތުވުން ދީނީ ޢިލްމު ވެރިންގެ މެދުގައި ވެސް އޮވެއެވެ. އަދި ޤާނޫނީ ޢިލްމު ވެރިންގެ މެދުގާ ވެސް އޮވެއެވެ. އެކަމަކު އެ ދެބާވަތުގެ ޢިލްމު ވެރިންގެ މެދުގައި ރައުޔު ތަފާތުވާ މައްސަލަ ތަކަށް ތަންދޮރު ނުދަންނަ މީހުން ވަރަށް ޖޯކް ޖަހާނެއެވެ. ބަލަ ރަޢުޔު ތަފާތު ވުމަކީ ވެސް ހެވެ ކެވެ. ނޭގޭ މީހަކަށް މިކަން ވެސް ނޭގޭނެއެވެ\nޚިޔާލު ތަފާތުވުމަކީ އިންސާނީ ތަބީއަތެއް. ހުރިހާ އިންސާނުން ގަބޫލުކޮށް ތަބާވާ ކަންތައްތައް ފަސްއިނގިލިން ގުނާލެވޭހާ މަދުވާނެ. ދީނީ އިލްމުވެރިންގެ މެދުގަ ޙިޔާލުތަފާތުވުމަކުން އަޖައިބެއް ނުވޭ. އެއީ ތަންދޮރު ނޭގުނަސް ބޮޑު އަނގައެއް އޮތިއްޔާ ދީނީ އިލްމުވެރިއަކަށް ވެވޭތީ.\nސަނިޓައިޒަރު ލީމަ ވައިރަސް މަރުވަންޏާ ވައިރަސް އަކީ ދިރޭ އެއްޗެއްދޯ. ނޫނީ ވައިރަސް މަރުވަނީއޭ އެކިޔަނީ ކޮންޕިއުޓަރު މަރުވިއްޔޭ ކިޔާފަދައިންތަ؟\nމަރުވަނީ އެއްނޫން. ހަލާކުވަނީ. ވައިރަސް ސެލްއެއްގެ ބޭރުގައިވާއިރު އޭއްޗަކަށް އެއްވެސް ކަމެއް ޔައުނީ އޭގެ ސިފައަށް އަދި އޭތިގައިވާ ޖެނެޓިކް ނުވަތަ ނަސްލު އިތުރުކުރުމުގެ ޑީއެންއޭއަށް އެއްވެސް ކަމެއް ނުކުރެވޭ. މާނައަކީ ސެލްއެއްގެ ބޭރުގައި ވާއިރު ވައިރަސް އިނެކްޓިވްއޭ.\nވައިރަހަކީ ކުކުޅު ބިސް ކަލަ އެއްޗެއް އޮންނައިރު ދިރުން ހުރި އެއްޗެއްގެ ސިފަތައް ގެއްލޭ ބިސް ފީވެ ފިޔޮކެއް އޭގެ ތެރެއިންނިކުމޭ އެކަމަށް ހޫނެއް ބޭނުންވަނީ\nރަނގަޅު މިސާލެއް. ވައިރަސްގެ ޙާލަތުގައި އޭތި އެކްޓިވްވާ މާޙައުލު ލިބިގަންނަނީ ދިރުން ހުންނަ ސެލްއަކުން\nދިރުމަކީ މެޓީރިއަލް ވަކި ގޮތަކަށް އެތުރި އެނާޖީ އެއްގެ އެހީގައި ފަންކްޝަން ކުރުމެވެ. ފަންވަތަކުން ބުރަފަތި ހަދައި ވަޔަށް ދިއްކުރީމަ އެބުރެނީ. ވައިރަސް އާއި ބުރަފަތިގެ ތަފާތަކީ ވައިރަސް އެނާރޖީ ލިބުނީމަ އަމިއްލަ ކޮޕީތަކެއް ހަދައިގަނެ ގިނަވެގަންނަނީ.\nވައިރަސް އަކީ އަމިއްލައަށް ކޮޕީ ހަދާ އެއްޗެއް ނޫން. ވައިރަސްގެ ކޮޕީވެސް ހަދަނީ ވައިރަސް އިންފެކްޓުވާ ސެލް.


މަޤާމް :ސީނިއަރ ހިއުމަން ރިސޯސް އޮފިސަރ\nމަހަކު 7035.00 ރުފިޔާ\nޑިރެކްޓަރެއް ނެތް ހާލަތެއްގައި އެޗް.އާރ ސެކްޝަން މުވައްޒަފުންގެ މަސައްކަތް ރާވާ ހިންގައި ސުޕަވައިޒްކޮށް މުވައްޒަފުންގެ މަސައްކަތުގެ ފެންވަރު ބެލުން.\nމިނިސްޓްރީއަށް އެކިފަރާތްތަކުން ލިބޭ ޓްރޭނިންގ އަދި ފެއަރތަކަށް މުވައްޒަފުން ފޮނުވުމުގެ އެންމެހާ މަސައްކަތް ކުރުން\nމިނިސްޓްރީގެ ވަޒީފާ ދިނުމާއި ވަޒީފާ ބަދަލުކުރުން އަދި ވަޒީފާއިން ވަކިކުރުމުގެ އެންމެހާ މަސައްކަތަތައް ކުރުން\nމިމިނިސްޓްރީއަށް އިންޓަރންޝިޕް ނުވަތަ މަސައްކަތު ތަޖްރިބާ ހޯދުމަށް އެދޭ ފަރާތްތަކުގެ އެންމެހާ މަސައްކަތްތައްކޮށް މަސައްކަތު ތަޖްރިބާ ނިމުމުން ފޮނުވަންޖެހޭ ރިޕޯޓްތައް ތައްޔާރުކޮށް އޭގެ ރެކޯޑް ބެލެހެއްޓުން\nޖެމްސް މެދުވެރިކޮށް އަންނަ ސިޓީތަކަށް ޖަވާބުދިނުމާއި ސިސްޓަމް ދުވަހުން ދުވަހަށް އަޕްޑޭޓްކޮށް ފައިލް ކުރަންޖެހޭ ލިޔެކިޔުންތައް ފައިލް ކުރުން\nމިނިސްޓްރީއަށް ބޭނުންވާ ތަމްރީންތައް ހޯދައި ޓްރޭނިންގ ރިކުއަރމަންޓް ތައްޔާރުކޮށް އޭގެ ރެކޯޑް ބެލެހެއްޓުން\nމިނިސްޓްރީގެ އޮނިގަނޑުގެ އެންމެހާ މަސައްކަތް ކުރުން\nމިނިސްޓްރީގެ ޕޭ ލީވް އަދި ނޯޕޭ ލީވްއެދޭ މުވައްޒަފުންގެ ކަންތައްތައް ހަމަޖެއްސުން\nމުވައްފުންގެ އަޚްލާޤާއި މަސައްކަތްތަކާއި ގުޅިގެން މުވައްޒަފުންނަށް އަންގަންޖެހޭ އެންގުން/ އިންޒާރު ތައް ވެރިންގެ އިރުޝާދުގެމަތީން އަންގައި އޭގެ ރެކޯޑް ބެލެހެއްޓުން\nމުވައްޒަފުންގެ މަސައްކަތު ފެންވަރު ބެލުމަށްޓަކައި ކުރަންޖެހޭ އެންމެހާ މަސައްކަތް ކަނޑައެޅިފައިވާ އުސޫލާއެއްގޮތަށް ކުރޭތޯބަލާ އޭގެ ރެކޯޑް ބެލެހެއްޓުން\nސިވިލް ސަރވިސް ޤަވާއިދުން ފޮނުވަންޖެހޭ ރިޕޯޓް ތައްޔާރުކޮށް ކަނޑައެޅިފައިވާ ސުންގަޑިއަށް ފޮނުވުން\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ހިއުމަން ރިސޯސް މެނޭޖްމަންޓް، ޕަބްލިކް އެޑްމިނިސްޓްރޭޝަން މިއިން ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުމާއެކު، ހިއުމަން ރިސޯސް ދާއިރާގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ހިއުމަން ރިސޯސް މެނޭޖްމަންޓް، ޕަބްލިކް އެޑްމިނިސްޓްރޭޝަން މިއިން ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައިވުން.\nސަޕޯޓިންގ ކޯ އެލަވަންސް 2: މަހަކު 900.00 ރުފިޔާ\nސުޕަވައިޒަރު ދެއްވާ އެޕޮއިންޓްމަންޓްތަކާއި އަދި ދަތުރުތަކުގެ ޚަބަރު މިނިސްޓްރީގެ ވެބްސައިޓަށާއި އަދި މީޑިޔާއަށް ހިއްސާކުރުން.\nމިނިސްޓްރީގެ ޔައުމިއްޔާ ލިޔުން.\nޖެމްސް މެދުވެރިކޮށް މިނިސްޓްރީއަށް ލިބޭ ލިޔެކިޔުން މޮނިޓަރކޮށް، ދުވަހުން ދުވަހަށް ކުރެވެމުންދާ މަސައްކަތްތަކުގެ އަޕްޑޭޓެއް ކޮންމެ ދުވަހަކު ހެނދުނު ސްޕަވައިޒަރާ ހިއްސާކުރުން.\nމިނިސްޓްރީއަށް އަންނަ ސިޓީތަކާއި އީމެއިލްތަކަށް ޖަވާބުދާރީވުމަށް އެހީއަކަށް ބޭނުންވާފަދަ ހަލަތެއް ދިމާވެއްޖެނަމަ ސްޕަވައިޒަރުގެ ލަފާފުޅުގެ މަތިން ކުރިއަށް ގެންދިއުން.\nމިނިސްޓްރީގެ ދަޢުވަތަށް ރާއްޖެއަށް ވަޑައިގަންނަވާ އިސް ބޭބޭފުޅުންގެ ވަފްދުތައް ރާއްޖޭގައި ހޭދަކުރާ ވަގުތު ޕްރޮގްރާމްހަދައި އެބޭބޭފުޅުންނާއިއެކު ޢަމަލީގޮތުން އެކޮންޕެނީކުރުން.\nމިނިސްޓްރީއަށް އަންނަ ލިޔެކިޔުންތައް ފައިލްކޮށް ބެލެހެއްޓުން އަދި ސުޕަވައިޒަރުގެ އިރުޝާދާއި އެއްގޮތަށް ފައިލްކޮށް ބެލެހެއްޓުން.\nމިނިސްޓްރީގެ އިސްމުވައްޒަފުންނާއި ހަވާލުކުރާ މަސައްކަތްތައް ކުރިއަށް ދާމިންވަރު ބަލާ، ހަވާލުކުރެވިފައިވާ މަސައްކަތްތަކުގެ ލިސްޓެއް މެއިންޓެއިންކޮށް ދުވަހުން ދުވަހަށް އަޕްޑޭޓްކުރުން.\nސެކްޝަނުގެ އެނުއަލް ބަޖެޓް ތައްޔާރުކުރުން.\nސެކްޝަނުގެ އަހަރީ ރިޕޯޓް ތައްޔާރުކުރުން.\n1- އެޑްމިނިސްޓްރޭޝަން ނުވަތަ މެނޭޖްމަންޓް، މިއިން ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން ދާއިރާގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2- އެޑްމިނިސްޓްރޭޝަން ނުވަތަ މެނޭޖްމަންޓް، މިއިން ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8ގެ ސަނަދެއް ހާސިލުކޮށްފައިވުން\nމަގާމާ ގުޅޭ ދާއިރާއިން މަސައްކަތު ތަޖްރިބާ ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ޖެނުއަރީ 2020 ވާ އާދީއްތަ ދުވަހުގެ 14:00ގެ ކުރިން، މިނިސްޓްރީ އޮފް ޓޫރިޒަމް (ވެލާނާގެ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް (hr@tourism.gov.mv) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބޭއްވޭ އިންޓަވިއު އާއި ޕްރެކްޓިކަލް އޮންނާނީ، 23 ޖެނުއަރީ 2020 އާއި 30 ޖެނުއަރީ 2020 އާ ދެމެދު، މިނިސްޓްރީ އޮފް ޓޫރިޒަމްގައެވެ.


މަސްތުވާތަކެެއްޗާ ދެކޮޅަށް ފުލުހުން ކުރަމުން އަންނަ މަސައްކަތުގެ ތެރެއިން، ޑްރަގް އެންފޯސްމަންޓް ޑިޕާޓްމަންޓާއި ފުލުހުންގެ އިންޓެލިޖެންސް އަދި މޯލްޑިވްސް ކަސްޓަމްސް ސަރވިސް ގުޅިގެން ހިންގި އޮޕަރޭޝަނެއްގައި 3.4 ކިލޯގެ މަސްތުވާތަކެތި ރާއްޖެ އެތެރެކުރި ދެ މީހަކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރު ކޮށްފައިވަނީ 30 އަހަރުގެ ޔޫކޭ ފިރިހެނަކާއި، 43 އަހަރުގެ ތައިލެންޑްގެ މީހެކެވެ. މި ދެ މީހުން ހައްޔަރު ކޮށްފައިވަނީ ހުސްވި އެޕްރީލް މަހުގެ 25 ވަނަ ދުވަހުން ފެށިގެން އަށް ދުވަހުގެ މުއްދަތަށް ކުރިއަށް ގެންދިޔަ އޮޕަރޭޝަނެއްގައެވެ.\nމި މައްސަލައިގައި ހައްޔަރުކުރި ދެމީހުންގެ ތެރެއިން 30 އަހަރުގެ މީހާގެ ފޮށިން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ބޮޑު ދެ ރަބަރު ޕެކެޓު ފެނިފައިވެއެވެ.\nމި މައްސަލައާ ގުޅިގެން ހައްޔަރު ކުރި ދެ މީހުންގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް މުއްދަތު ދީފައިވެއެވެ. އެގޮތުން 43 އަހަރުގެ މީހާއަށް 15 ދުވަހުގެ މުއްދަތެއް ދީފައިވެއެވެ. އަދި 30 އަހަރުގެ މީހާއަށް ދެ މަސްދުވަހުގެ މުއްދަތު ދީފައިވެއެވެ. އެ މީހާ ވަނީ ފުލުހުންގެ ބެލުމުގެ ދަށުގައި ހުއްޓައި އަމިއްލައަށް މަރުވެފައެވެ. ފުލުހުންގެ ދަށުގައި ހުއްޓައި އެމީހާ އަމިއްލައަށް މަރުވި މައްސަލަ ފުލުހުންނާއި ކަމާ ގުޅުންހުރި އިދާރާތައް ގުޅިގެންދަނީ ތަހުގީގު ކުރަމުންނެވެ


Bafayaa bunanee on-naee sizahh kandaalaafa | MTCC's Blog\nBafayaa bunanee on-naee sizahh kandaalaafa\n10 މާރިޗު 2010 10 ޚިޔާލުތައް\nބަފަޔާބުނަނީ އޮންނާނީ ސައިޒަށް ކަނޑާލައިފައި\nއޮފީސް ނިންމާލައިފައި ގެއަށްދާން ނިކުތްތަނާ އެއްކަލަ ބަފަޔާ އާއި ދިމާވެގެން ވާހަކަފެށިއެވެ.\nބަފަޔާ: އޭ! އޮންނާނީ ސައިޒަށް ކަނޑާލައިފައި\nބަފަޔާ: ހަމަނޭގިގެންތަ؟ މިދައްކަނީ ކަލޭމެން ގެ އެޗްއާރު ބޮސްގެ ވާހަކަ\nއަހަރެން: އެހެންތަ؟ ތިހެން ހަދާކަށްނުވާނެނު، އެހާ ރަގަޅަށް މަސައްކަތްކުރަމުން ދަނިކޮށް އެއްވެސް ސަބަބަކާއި ނުލާ…. (އިތުރަށް ވިދާލުވުމަށް)\nބަފަޔާ އަހަރެންގެ ވާހަކަ މެދުކަނޑުވާލައިފައި ވާހަކަފެށިއެވެ.\nބަފަޔާ: ރަގަޅުކަމުންދޯ އަހަރެމެންގެ އިންޝުއަރެންސް ކާޑް އަދިވެސްނުލިބެނީ؟ މަސްފެށުނީމަވެސް މުސާރަނުލިބުނީ ބުރަކަމުންތަ ނޫނީ ފަރުވާތެރިކަމުންތަ؟ ނޫނީ އަހަރެމެން މުވައްޒަފުންގެ ކަންތައްތަކަށް އިސްކަންދޭތީތަ؟އަދިވެސް މުވައްޒަފުންގެ ކަންތައްތައް ބަލަހައްޓަން ސްޓާފް ރިލޭޝަންސް މެނޭޖަރުން މަދީދޯ؟ ނޫނީ ޑިރެކްޓަރަކަށް ނުވާތީތަ؟\nއަހަރެން: ބަފަޔާ ހާދަ ރުޅިއައިސްފަ، ރުޅި މައިތިރިކުރޭ، އެމަންޖެއަށްވެސް ކަންތައްކުރެވޭނީ މަތިން ދޭލަފާގެ މަތިން\nބަފަޔާ: މަތިން ލަފާދެނީ ދޮގުހަދަންތަ ނޫނީ އޮޅުވާލަންތަ، ހުރިހާ ކަމެއްވެސް އޮންނަނީ އޮޅުވާލުމާއި ދޮގުހެދުން، ނިކަން ބަލާލަބަލަ އިންޝުއަރެން ކާޑް މެޝިން ހަލާކުވެގެންނޭ ކިޔަފައި ފޮނުވި މެމޯ، އެޗް އާރުން ހީކުރީ އަހަރެމެންނަކީ ހުސް ނުވިސްނޭ މޮޔައިންކަމަށްތަ؟ އެލައިޑް އިންޝުއަރެންސްގެ މެޝިން ހަލާކުވީޔޯ،3މަސްދުވަސްވީ އިރުވެސް އެމެޝިން ނެހެދެނީޔޯ،\nއަހަރެންނަށް ހުރެވުނީ ބުނާނެ އެއްޗެއް ނޭގިފައެވެ. ވާނީވެސް އެހެނެވެ. ބަފަޔާ އެދައްކާ ވާހަކަތައް ގަބޫލުކުރެވޭތީއެވެ.\nބަފަޔާ: މިހާރު ބުނަނީ ފައިސާ ދައްކައިފީމޭ، އެވެރިން ގޯސްކަމުން ކާޑް ހަދައިނުދެނީއޭ، ކީއްވެތަ ދޮގު ހަދަންވީ، އެމްޓީސީސީގައި ދައްކާނެ ފައިސާ ނެތިގެން އަދިވެސް ފައިސާ ނުދައްކަމޭ ބުނަންވީނު،\nއަހަރެން: އެހެންވެދާނެނު، އިހަކަށްދުވަހު މުސާރަ ދިނީ އެހެންވީމާ އިންޝުއަރެންސަށް ފައިސާ ދައްކަން ވަގުތުކޮޅެއް ބޭނުވާނެ\nބަފަޔާ: އާނ ތިބުނީ ރަގަޅަށް، އެކަމަކު ބުނަނީ އެހެނެއްނޫން ފައިސާ ދައްކައިފިޔޯ، އެވެރިން ހީކުރީ އަހަރެމެންނަށް އެލައިޑަށް ގުޅަންނުކެރޭނެކަމަށްތަ؟ ނޫނީ އެލައިޑުން އަހަރެމެންނަށް މައުލޫމާތު ނުދޭނެކަމަށްތަ؟ އެލައިޑުން މިހާރުވެސް ތިބީ ތައްޔާރަށް ފައިސާދޭއިރަށް ކާޑްތައްދޭން\nއަހަރެން: މިހާރު އެމަންޖެ ހުންނަނީ ވަރަށްކުޑަކޮށްފައޭ ނޫންތަ ތިބުނީ؟ އެހެންވީމާ ތިހާ ރުޅިގަދަވާނެކަމެއްނެތެއްނު، ކެބިންއިންވެސް ނެރުނީތަ؟ ލެޕްޓޮޕްވެސް އަތުލީތަތަ؟ އެއްކަލަ ކޯލާއައިޑީ ހުންނަ އައިޕޯ ފޯނަށް ކިހިނެތްބާ ހެދީ؟\nބަފަޔާ: ތިހުރިހާ އެއްޗެހިވެސް އަތުލަންވީ، ކީއްވެ ނުއަތުލަންވީ، ތިބުނާ ލެޕްޓޮޕަކީ ދުވަހަކުވެސް އޮފީހަށް ގެނައި ލެޕްޓޮޕެއްނޫން އަދި އެއްވެސް އޮފީސް މަސައްކަތެއްކުރިހެނެއްވެސް ހިއެއްނުވޭ، ގޭގައި ކުދިވެރިން ކުޅެންކަން ނޭގެ ގެންގުޅެނީ،\nއަހަރެން: ބަފަޔާ ދެން ރުޅިމަޑުކޮށް މިހާރު އާހެޑެއްވެސް އެޗްއާރަށް އައްޔަންކޮށްފިނު، ދެން ތިކަންތައްތައް ރަގަޅުވާނެކަމަށް ބަލަމާ ބަހީ\nބަފަޔާ: ތިހެން އަދިނެތް ވިސްނޭކަށް އަހަރެމެންނަށް ފެނިއްޖެ ހެޑުން ބަދަލުވާތަން، އެހެންނޫނަސް ދެން ގަބޫލުކުރާނީ ކަންތައްތައް ބަދަލުވާންފެށުމުން، ނުވަންޏާ އޮންނާނީ އެޗެހިކިޔުން، ހަމަމިގޮތަށް ހަޅޭވެސް ލަވާނަން، އާ އެޗް އާރު ހެޑްވެސް ޖެހޭނީ އެގޮތް ގަބޫލުކުރަން\nއަހަރެން: ދެން ހިގާދޯ ވާގޮތްބަލަމާ\nPrevious Sitee 1 Next Saytu\nމާރިޗު 12, 2010 @ 21:28:10\n‘Mee’ no one is pointing to Sales head everybody is expressing their view, and if you think he is most capable for Trading head why don’t you express your view.\nThere are so many reasons for changing Sales Head some of them are:\n1. MTCC is loosing their market share to competitors\n2. Overhead is increasing without improvement of Sales\n3. Customer complains are increasing, even though they had spend huge amount on promotion\n4. No proper vision, objective and strategies are unclear\n5. Favoritism: Some unit heads are more powerful than section heads\n6. No longterm goals\n7. Unable to think beyond borders; No objectives for expansion\n8. No improvement on process\n9. unable to adjust with change\nމާރިޗު 13, 2010 @ 08:38:47\nKalo kiyaa adhu ivey “NEE”akee ves kuda varehge fupaafa uley head ekey, Sales head ves consultancy hoadhanee eyna ge faraathun kamuga.\n1. Sales head kamakah onanee secretary eh ge masaikai kurun, instruction amalu kuranee, amilayah visnaigen kameh nukuraane\n2. dhen inaanee echetheega boduvefa sign kurun\n3. meeting akah vadhejeyaamu agai nubune inaanee\nމާރިޗު 11, 2010 @ 10:54:05\nWhy you guys are pinpointing Sales Head if you are capable to run the Trading department please informs MD. Or otherwise you have to provide every tea to committee members.\nމާރިޗު 11, 2010 @ 00:00:48\nNow its time for change, no improvement in Sales, Ihusaan mind is on downfall, please change him.\nމާރިޗު 11, 2010 @ 15:41:33\nihusaan is the best,\ndhandu hadhaagotha viyafaari kuriaruvanee, basmadhuvefa amaluves gina, dhannavantho vaahakaye, meeting bayveema ingaynee. fahun dhannavaanan\nމާރިޗު 10, 2010 @ 23:50:59\njabeen kahala meehun nah adhives cheque takuga sign kureve, mikan hutah vejje,…….\nމާރިޗު 11, 2010 @ 15:37:54\naharen maa Gaa-bilu vaane, dhen J vefa huray thee adhives secarataree nu. mamee mihaaru manayjare. dhen lalalaaa\nމާރިޗު 10, 2010 @ 09:14:01\nAffirmative about Allied. MTCC has not paid them. Finance need to sort out its priority. COLLECT, if not expose those claums to public. NO MORE Mr. Nice guy Ok.\nމާރިޗު 10, 2010 @ 09:09:52\nThats not the right attitude bafayaa. If we have to build up this company we need to becomeateam. We should not be personal but practical. The change is ok but we need to get along other players as well. As you aware no-one likes every-one.\nމާރިޗު 10, 2010 @ 09:05:03\nކަމެއްނުވަނީސް މާ އަނގަގަދަ ކުރާކަށް ނުވާނެ. މިހާގެ ފެންވަރު ދައްކަންވާނީ އެކަމުގައި އުޅެގެން، މާކުރިން، ފޮނިވާހަކައަކުން ނޫން. އިނގިދާނެތާ ބަފަޔާގެ ހުރި ވަރެއްވެސް. . . ކާޑުތައް މިހަފުތާގައި ނުލިބިއްޖިޔާ ތިއީ ހަމަ ހުސް އަނގައެއް! 😛


Dhonfanu Invitation Cup: Goidhoo in feshun rangalhukoffi - vNews.mv\nކިހާދުއާއި ގޮއިދޫ ބައްދަލުކުރި މެޗުގެ ތެރެއިން ---\nދޮންފަނު އިންވިޓޭޝަން ކަޕް: ގޮއިދޫން ފެށުން ރަނގަޅުކޮށްފި\nއިސްމާޢީލް ޝާހު (ކުޑަ ޝާހު) B. Dhonfanu | 03 December 2019, 18:35\nބ. އަތޮޅުގައި ބާއްވާ އެންމެ ފޯރިގަދަ 23 އަހަރުން ދަށުގެ ފުޓްބޯޅަ މުބާރާތް ކަމަށްވާ ދޮންފަނު އިންވިޓޭޝަން ކަޕްގެ ފެށުން ގޮއިދޫން ރަނގަޅުކޮށްފި އެވެ.\nމުބާރާތުގައި މިއަދު ގްރޫޕް އޭގެ ފުރަތަމަ މެޗު ކުޅުނުއިރު، މިއަދުގެ މެޗުން ގޮއިދޫ މޮޅުވީ ކިހާދޫ އަތުން 3-2 އިންނެވެ.\nމިއަދު ހަވީރު ކުޅުނު މެޗުގެ ފުރަތަމަ ހާފުގައި ގޮއިދޫން ވަނީ ތިން ގޯލުގެ ލީޑެއް ނަގާފައެވެ. މެޗުގައި އެޓީމުން ލީޑު ނަގާފައިވަނީ 16 ވަނަ މިނެޓުގައެވެ. މި ގޯލް އެޓީމަށް ކާމިޔާބުކޮށްދިނީ އަބްދުﷲ އަފާފެވެ. އަދި 33 ވަނަ މިނެޓުގައި އިބްރާހީމް ނާފިޒު ވަނީ ގޮއިދުއަށް ލީޑު ފުޅާކޮށްދީފައެވެ. ގޮއިދޫގެ ތިންވަނަ ގޯލް 43 ވަނަ މިނެޓުގައި ޖެހީ ދެވަނަ ގޯލުވެސް ކާމިޔާބުކުރި ނާފިޒެވެ.\nފުރަތަަމަ ހާފުގައި ގޮއިދޫން ތިން ގޯލުގެ ލީޑެއް ނެގި ނަމަވެސް، ދެވަނަ ހާފުގައި ކިހާދުން ވަނީ ކުޅުން ރަނގަޅުކޮށް ފަރަގު ކުޑަކޮށްފައެވެ. އެޓީމުގެ ފުރަތަމަ ގޯލް 65 ވަނަ މިނެޓުގައި ހުސެއިން ހަނާން ޖަހައިދިންއިރު، ދެވަނަ ގޯލް 82 ވަނަ މިނެޓުގައި ކާމިޔާބުކޮށްދިނީ ސާޖިދު ރަޝީދެވެ.\nމިއަދުގެ މެޗުގެ މޮޅު ކުޅުންތެރިއަކަށް ހޮވުނީ ގޮއިދޫގެ އަލީ ޖަޒްލާން އެވެ.\nމިއަހަރުގެ މުބާރާތް މި މަހުގެ އެއްވަނަ ދުވަހު ފެށިއިރު، މި މުބާރާތް މި މަހުގެ 14 ގެ ނިޔަލަށް ކުރިއަށްދާނެ އެވެ. ދޮންފަނު ފުޓްބޯޅަ ދަނޑުގައި ކުރިއަށްދާ މި މުބާރާތުގައި މި ފަހަރު ޖުމްލަ ހަތް ޓީމަކުން ވާދަކުރެއެވެ. މުބާރާތުގައި ވާދަކުރާ ޓީމުތައް ދެ ގްރޫޕަކަށް ބަހާލާފައިވާއިރު ގްރޫޕް އޭގައި ހިމެނެނީ ތިން ޓީމެވެ. އެއީ ކިހާދުއާއި ގޮއިދޫ އަދި މާޅޮހެއެވެ. ގްރޫޕް ބީގައި ހަތަރު ޓީމު ހިމެނޭއިރު، އެ ޓީމުތަކަކީ އޭދަފުއްޓާއި ދޮންފަނާއި ދަރަވަންދޫ އަދި ކެންދޫ އެވެ.\nމުބާރާތުގައި މާދަމާ ކުޅޭނީ ގްރޫޕް ބީގެ މެޗެެކެވެ. މި މެޗުގައި ބައްދަލުކުރާނީ އެންމެ ފަހުގެ ޗެމްޕިއަން އޭދަފުއްޓާއި ކެންދޫ އެވެ.


ކަނޑުފެން (ނުވަވަނަ ބައި) KanduFen p-9 – Esfiya – Dhivehi Vaahaka Site\n- by Shax Lyn - 1- November 9, 2015\nޒީކް ކޮށްލި ސުވާލާއެކު މި ޓެންޓުތެރެއަށް އައި މަޤްސަދު ހަނދާންވުމުން ޖީބުގައިވާ ޒީކްގެ ފޯނު ނަގާ ޒީކަށް ދިއްކޮށްލަމުން ހުރިހާ ލަވައެއް އަޅައިފިން ކަމަށް މަޒީން ބުންޏެވެ. ފޯނުގައި ޒީކް ހިފާލަމުން މަޒީނާ ގާތް ވެލިއެވެ. ހުރި ފިޔަވަޅުމަތީ ގުޑާލަންވެސް ނޭނގި ޒީކަށް ބަލަހައްޓައިގެން ހުރެވުނީއެވެ. މިރޭ ޒީކް ވަރަށް ތަފާތެވެ. ގަދަ މޭކަޕެއް ކޮށްފައި ހުރިއިރުވެސް ޒީކް ހީވަނީ ޕަރީއެއް ހެންނެވެ. މަޒީންގެ މޫނާ ގާތްވަމުން ޒީކް އޭނާގެ އަތުން މަޒީންގެ ކޮލުގައި ފިރުމާލިއެވެ. މަޒީނަށް ހީވީ އޭނާގެ ހަށިގަނޑުގައި ކަރަންޓުގެ އޮއިވަރެއް ދަތުރު ކުރިހެންނެވެ. މަޒީންގެ ކޯތާފަތާއި ޒީކް ކައިރިވެ ކޮލުގައި ބޮސްދިނެވެ. އަދި ކަންފަތް ދޮށުގައި ‘ތޭންކްސް’ އޭ ވައި އަޑުން ބުނުމަށްފަހު ޓެންޓުން ބޭރަށް ހިނގައިގަތެވެ. އެއްމިޔަކަނުން ހިނިތުންވެހުރެއެވެ.\nމަޒީންގެ ހަށިގަނޑުގައި ހިނގަމުން ދިޔަ ޖަޒުބާތުން ގައިގައި ހުރި ހުރިހާ ލޯލިތަކެއް އެއްފަހަރާ ކޮޅަށް ޖެހުނެވެ. ކައިރިން ދިޔަ ޒީކްގެ ގައިން ދުވަމުން ދިޔަ މީރު ވަހުން މަޒީން ހިތް ފުރެންދެން ފުންނޭވާއެއް އެތެރެއަށް ދަމާލިއެވެ.\nލުއި ހިނިތުން ވުމެއްގައި ހުރެ ޒީކް ހިނގައިގަތީ އަލިފާންގަނޑު ކައިިރީގައި މަސް ފިހަން ތިބި ދަތުރުގެ ބައިވެރިންނާ ދިމާލަށެވެ. ނަލަ ހެދިލައިގެން ހުރި ޒީކް ފެނުމުން އެންމެންގެ ނަޒަރު ޒީކަށް އަމާޒުވެގެން ދިޔައެވެ. ޒީކްގެ ގާތަށް ޖެހިލަމުން ތޫބާ އަހާލިއެވެ. “ހެއި…. މިހާރު ކިހިނެއް ވަނީ؟…. ޒީކް މިރޭ އަރާމު ކޮށްލަން ވީނު…”\nޒީކާ މުޚާތަބުކޮށް ތޫބާ ދައްކަމުން ދިޔަ ވާހަކަ އަޑު އަހަން ހުރި ލީވާން އެ ދެމެދަށް ވަދެ ޒީކާ ދިމާކޮށްލިއެވެ. “ހޫން…. ލަންކާގަ އުޅޭ ކުދިންނަށް ނޭނގޭނެ މި ގޮތަށް ދަތުރު އައިސް އުޅޭކަށް…. ދެން ބޯ އަނބުރާ ހޭ ވެސް ނެތޭނެ…. މާ ބޮޑަށް ޓަޔަޑް ވީދޯ ޒީ….”\nލީވާންގެ ވާހަކަތަކުން ޒީކްގެ ތުންފަތް މައްޗަށް ވެރިވީ ލުއި ހިނިތުން ވުމެކެވެ. އަދި ރައްދުގައި ބޯ ޖަހާލަމުން ލީވާނަށް ޖަވާބުދާރީ ވިއެވެ. “ހޫން…. މޫދަށް އެރުނީމަ މިއަދު ފާޑަކަށް ޓަޔަޑް ވެފަ ހުރީ… އެކަމު މިހާރު އޯކޭ…..”\nފެންނަމުން ދިޔަ މަންޒަރުން ޒީކްގެ ކިބައިން ތަފާތުތަކެއް ފާހަގަ ވަމުން ދިޔަކަން ތޫބާއަށް އެނގުނެވެ. ނަމަވެސް އެންމެންގެ ތެރޭގައި އެއްޗެއް ނުބުނެ މަޑުކޮށްލައިގެން ހުރީ ޒީކް އެކަހެރިވާނެ ވަގުތެއްގެ އިންތިޒާރުގައެވެ. އަލިފާންގަނޑު މަތީ ޖަހާފައިވާ ދަލުގައި ބޮޑު ތިން ރަތްމަސް ފިހަން ބާއްވާފައި އޮތެވެ. މަސް ފިހެވެމުން ދިޔަ އިރު ދުވަމުން ދިޔަ މީރު ވަހުން އެންމެންނަށް ކެތް ނުކުރެވިގެން ދިމަދިމާލުން ކޮށްޓަ ކޮށްޓައިގެން ކާންފެށިއެވެ. އެހިސާބުން ތޫބާ އާއި މިންނާ، މެންދުރަށް ކެއްކި މަސްބަތް ތެއްޔާއި ރިހާކުރު ފުޅިއާ ހިފައިގެން އައިސް ތެލީގައި ހުރި ބަތާއި، ރިހާކުރު އެންމެންގެ ތަށިތައްޓަށް އަޅައިދިނެވެ. ދެން ފިހަމުން އައި މަހުން މަސްކޮޅުކޮޅުު ކޮންމެ މީހަކުވެސް ނައްޓަމުން، ކަމުން ދިޔައެވެ.\nޓެންޓު ތެރެއިން މަޒީން ނުކުމެގެން އައިއިރު އެންމެންހެން ކައި ނިމެނީއެވެ. މަޒީންގެ ބަތްތަށި ހިފައިގެން އައިސް އަލިފާންގަނޑު ކައިރީގައި އިށީނުމަށްފަހު ކާން ފެށިއެވެ. އަދި ވަށައިގެން އުޅޭ އެންމެންގެ ތެރެއަށް ނަޒަރު ހިންގާލީ ޒީކް ވީ ހިސާބެއް ބެލުމުގެ ބޭނުމުގައެވެ. ކައި ނިމި، އަތް ދޮވެގެން މަޒީން ތަށިތައް ބަހައްޓަން މޭޒުކައިރިޔަށް ދިޔައިރު ތޫބާ ތަށިތައް ނަގާ ތަން ސާފު ކުރުމުގައި އުޅޭތަން ފެނުނެވެ. ތޫބާއާއި އެކީ މިންނާއާއި ޝައްފަ ވެސް މަސައްކަތުގައި އުޅުނެވެ. އެ އެންމެންގެ ތެރެއިންވެސް ޒީކް ފެންނަން ނެތުމުން އެކަމާ މަޒީން ކަންބޮޑުވިއެވެ.\nއެންމެންފަހުން ޒީކް ނުފެނިގެން ތޫބާ ގާތު މަޒީނު އަހާލިއެވެ. “ހެއި ކޮބާތަ ޒީ؟….”\nތަށިތައް މޭޒުމަތީގައި އެއްބަރިއަކަށް ބަހައްޓާ، ދޮވެގެން ގެނައި ތެލިތައް ބަންޑުން ޖެހުމަށްފަހު ޓެންޓުތަކާއި ދިމާލަށް ހިނގައިގަންނަމުން މަޒީނާ ހަތަރުކަޅި ހަމަކޮށްލުމަށް ފަހު ތޫބާ ޖަވާބުދިނެވެ. “މަށަކަށް ނޭނގެ…. މިތާ އުޅުނު ލީވާން މެންނާއެކީ….”\nތޫބާގެ މޫނުމަތިން ފާޅުވި ކުލަވަރުން ކޮންމެވެސް ކަމަކާއި ހިތްހަމަ ނުޖެހިފައި ހުރިކަން މަޒީނަށް އިހްސާސް ވިއެވެ. އިތުރު ސުވާލެއް ނުކޮށް އެނބުރުނީ ވިޝާލްމެން ތިބި ހިސާބަށް ދިޔުމަށެވެ. އޭރު ވިޝާލާއި އީވާން އަދި ރާއިފާއި ލިޝާންމެން ތިބީ އަލިފާން ގަނޑު ދޮށުގައި ސިގިރޭޓް ބޮއި މަޖާ ކުރާށެވެ. ވިޝާލް ގާތުގައި އިށީނުމުން ސިގިރޭޓެއް ބޯލާށޭ ކިޔައި އީވާން މަޒީނަށް ސިނގިރޭޓެއް ދިއްކޮށްލިއެވެ. މަޒީނަކީ ދުވަހަކުވެސް ސިނގިރޭޓް ބުއި މީހެއް ނޫނެވެ. އެހެންކަމުން ބޭނުމެއް ނޫނޭ ބުނެ މަޒީން ދެއަތަށް ބޯ ހޫރާލިއެވެ.\n“ހެއި!…. ޒީކް އެއީ ގައްޑާ ބިޓެއް ދޯ…. ލީވާނަށް މިރޭ ސެޓް ވެފަ ހުރީ… ހިނގައްޖެ އެސޮރާ އެކީ ހިނގާލަން….” ރާއިފް ދެއްކި ވާހަކަ ތަކުން މަޒީނަށް ސިހުމެއް ލިބިގެން ދިޔައެވެ. ނަމަވެސް އެކަމުން އެއްވެސް އަސަރެއް ކުރިކަން ހާމަ ނުކުރަން ބަހެއް ނުބުނެ ހުރީއެވެ. މަޒީނަށް ލަފާ ކުރެވުނީ ރާއިފްގެ ސްޓައިލް ހުންނަ ގޮތުން ކޮންމެ ކުއްޖަކާއި ދޭތެރޭވެސް އެފަދަ ދަށުދަރަޖައިގެ ނަޒަރަކުން އޭނާ ދެކެފާނެ ކަމެވެ. ނަމަވެސް މަޒީނަށް މިރޭ ތޫބާ ދިން ޖަވާބާ މި ވާހަކަތަކާއި ގުޅުމެއް ހުރުމުން އެކަމާ ކަންބޮޑުވުން އިތުވެގެން ދިޔައެވެ.\nމަޒީންގެ މޫނުމަތީގެ ކުލަވަރަށް އަންނަމުން ދިޔަ ބަދަލުތައް ވިޝާލަަށް ވަރަށް ފަސޭހައިން ނަގައިގަނެވުނެވެ. އެހެންކަމުން އެތަނުން ތެދުވެ މަޒީން ގޮވައިގެން ބޯ ހަމަޖައްސާލަން ދާން ވިޝާލް ބޭނުން ވިއެވެ. ވިޝާލްގެ ދަޢުވަތަށް އައިސް ހުރި އޭނާގެ އެކުވެރިޔާ ފޫހިވެފައި ހުންނަން އޭނާ ބޭނުން ނުވާތީއެވެ. މަޒީން ފުރަތަމަ ނުދާން ގަދަ ހެދިއެވެ. ނަމަވެސް ވިޝާލް ކުރުނުކޮށް އާދޭސް ކުރަމުން ދާތީ ހިނގާލަން ދާން އެއްބަސްވިއެވެ. އަލިފާން ގަނޑު ކައިރިން ތެދުވެ ތޫބާއަށް މެސެޖަކުން މަޒީނާ އެކު ހިނގާލަން ދާ ވާހަކަ ބުނެލިއެވެ. އެ ދެ އެކުވެރިން އެކީގައި ދޮންްވެލިގަނޑު މަތިން ހިނގާފައި ދިޔައީ އަންނަ ހަފްތާގައި ފަށާ ވޮލީ މެޗުތަކާއި ބެހޭ ގޮތުން ޚިޔާލު ބަދަލު ކުރަމުންނެވެ.\nގަޑިން ރޭގަނޑު އެގާރަ ޖަހަނީ އެވެ. އަދިވެސް އަތިރި މަތީގައި ޒީކް ހުރީ ލީވާނާ ސަމާސާ ކުރާށެވެ. މިރޭ ލީވާން ހުރީ ވަރަށް އުފަލުންނެވެ. ރަށަށް ޒީކް އައިކަން އެނގުނީއްސުރެ ޒީކް ކާމިޔާބު ކުރަން އޭނާ ހުރީ އަޒުމް ކަނޑައަޅައިގެންނެވެ. ދަތުރުގައި ޒީކް ބައިވެރިވާތީ އެކަމާ ވަރަށް އުފަލުން ހުރެ ދަތުރުދާން އާބަސް ބުނީވެސް އެހެންވެއެވެ. ޒީކްގެ ފަރާތުން ފުރަތަމަ ފެންނަމުން ދިޔަ ރުންކުރު ކަމުން މިކަމަކީ އެހާ ފަސޭހައިން ކާމިޔާބު ވާނެ ކަމެއް ކަމަކަށް ލީވާން ޤަބޫލެއް ނުކުރެއެވެ.\nހޭޅިފަށުގައި ހުރި ގަސްތަކުގެ ތެރެއިން ފަތްތައް ހިކިފައިވާ ތިރި ގަހެއްގެ ގޮފިގަނޑު މަތީގައި ޒީކް އިށީނދެގެން އިންއިރު ހީވަނީ ކުޑަ ކުއްޖެއްހެންނެވެ. ޒީކް އިނީ އޭނާގެ ދެފައި އެއް ހަމަޔަކަށް ހަލުވާލަ ހަލުވާލައެވެ. ތިރިއަށް އެލުވާލާފައިވާ ފައިތިލަ ބިމުގައި ނުޖެހި ފޫޓެއްހާ ތަން އުސްކޮށްހުއްޓެވެ.\nޒީކްގެ އުނަގަނޑުގައި ހިފާ އެ ގޮފިގަނޑުން ފޭބުމަށް ލީވާން އެހީތެރިވެ ދިނެވެ. ގަހުން މަޑުމަޑުން ފުންމާލި ޒީކްގެ ފައިތިލަ އައިސް ބިމުގައި ޖެހުމުން އިސްއުފުލާލިއެވެ. އޭރުވެސް ލީވާން ހުރީ ޒީކްގެ އުނަގަނޑުގައި ހިފަހައްޓައިގެންނެވެ. ލީވާންގެ ދިގު އިސްތަށިގަނޑު ވައިގެތެރޭގައި އެއްވެސް ތަރުތީބެއްނެތި ހޭވެމުން ދިޔައެވެ. ޒީކް އޭނާގެ އަތުން ލީވާންގެ މޫނު މައްޗަށް އެޅެމުންދިޔަ އިސްތަށިތައް ދުރަށް ޖައްސާލިއެވެ. އެ ދެމީހުންގެ ހަތަރު ކަޅި އަމާޒުވެގެން ދިޔައެވެ.\nލީވާނަށް ކުރަމުން ދިޔަ އިހްސާސްތައް ކިތަންމެހާ ވެސް ފުނެވެ. ޒީކްގެ ލޯބީގައި މަސްތުވެ ދީވާނާ ވެއްޖެއެވެ. ލީވާންގެ ހަށިގަނޑުތެރޭގައި ފޮރުވިފައިވާ ޒީކް އޭނާގެ އަތުތެރެއިން ބޭރުވެގެން ދުއްވައިގަތީ ގަސްތަކުގެ ތެރެއަށެވެ. ލީވާންހެމުން ހެމުން ޒީކްގެ ފަހަތުން ދިޔައެވެ.\nގަސްތަކުގެ ތެރެއަށް ވަދެވުމުން ލީވާނަށް ޒީކް ގެއްލުނެވެ. ޒީކް މިރޭ ލައިގެން ހުރީ ކަޅުކުލައިގެ ހެދުމެއް ކަމުން އޭނާއަށް ޒީކް ހޯދަން އުނދަގޫވިއެވެ. އެހެން ކަމުން ޒީކްގެ ނަމުން ގޮވަމުން ގަސްތަކުގެ ތެރެއަށް ލީވާން މިސްރާބު ޖެހިއެވެ. ކުރިއަށް ދެވެން ހުރި މަގުތަކުން އެތެރެއަށް ވަންނަމުން ދިޔައިރު ހަނދުވަރުގެ އަލިކަމުން ކުރިޔަށް ދެވެން ހުރި މަގުތައް ސާފުކޮށް ފެންނަމުން ދިޔައެވެ.\nގަހެއްގެ ނިވަލުގައި ފިލާއިން ޒީކް މަޑު ހިނގުމެއްގައި މަގުތަކުން އަޅަމުން ލީވާނަށް ފިލަމުން ދިޔައެވެ. ލީވާން ހުރީ ޒީކް އަތު ޖެހިއްޖިއްޔާ ދެން މިރޭ ދޫނުކުރާނަން ކަމަށް ނިންމައިގެންނެވެ. މިރޭގެ ސަމާސާތަކުން ލީވާންގެ ލޭގައި ކެކެމުންދާ ބާރުު އޮއިވަރުގެ ކުޅި ޒީކަށް ދައްކާލަނަމޭ ހިތް ބުނަމުން ދިޔައެވެ. ކުރިމަތިން ފެންނަންހުރި ފަޅުގެއާ އަރާ ހަމަވުމުން ލީވާން އެ ދިމާލަށް ބަލާލީ ޖެހިލުންވެ ހުރެއެވެ. ނަމަވެސް އެގޭގެ ފާރުގެ އެޅިގާތައް ނެއްޓިފައިވާ ދިމާލަކުން ޒީކް އެތެރެއަށް ދެމިގަތް މަންޒަރު ލީވާނަށް ފެނުނެވެ. ގާތަކުގެ މަތިން ދުރުދުރުގައި ފިޔަވަޅުއަޅަމުން ލީވާން އެދިމާލަށް މިސްރާބު ބެހެއްޓީ ވަރަށް އުފަލުން ހުރެއެވެ.\nއެ ގޭގެ ފުރާޅު ނެތުމުގެ ސަބަބުން ހަނދުވަރުގެ އަލިކަމުން ތަންދޮރު ވަކިވާ ވަރުގެ އަލިކަމެއް ލިބުނެވެ. އެގޭގެ ވަށައިގެން އެތަން މިތަނުން ފާރުގެ ބައިތައް ފައިބާފައި ހުރުމުން ހީވަނީ ގާފުންޏެއް މަތީ އުޅެވޭހެންނެވެ. ވެއްޓިފައިވާ ފާރު ބުރިއެއްގެ މަތީގައި އިށީންދެގެން ލީވާނާ ދިމާލަށް ބަލަން ޒީކް ހުރީ މަސްތީ ގޮތަކަށެވެ. އަތުގެ ޝަހާދަތް އިނގިލިން ކައިރިއަށް އައުމަށް ޒީކް އިޝާރާތް ކުރަމުން އައީ އެއްމިޔަކަނުން ހިނިތުން ވެހުރެއެވެ.\nމޫދުގެ ލޮނުގަނޑުގައި ޖެހެމުން އެއްގަމަށް އަންނަމުން ދިޔަ ވައިރޯޅީގައި ތެތްފިނި ކަމެއް އެކުލެވިފައި ވެއެވެ. މި ޖެހޭ ފިނި ވައިރޯޅީގެ ސަބަބުން ލީވާން ހުރީ ހީކަރުވާފައެވެ. ޒީކްގެ ހަށިގަނޑާ ގާތަށް ޖެހިލެވުނީ އެވަގުތު ހީ ފިލުވާލަން ބޭނުން ވުމުންނެވެ. ފާރުބުރިމަތީ އިށީނދެގެން އިން ޒީކްގެ ކުރިމައްޗަށްވާ ގޮތަށް ހުއްޓި ހުރި ލީވާން ޒީކްގެ ދެއަތުގައި ހިފާލިއިރު އިހްސާސްވީ ފިނިކަމެވެ. ޒީކްގެ އަތްތިލަ ހީވަނީ ފިނިކަމުން ގަނޑުފެން ގަނޑެއް ހެންނެވެ.\n“ޒީ… ހީކަރުވާފަތަ؟…. ހޫނު ކޮށްދޭންވިތަ؟…” ލީވާންގެ ވާހަކަތަކުން ޒީކް ގާތަށް ހިނި އައެއް ކަމަކު އަނގައިން ބަހެއް ނުބުނެއެވެ. އެހެންކަމުން ދެންވެސް ވާހަކަ ދެއްކީ ލީވާނެވެ.\n“ޒީ ޔުއާ ސޯ ބިއުޓިފުލް….. ފިނި ފިނި ތުނި ލޯބި ހަންގަނޑެއް…. އެއްވެސް ހުރަހެއް ނެތި ބައްދާލެވޭނެ ނަމަ…. ސީރިއަސްލީ ޒީ… އަހަރެން ޒީ ވަރަށް ބޭނުން…. އެއްރޭ މަށާއެކީ ހޭދަކޮށްލިއަސް ކެތްނުވާނެ…..” ޒީކްގެ އަތުގެ ކުޑަހުޅުން މައްޗަށް ލީވާންގެ އަތް ހަރަކާތްކުރަމުން ދިޔައެވެ. ކަނދުރާއާ ހަަޔަށް ދިޔުމުން ޒީކްގެ ކަރުދަށުގައި ހިފާލާފައި ލީވާންގެ މޫނާ މޫނު ގާތްކޮށްލިއެވެ.\nޖެހުނު ވައިރޯޅިއާ އެކީ ޒީކްގެ މޫނުމައްޗަށް ވެއްޓިފައިވާ އިސްތަށިތައް ވިހުރިލިއެވެ. ޒީކްގެ މޫނު އޭރު ހުރީ ލީވާންގެ މޫނާމޫނު ޖެހޭހާ ކައިރީގައެވެ. ދެލޯ މަރާލާފައިވާ ލީވާންގެ ތުންފަތް ޒީކާ ދިމާލަށް ދިއްކޮށްގެން ގާތްވަމުން ދިޔައެވެ. ލީވާނަށް ލޯހުޅުވާލެވުނީ ފައިތިލައިގައި ފެން ޖެހި ފިނިކަން އިހްސާސް ވުމުންނެވެ. ލޯހުޅުވާލަމުން ފައިތިލަ އާއި ދިމާލަށް ބަލައިލި އިރު ފައިދަށުގައި މިވަނީ ބޮޑު ފެންގަނޑެކެވެ. ފެންގަނޑު ހުރި ދިމާލުން އަތިމައްޗަށް ބަލާލެވުނެވެ. މޫދު ލޮނުގަނޑާ ވީ ފަރާތުން އެއްގަމަށް އުދަ އަރަމުން ދިޔައެވެ.\nޒީކާ ދިމާލަށް އެނބުރުނު އިރު ލީވާނަށް އެހިސާބުން ފަރުހަކި ވަސް ދުވަން ފެށުމުން ނޭފަތުގައި އަތް އަޅައިގެން ދުރަށް ޖެހިލެވުނެވެ.\n“ޒީ ހިނގާ މިތަނުން ދާން…. ހާދަ ނުބައި ވަހެކޭ އެދުވަނީ… އަނެއްކޮޅުން އެހަރަ އުދަ އަރަނީ….” ލީވާން ދައްކަމުން ދިޔަ ވާހަކަތައް އަޑުއަހަން ޒީކް ހުރީ އިސްޖަހައިގެންނެވެ.\nޒީކްގެ އަތުގައި ހިފާ ލީވާން ލައްކެއް ޖަހާލިއެވެ. ލީވާންގެ ހަށިގަނޑަށް ހުއްޓުމެއް ގެނުވީ ޒީކްގެ އަތުގައި ހިފާ ދަމާލުމުންވެސް ޒީކްގެ ހަށިގަނޑަށް ގުޑުމެއް ނައިސް ހުރުމުންނެވެ. ޒީކް ހާދަ ވަރުގަދައޭ ހިތަށް އެރިއެވެ. އަދި ޒީކާ ކުރިމަތިލާން ލީވާން އެނބުރިލިއެވެ.\nއިސް ޖަހައިގެން އިން ޒީކްގެ ހޭވިފައިވާ އިސްތަށިތަކުން އޭނާގެ މޫނު ވަނީ ފޮރުވިފައެވެ. ޖެހެމުން ދިޔަ ވައިރޯޅި ދިޔައީ ފަހަރަކަށް ފަހު ފަހަރެއް ގަދަވަމުންނެވެ. ވަޔާއި އެކުވެގެން އަންނަ ވެލިކޮޅުތަކުގެ ހަމަލާއިން ސަލާމަތްވާން ލީވާން ލޯ ހަނިކޮށްލަމުން އެ ތަނުން ދިޔުމަށް ޒީކް ގާތުގައި ދެވަނަ ފަހަރަށް އެދުނެވެ. ނަމަވެސް ޒީކް ޖަވާބެއް ނުދީ އެއިން ގޮތަށް އިނީއެވެ.\nޒީކްގެ އިސްތަށިގަނޑު ވަޔާ ވިހުރެމުން ދިޔައެވެ. މޫނުމަތީގައި ތަފާތުތަކެއް ފެންނަން ހުއްޓެވެ. ދެލޯވަނީ ރަތްވެފައެވެ. މޫނުގެ ދެދިމާލެއް ވަނީ ޒަޚަމްވެފައެވެ. ތުންފަތުގެ އެއްމިޔަކަނުން އޭރުވެސް ލޭއައިސްފައި ހުއްޓެވެ. ޒީކް ހުރިގޮތް ފެނުމުން ލީވާނަށް އޭނާގެ ތުންފަތުގައި ދޫ ހާކާލެވުނެވެ. ލިބުނު ހައިރާން ކަމުން އޭނާގެ ތުންފަތުގައި އަތްޖައްސާލިއެވެ. އަދި އަތުގެ އިނގިލިތަކަށް ބަލާލިއެވެ. ލީވާނުގެ އަތުގެ އިނގިލިތަކުގައި ލޭ ހޭކިފައި ހުރުމުން އޭނާއަށް ތެޅިގަނެވުނެވެ. “މީކޮން ލެޔެއް….” ބިރެއް ފެނިގެންހެން ތުރުތުރުލާ އަޑަކުން ލީވާން ވާހަކަ ދައްކަމުން ޒީކަށް ބަލާލިއެވެ.\nޒީކް އިށީދެގެން ހުރި ފާރު ބުރި މަތިން ތެދުވިއެވެ. އޭނާގެ ހަށިގަނޑަށް ވަނީ އޭރު ވަރަށް ބޮޑެތި ބަދަލުތަކެއް އަންނަން ފަށާފައެވެ. ހަންގަނޑުވަނީ ރޫ ޖެހި ހުދުވެފައެވެ. ޒީކްގެ ސިފައަށް އައިސްފައިވާ ބަދަލުތަކުން ލީވާންގެ ހިތުގައިވާ ބިރުވެރިކަން ދިޔައީ ބޮޑުވަމުންނެވެ.\n“ޒީކް…. ޒީކަށް ކިހިނެއް ތިވަނީ…” ލީވާނަށް މިހެން ބުނެވުނު އިރު ވަށައިގެން ވާ މާހައުލަށް ބަލާލެވުނީ ސަލާމަތްވެގެން ދުވެފައި ފިލަން ދާންވީ ދިމާލެއް ހޯދަމުންނެވެ.\nޒީކް އޭނާގެ އަތުގެ ޝަހާދަތް އިނގިލި ލިވާނާ ދިމާލަށް ދިއްކުރަމުން އަމުރުވެރި ގޮތަކަށް ވާހަކަ ދެއްކިއެވެ. “ޒީކެއް ނޫން…. މީ ރަނާ….” ޒީކްގެ އަޑުވަނީ މުޅިންހެން ބަދަލުވެފައެވެ. އަޑު ބަރުވެފައި އޭގައި ތަފާތު ބިރުވެރިކަމެއް އެކުލެވިފައި ވެއެވެ.\nޒީކްގެ ސިފައިގައި ލީވާންގެ ކުރިމަތީ ހުރި އަންހެން ކުއްޖާއާ ދުރަށްދާން ފަހަތަށް ފިޔަވަޅު އަޅަމުން ދިޔައެވެ. ރަނާ ލައިގެން ހުރި ކުރު ހެދުމުގެ ފަސްބައި ދިގުވަމުން ދިޔައެވެ. ހެދުމުގެ ކުލަ މަޑުވަމުން އަޅިކުލައަށް ބަދަލުވަމުން ދިޔައެވެ. އަޖައިބު ކުރުވަނިވި މި މަންޒަރަށް ބަލަން ލީވާނަށް ހުރެވުނީ އަނގައިން ބަހެއްވެސް ބޭރު ނުވެފައެވެ. ފަސްފަހަތަށް ޖެހެމުން ދިޔަ ލީވާނާ ދިމާލަށް ރަނާ އަންނަމުން ދިޔައީ ނުލަފާ ހިނިތުންވުމަކާއި އެކީގައެވެ.\nއުދައިގެ ފެންގަނޑު ތެރެއިން ރަނާ ކުރިއަށް އައީ މަޑުމަޑުންނެވެ. ލީވާންގެ ނަޒަރު ހުއްޓުނީ ރަނާގެ ފައިތިލައަށެވެ. ރަނާ ކުރިޔަށް އަންނަމުން ދިޔަ ނަމަވެސް އޭނާ ފިޔަވަޅު އަޅަމުންދާކަން ފާހަގައެއް ނުވެއެވެ. އެހެންކަމުން މިކަމުގައި ނުބައެއް އުޅޭކަން ލީވާން ދެނެގަންނަން މާގިނަ އިރެއް ނުނެގިއެވެ. ދުއްވައިގަންނަން ހިތަށް އަރަމުން ދިޔަ ނަމަވެސް ބިރުގެންފައިވާ ވަރުން މޭތެރޭގައި އޮތް ހިތް ނެގިނެގިފައި ޖެހޭވަރުން ހީވީ މޭ ފަޅާފައި ނުކުމެދާނެ ހެންނެވެ.\nގޮނޑުދޮށާވީ ފަރާތަށް އެނބުރުމަށްފަހު ފެންގަނޑު ތެރެއިން ހަލުވިކޮށް ފިޔަވަޅު އަޅަމުން ދުއްވައިގަންނަން ލީވާން މަސައްކަތްކުރިއެވެ. ނަމަވެސް އެ ކުރި މަސައްކަތް ވީ ބޭކާރެވެ. ރަނާ ލައިގެން ހުރި ހެދުމުގެ ދިގުވެފައިވާ ފަސްބައި ލީވާންގެ ފައިގައި އޮޅާލިއެވެ. ބާރުލާފައި ކުރިއަށް އެޅި ފިޔަވަޅަށް ހުއްޓުން އެރުމުން ކޮންޓްރޯލުން ނެއްޓި ލީވާން ބަންޑުން ގާތަކުގެ ތެރެއަށް ވެއްޓުނެވެ.\nސަލާމަތަށް އެދި ލީވާން އާދޭސް ކުރަން ފެށިއެވެ. ނަމަވެސް ރަނާއަށް އެއިން އެއްވެސް ވާހަކައެއް އަޑު ނީވޭ ކަހަލައެވެ. ފެންގަނޑު ތެރޭގައި ލީވާން ބަކަތަޅަމުން ދުރަށް ދާން މަސައްކަތް ކުރަމުން ދިޔައެވެ. ގާތަކުގެ މަތީގައި ޖެހުމުގެ ސަބަބުން ނިތްކުރިމަތިން ނަގަމުން ދިޔަ ދިލައިން އެތަނުގައި އަތް އެޅުމަށްފަހު އަތަށް ބަލާލިއެވެ. ލޭގެ އަސަރު ފެންނަން ހުރުމުން ލީވާންގެ ހެޔަށް ގޮތް ވާން ފެށިއެވެ. ލީވާނަކީ އަބަދުވެސް ލޭ ފެނުމުން ފަސްޖެހޭ ކުއްޖެކެވެ.\nމިހާރު ރަނާ ލައިގެން ހުރި ހެދުން މުޅިންހެން ވަނީ ހުދުކުލަޔަށް ބަދަލުވެފައެވެ. ފަޒާގެ ތެރެއަށް އޭނާގެ ދެއަތް އުފުލާލި ވަގުތު ޖެހުނު ބާރު ވައިރޯޅިން ރަނާގެ ދިގު ފަން އިސްތަށިގަނޑާއި ލައިގެންހުރި ހުދުކުލައިގެ ހެދުމުގެ ފަސްބައި ވަޔާއި އެކު ނަށަންފެށިއެވެ.\nއުދަ އަރަމުން ދިޔަ ދިމާލުގެ އަތިރިމަތިން ލާފައި ލީވާން މަސައްކަތްކުރީ އެ ފަޅުގެއާ ދުރަށް ދާށެވެ. ނަމަވެސް ބިރުންހުރެ ފަސް އެނބުރި ބަލާލެވެއެވެ. ނިއްކުރިމަތިން ނަގަމުން ދިޔަ ދިލަތަދުން އަނެއްކާވެސް އަތްޖައްސާލިއެވެ. ނިތްކުރިން ފައިބަމުން ދިޔަ ތާޒާ ލޭގެ އަސަރު އަތުގެ އިނގިލިތަކުން ފާޅުވޭވޭ ހުއްޓެވެ. މާގިނަ އިރެއް ނުވެ ކަނޑާލި ރުކެއްހެން ލީވާން ލޮނުގަނޑު ތެރެއަށް ވެއްޓިއްޖެއެވެ.\nމޫދުގެ ރާޅުޖަހާ ހިސާބުން ހިނގަމުން ދިޔައިރު ވިޝާލް ހުރީ އިންތިހާއަށް ހީކަރުވާފައެވެ. ވިޝާލް ހުރީ ސޯޓުގެ ޖީބަށް އެއްް އަތްޖަހައިގެން ތުނބުގައި ސިނގިރޭޓެއް ޖަހައިގެންނެވެ. އެކި ކަހަލަ ވާހަކަތައް ހިއްސާ ކުރަމުން ދިޔައިރު މަޒީނު ހުރީ އިރުއިރުކޮޅާ އޭނާގެ ފޯނުގެ ޑިސްޕްލޭއަށް ބަލަބަލައެވެ.\n“ކޯއްޗެއް ތި ބަލަނީ؟….. ދައްކަބަލަ މަށަށްވެސް ތިބަލާ އެއްޗެއް…” މަޒީންގެ ސަމާލުކަން ހޯދަންވެގެން ވިޝާލް ސަމާސާ ރާގަކަށް ބުނެލިއެވެ.\n“އަސްލު ޒީކް ވީ ހިސާބެއް ބަލާލަން ހިތަށް އަރުވައިގެން މިހުރީ…. ރާއިފް އެހެން ބުނީމަ އަސްލު މަ ވަރަށް ހިތްހަމަ ނުޖެހުނު…. ޒީ އަކީ އެބުނާ ކަހަލަ ކުއްޖެއް ނޫން… ޝީޒް ގުޑް…. އެންޑް ޑިފަރެންޓް…” މަޒީންގެ ހިތުގައި ސިއްރު ކޮށްގެން ހުރި ވާހަކަތައް އެކުވެރިޔާއާ ހިއްސާ ކުރިއެވެ.\n“ހޫން…. މަށަށްވެސް އިނގޭ ތިކަން…. ތޫބާ މަށަށް ކިޔައިދިން ޒީކްގެ ގޮތް…. ޒީކަކީ ވަރަށް ބަސްއަހާ ކިޔަވާ ހީވާގި މަންޖެއެއް… ދެންސަކަ ގޮތެއް ހުރެދާނެ… ބަޓް ހަމަ ވަރަށް އިނޮސެންޓް…” ވިޝާލަށް ފެންނަ ގޮތް ހާމަކޮށްދިނެވެ.\n“ހެއި މިހާރު އެހެރަ ބާރަ ޖަހާ ބޮޑުވީ…. ހިނގާ ޒީކް ކޮބާތޯ ބަލަން… އައި ޑޯންޓް ޓްރަސްޓް ލީވާން…” ފޯނުން ގަޑި ބަލާލުމަށްފަހު ރޯ މަހެއްހެން މަޒީން ތެޅިގަތެވެ.\nޖީބުގައިވާ ފޯނު ނެގުމަށްފަހު ވިޝާލް ތޫބާއަށް ގުޅާލިއެވެ. އަދި އިޝާރާތުން މަޒީން ކައިރީ ވާހަކަ ނުދެއްކުމަށް ވިޝާލް އެދުނެވެ. ކުރިން ވިޝާލް ފޮނުވި މެސެޖަށް ޖަވާބެއް ނުލިބޭތީ ތޫބާ ނިދީ ބާވައޭ ހިތުގައި ސުވާލު އުފެދުނެވެ. ރިންގް ވޭވޭ ދިޔައިރުވެސް ފޯނަށް ޖަވާބެއް ނައިސް ލަސްވުމުން، ފޯނު ނުނަގާނެ ކަމަށް ވިޝާލް ހިތަށް އެރިއެވެ. ނަމަވެސް އެ ފޯންކޯލް ކަނޑާލަން މަސައްކަތް ކުރި ދަނޑިވަޅުގައި އެކޮޅުން ފޯނުނެގިއެވެ. އެހެން ކަމުން އަވަސް އަވަހަށް ފޯނު ކަންފަތުގައި ޖައްސާލިއެވެ.\n“ހެލޯ…” ތޫބާ ވާހަކަ ދެއްކީ ވަރަށް އާދައިގެ ގޮތަކަށެވެ.\n“ހެއި ބޭބީ…. ނުނިދަންތަ؟… މަ މިއުޅެނީ މަޒީނާއެކީގަ؟…. މިހާރު މިއުޅެނީ ނިދަން ދާން ކަމަށް…” ވިޝާލް ވާހަކަ ދެއްކީ ވަރަށް ދުރުދުރުންނެވެ.\n“ހޫންންންން… ނިދާފަ މިއޮތީ….. ވިޝާލް ގުޅީމަ މިހޭލެވުނީ…. ލަސްނުކޮށް އަވަހަށް ނިދަންދޭ…. އިނގޭ…” ފަހުބަސް ބުނެލި އިރު ތޫބާ އާފުރުނު އަޑު އިވުނެވެ.\n“ކޮބާ ޒީކް؟..” އެންމެ ފަހުން ވިޝާލް އަހަން ބޭނުންވި ސުވާލުކޮށްލިއެވެ.\n“އޭނަ އެބައޮތް ނިދާފަ….. އޯކޭ ތޫ ނިދަނީ…. ވަރަށް ޓަޔަޑް… ގުޑްނައިޓް… ލަވްޔޫ..” ތޫބާ ކަންނެތް ގޮތަކަށް މިހެން ބުނެލިއެވެ.\n“އޯކޭ ބޭބް… ގުޑްނައިޓް.. ލަވްޔޫ ޓޫ..” ވިޝާލް ފޯނު ބޭއްވުމުން މަޒީން ދެލޯ ބޮޑުކޮށްގެން ވިޝާލަށް ބަލަން ހުރީ ތޫބާ ދިން ޖަވާބު އަޑު އެހުމުގެ ބޭނުމުގައެވެ.\n“ކޮން ކަމަކާ ތި ހާސްވަނީ ހިނގާ ނިދަންދާން…. އޭނަ އެބައޮތް ނިދާފަ… ރާއިފްމެން ކޮންމެ ކަހަލަ ވާހަކައެއްވެސް ދައްކަފާނެ….” މަޒީންގެ ކޮނޑަށް އަތް ވައްޓާލައިގެން ދެމީހުން އެކީގައި ޓެންޓުތަކާއި ދިމާލަށް މިސްރާބު ޖެހިއެވެ. މަޒީނަށް ހަމަޖެހުމުގެ ނޭވާއެއް ލެވުނެވެ.\nވިޝާލް ގުޑްނައިޓް ކިޔާ ފޯނުބޭއްވުމުން ތޫބާގެ ފޯނުގެ ޑިސްޕްލޭ ޒީކް ނިއްވާލިއެވެ. ގަދަޔަށް ނިދާފައިވާ ތޫބާއާ ދިމާލަށް ޒީކް އެނބުރިލީ ނުލަފާ ހިނިތުން ވުމަކާއި އެކީގައެވެ. އޭރު ތޫބާ އޮތީ ގަދަޔަށް ނިދާފައެވެ. ތޫބާގެ އަޑުން ވިޝާލްގެ ފޯނަށް ޖަވާބު ދިނީ ޒީކެވެ. ފޯނު ކުރިންވެސް އޮތްތަނުގައި ބޭއްވިއެވެ. ތޫބާގެ ބޯ ދަށަށް ލައިގެން އޮތް ބާލިސް ކައިރީގައެވެ. އެއަށްފަހު ޒީކް ލައިގެންހުރި ކަޅު ހެދުން ބަދަލުކޮށްގެން ތަންމަތީގައި އޮށޯވެލިއެވެ. އަދި ލޯމަރާލި އިރު ތުންފަތް މައްޗަށް ލާނެއް ހިނިތުންވުމެއް ވެރިވިއެވެ.\nthis really intresting Ingey ???\nShax Lyn says:\nthanks for reading Naaji 🙂 😀 <3\nOh god, aslu zeek kobaibaa dhen..btw Story is awsum..i lyk italot..waitin for nxt part..\nv v v salhi ekam hada kurey\nkuruhen heevaneee ehen episodes ahvureh dhigukoh mifaharu mi genesdhineee….. 🙂 thanks for reading… n glad u liked it\nhaadha kurey? dhigu hama.\nWow. I just need to know what will happen nxt and whos her next target.\nStory kuriyah genesdhey gpiy vara vara furihama.\nI can see ur growth from ur writing.\nJope i can get more unique stories from u\nstory v reethi. waiting for nxt prt.\nThanks &gurey &Reen &saffa\nThank you fo reading….. Insha allah this weeks Thursdaynext part 🙂\nThursday? I cnt wait nw also :(.. bt wil wait eagerly..\nHaadha buruveriey…. ekamves kiyahithun hureveny eh noon… waiting for next episode….. 🙂\nMirey nuves nidheyne\nMivaahaka v salhi\nMost interesting story ever\nAish aleena says:\nWhat’s happening its scary ingey but v v v nice


ފިލިޕީންސްގައި ތިބި 61 ދިވެއްސަކު މާދަމާ ރާއްޖެ ގެނެވޭނެ: މިނިސްޓަރު – DhiDaily\nފޮޓޯ : ގޫގަލް\n”ސަރުކާރުން މި މަސައްކަތްކުރަނީ މިހާލަތުގައިވެސް ވެދެވެން އޮތް އެހީއެއް ވެ ދިނުމަށް. އެނގިވަޑައިގަންނަވާނެ، ފިލިޕީންސްގައި ތިބި ދިވެހި ކުދިންގެ ތެރެއިން ގިނަ ކުދިން ރާއްޖެއަށް ފޯރާނެ. މާދަމާއާއެކު ރާއްޖެ އަންނަން ބޭނުންވެފައިތިބި 61 ކުދިން ގެނެސް ނިމޭނެ،“ މިނިސްޓަރު ވިދާޅުވިއެވެ.\n”ނޭޕާލުގައި ތިބި 100 އެތައް ކުދިންގެ ތެރެއިން 17 ކުދިން ފިޔަވާ އެހެންކުދިން ގެނެވުނު. 17 ކުއްޖަކު އެތިބީ އެއާޕޯޓުގައި ތާށިވެފައި. އެއީ އެއާޕޯޓަށް ދަނިކޮށް ފްލައިޓު ކެންސަލްވީ. ނެޕާލު ލޮކްޑައުން އަށް ދިޔައީ. އެ ހިސާބުން އަޅުގަނޑުމެންނަކަށްވެސް ނެތް އެކުދިން ގެނެވޭނެ ގޮތެއް،“ މިނިސްޓަރު ވިދާޅުވިއެވެ.\n”ކޮން ދިމަ ދިމާއަކަށް ކުދިން ގެންގޮސްގެންތޯ މާލެއާ ހަމައަށް ގެނެވޭނީ، ހުރިހާ އޮޕްޝަނެއް އެބަ ބަލަން. ދަތިކަން ހުރެގެން ނުގެނެވިގެން އުޅެނީ،“ މިނިސްޓަރު ވިދާޅުވިއެވެ.


ހުސްވަގުތު ކޮންމެވެސް ކަމެއް ކުރާށެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ހުސްވަގުތު ކޮންމެވެސް ކަމެއް ކުރާށެވެ.\nފުރަތަމަ ދާނީ ފޫހިވާތީ ބުރެއް ޖަހާލާށެވެ. މި ބުރުގައިވެސް ކުރާނެ ކަމެއް ނޯންނާނެއެވެ. ދެން ދާނީ 'ކޮންމެވެސް' ކަމެއް ކޮށްލާށެވެ. މީހަކަށް އުނދަގުލެއް، އެއްޗެއް ހަލާކު ކޮށްލަން، ކުއްޖަކާ ބެހިލަން، ފަދަ ވިޔާނުދާ ކަމެއް ކޮށްލާށެވެ. ހުސްވަގުތު ގިނަވެއްޖިއްޔާ، އަހަރެމެން ގާތަށް އިބިލީސް ނާންނާނެ ކަމަށް ނުބަލާށެވެ.\nކުރާނެ ކަމެއް ނެތިފައި ހުންނަންޖެހޭ ދުވަހެއް އަތުވެއްޖެނަމަ، ހިތާމައާއި މޮޅިވެރިކަން އަދި ހިތްހަމަ ނުޖެހުމާއި ހާސްކަން، ހިތަށް ވަންނާނެކަން ޔަޤީން ކުރާށެވެ. އެހެނީ ހުސްވަގުތު ގިނަވެއްޖެނަމަ، މާޟީއާއި މިހާރު އަދި މުސްތަޤުބަލުގެ ހުރިހާ ފައިލުތަކެއް، ޙަޔާތުގެ ވަތްގަނޑުން ނެގިގެން ކަލޭގެ ކުރިމައްޗަށް އަންނާނެއެވެ. ވީމާ އަހަރެންގެ ނަޞޭޙަތަކީ، ތި ކަންނެތްކަމާއި ހުސްވަގުތު ދޫކޮށްފައި، މޭވާ އަޅާ ކޮންމެވެސް ކަމެއް ކުރާށެވެ. އެހެނީ، ހުސްވަގުތު ގިނަވުމަކީ ތަދުކަނޑުވާ ބޭހެއް ކައިގެން އަމިއްލައަށް މަރުވުން ފަދަ ކަމެކެވެ.\nހުސްވަގުތު ގިނަވެ އިންތިޒާރު ދިގުވުމަކީ، މިނިޓަކު އެއްފަހަރު ނިއްކުރިއަށް ފެންތިއްކެއް ޖެހޭ ގޮތަށް، ޗައިނާގެ ޖަލުތަކުގައި ދޭ ޢަޛާބު ފަދަ ކަމެކެވެ. މި ފެން ތިކި ޖެހޭނެ ވަގުތަކަށް އިންތިޒާރުކޮށްކޮށް، ދުވަސްކޮޅަކުން އޭނާ މޮޔަވެއެވެ.\nކަމެއް ނެތިފައި އަރާމުކުރަން އޮތުމަކީ ޣާފިލުކަމަކެވެ. ހުސްވަގުތަކީ ވަގެކެވެ. މި ވަހުމީ ހަނގުރާމަތަކުގެ ޝިކާރައަކަށް ވާނީ ކަލޭގެ ބުއްދިއެވެ.\nވީމާ މިހާރު ތެދުވާށެވެ. ގަޑިން ގަޑިއަށް ނަމާދު ކުރާށެވެ. ޤުރުއާން ކިޔާށެވެ. ފައިދާހުރި މަޖައްލާ، ފޮތް ކިޔާށެވެ. އޮފީސް ތަރުތީބުކޮށްލާށެވެ. ގޭ މަރާމާތުކޮށްލާށެވެ. މީހަކަށް މަންފާއެއް ކުރާނެ ކަމެއް ކުރާށެވެ. އަހަރެން ކަލެއަށް މި ދެނީ ހަމަ ހެޔޮ ނަޞޭޙަތެވެ.\nމަސައްކަތުގެ ވަޅިން ހުސްވަގުތު ކަތިލާށެވެ. ހުސްވަގުތު ފުރާލައިފިއްޔާ އުފާވެރިކަމުގެ ފަންސާސް އިންސައްތަ ޙާޞިލުވާނެ ކަމުގެ ޔަޤީންކަން، ނަފްސާނީ ޙަކީމުން ކަލެއަށް އެބަ ދެއެވެ.\nރަށުގައި ހީވާގިކަމާ އެކީ ކޮންމެ ދުވަހަކު މަސައްކަތަށް ނުކުންނަ މީހުންނަށް ބަލާލަބަލާށެވެ. މަހަށް ދާ މީހުންނަށް ބަލާލަބަލާށެވެ. ރާނަން ދާ މީހުންނަށް ބަލާލަބަލާށެވެ. ދަނޑުވެރިންނަށް ބަލާލަބަލާށެވެ. އެމީހުން ކިހާ އުފާވެރި ހެއްޔެވެ؟ ހިތާމައެއް އޮތަސް އެ ހިތާމަ ކުރަން ލިބޭ ވަގުތު ކުޑައެވެ. އެހެންވެ އެ މީހުން އެ ތިބެނީ ދޫނިތައް ލަވަކިޔާފަދައިން ލަވަކިޔާލަކިޔާލައެވެ. ދެން ކުރާނެ ކަމެއްނެތިފައި ހުސްވަގުތު ގިނަވެފައި ތިބޭ މީހުންނަށް ބަލާލަބަލާށެވެ. އެމީހުން ތިބޭނީ އެނދުގައި ކަރުނަ ފޮހެލަ ފޮހެލަ އެވެ. ނުވަތަ މީހަކަށް އުދަގުލެއް ކޮށްކޮށެވެ. ނުވަތަ ވަސްވާސްތަކެއްގެ މެދުގައި ދާނެ ކޮޅެއް ނޭގިފައެވެ. ނުވަތަ ހަވާނަފްސަށް ލެނބި މަގު ގެއްލިފައެވެ.\nޙަނަފީ މަޒުހަބު: ކުރިމަތިކުރެވުނު ފާޑުކިޔުންތަކާއި އޭގެ ރައްދު (2)


03 އެޕްރީލް 2019 - 07:20 10 comments\n"ބުނި ކޮންމެހެން ވެސް ފައިނާ ގެންނައްޗޭ!" ހަމީދު ބުންޏެވެ.\nއެއީ ބުއްދިވެރިކަމެއް ހެއްޔެވެ؟ އަހަރެންގެ ހިތް އަހަންނާ ސުވާލުކުރިއެވެ. ޖަލީލު ދެއްކި ވާހަކަތައް ހަމީދަށް ކިޔައިދޭންވީ ހެއްޔެވެ؟ ނޫނީ ކޮންމެވެސް ބަހަނާއެއް ދައްކައިފައި ފައިނާ އެ ގެއަށް ނުގެންދަންވީ ހެއްޔެވެ؟ އަހަރެން ވިސްނަންއޮތުމުން ހަމީދު އަނެއްކާ ވެސް އެ ވާހަކަދެއްކިއެވެ. އަހަރެންގެ ލަފާ އެހިއެވެ.\n"މި ދުވަސްވަރު ފާޑުފާޑުގެ ހުންތަކާ ރޯގާތައް އެބައުޅޭ،" ގެންދަން ބޭނުންނުވާ ކަހަލަ ރާގެއްގައި ހަމީދު ބުންޏެވެ. "އެކަމަކު ވާފިރު އެ ވަރަށް ބުނެފައޮއްވާ ނުގެންދިޔައިމަ ވެސް ފަހުން ވަރަށް ސުވާލުކުރާނެ. އަހަރެން ހިތަށްއަރަނީ ހަމަ އެ ގެއަށް ވަދެލާފަ ނުކުންނާނީއޭ. އަހައިފިއްޔާ ބުނާނީ އަދި އެހެން ޕާޓީއަކަށް ދާންއޮތީމައޭ."\nއަހަންނަށް އެ ގޮތް ކަމުދިޔައެވެ. އެއްބަސްވީމެވެ. އެކަމަކު މުޅޯއިންނަކީ ކިހާ ހީލަތްތެރި ބައެއްކަން އަހަންނަށް ނުވިސްނުނީއެވެ. ދަންތުރައިގައި ސިކާރަ ހައްޔަރުކުރުމަށް ޓަކައި އެ މީހުން ކޮށްފައި ނުކުރާނެ ކަމެއް ނޯވެއެވެ. ހިތުން ނިކަން މޮޅަށް ރާވައިގެން ފައިނާ ގޮވައިގެން އަހަރުމެން އެ ގެއަށް ދިޔައީމެވެ. ވާފިރު އުޅެނީ ފަސްވަނަ ފަންގިފިލާގައެވެ. އެޕާޓުމަންޓުގައި ޖާގައޮތީ ގާތްގަނޑަކަށް ފަނަރަ ވަރަކަށް ކުދިންނަށެވެ. އޭރު ފަންސަވީހަކަށް ކުދިން ތިއްބެވެ. އުފަންދުވަސް ފާހަގަކުރާ ކުއްޖަކީ ވާފިރުގެ ބޭބެގެ ދަރިފުޅެވެ. ހަމީދަށް އެ ކަން އެނގޭކަމެއް އަހަންނަކަށް ނޭނގެއެވެ. ޔަގީނުން ވެސް އަހަންނަށް އެ ކަން އެނގުނީ އެ ގެއަށް ވަން ފަހުންނެވެ. އަހަރުމެން ވަނުމާއެކު ވާފިރު ހުރިހައި ކަމެއް ހުއްޓައިފައި އައިސް އަހަރުމެން ގާތުގައި އިށީނެވެ. ވާފިރަކީ ފޮޓޯނެގުމާ ހަވާލުވެގެންހުރި މީހާއެވެ. އޭނަ އަތުގައި ފަހުގެ ކެމެރާއެއް އޮތެވެ. އަހަރުމެން ގާތުގައި ތިބިއިރު ވެސް ހުއްޓައި ނުލައި ފައިނާގެ ފޮޓޯނެގިއެވެ. ސިއްރަކުން ނޫނެވެ. އަހަންނަށް ވަރަށް އުނދަގޫވިއެވެ. ހަމީދު އިނީ ނިކަން ހިނިއައިސްފައެވެ. އޭނައަކަށް ވާނުވާއެއް ނޭނގެއެވެ. އަނެއްކޮޅުން ފައިނާ ވެސް އެކި ގޮތްގޮތަށް ކެމެރާއަށް ބަލައިހެދިއެވެ. ފައިނާއަކީ އެ ކަހަލަ ކުއްޖެކެވެ. ފޮޓޯނަގާހިތްވާ ކުއްޖެކެވެ. ވާފިރަށް އެ ކަން އެނގުނީ ކިހިނެއް ހެއްޔެވެ؟ ޕާޓީގެ ފޮޓޯނެގުމާ ވާފިރު ހަވާލުވެގެންއުޅުނީ ކީއްވެގެންކަން އަހަންނަށް ވިސްނުނެވެ. އަހަރެން ބޭނުންވީ ވާފިރު އަތުގައިއޮތް ކެމެރާ އަތުލައިފައި ފޮޓޯތައް ބަލައިލާށެވެ. އެ ކެމެރާ އަމާޒުކޮށްފައިހުރީ ކުދިންގެ ކޮން ދިމާއަކަށްތޯ ކަށަވަރުކުރުމަށް ޓަކައެވެ.\n"ކޮބާ ހިނގާ ދަމާ!" އަހަރެންގެ ތަށްޓަށް އެޅި މަދު އެތިކޮޅު ހުސްކޮށްލައިފައި އަހަރެން ބުނީމެވެ.\n"ހާދަ އަވަހަކަށް؟" ހިތްހަމަނުޖެހިފައި ވާފިރު ބުންޏެވެ. "މަ ބޭނުމޭ ފައިނާއަށް އެއްޗެއް ދައްކާލަން. ހިނގާބަލަ!"\nފައިނާ އަތުގައި ހިފައިގެން ވާފިރު ހިނގައިގަތެވެ. ހަމީދު އެ ކަމެއް ނުހުއްޓުވިއެވެ. ވާފިރު ގޮސް ކޮޓަރިއަކަށް ވަނެވެ. އަހަރެން ފުންމައިގެން ތެދުވިތަނާ ހަމީދުގެ އަތުގައި ޖެހިފައި އޭނަ ގެންގުޅުނު ކޮފީތަށި އޭނަގެ އުނގަށް ބަންޑުންވިއެވެ. އަތްދޮންނަ އިސްކުރު ހުރީ ފައިނާ ގޮވައިގެން ވާފިރު ދިޔަ ދިމާ ނޫން އަނެއް ދިމާގައެވެ. އަހަންނަކަށް ކެތެއްނުވިއެވެ. ހަމީދަކާ ހަމީދެކެވެ. އަހަންނަށް ހިނގައިގަނެވުނީ ފައިނާ ގެންދިޔަ ދިމާއަށެވެ. އެ ދޮރު ހުޅުވައިލިއިރު ފައިނާ އިނީ ކުޅޭށެވެ. ވާފިރު ހޭވައްޓައިލައިފައި ފައިނާގެ ފޮޓޯނަގަނީއެވެ. އެ ކޮޓަރިއަކީ އުފަންދުވަސް ފާހަގަކުރާ ކުއްޖާގެ ކޮޓަރިއެވެ. ވަރަށް ރީތިކޮށް ހަދައިފައިވާ ތަނެކެވެ. މުޅި ތަނުގައި އޮތީ ކުޅޭ ސާމާނެވެ. އަންހެންކުއްޖެއްގެ ކޮޓަރިކަމުން އެ ތަނުގައި މުޅީން ވެސް ހުރީ ފައިނާ ކުޅޭހިތްވާ ކަހަލަ އެއްޗެއްސެވެ.\n"ދަރިފުޅާ ހިނގާދަމާ!" އަހަރެން ބުނީމެވެ. "ބައްޕަ އެބަ ހޯދާ!"\n"އަދި އިރުކޮޅަކުން،" ދާން ބޭނުން ނުވެފައި އިން ފައިނާ ބުންޏެވެ. "މަންމާ ލުކް! އެލްސާ!"\nއަހަންނަކީ ކުޑަ އަންހެންކުއްޖެއް ނަމަ އަހަރެން ވެސް އެ ތަނަކުން ދާހިތެއް ނުވީހެވެ. ފައިނާއާ އެއް އިސްކޮޅުގެ އެލްސާއަކާއި، ރެޕަންޒިލަކާއި، އޭރިއަލްއެއް ހުއްޓެވެ. ފާރުތަކުގައި ހުރީ ސިންޑްރެއްލާގެ ގަނޑުވަރުގެ ފޮޓޯތަކެވެ. ތަޅުންގަނޑުގައި ހުރި ތަށިމުށިތައް ހީވަނީ ވިނަގަނޑެއްހެންނެވެ. ފަންގިފިލާ ހަދައިފައި ހުރިގޮތުން ހީވަނީ އުޑުފެންނަހެންނެވެ. އެނދު ހީވަނީ ސުނޯވައިޓްގެ އެނދުހެންނެވެ. ފިނިކޮށްފައިހުރި އެ ކޮޓަރީގެ އެތައްމިތަނުގައި ކުދިކުދި ޕަރީތަކާއި، ކޮކާތަކާއި، ދޫނިތައް ބަހައްޓައިފައި ހުއްޓެވެ. ދިރޭ ދެ ކޮކާލާއި، ދޮންދޫންޏަކާއި، ކުޑަކުޑަ ގުރައެއް ވެސް އެ ތަނުގައި އުދުހިއުދުހިފައި އުޅުނެވެ. އެއީ ކޮންމެކޮންމެ ދުވަހަކު އުޅެލަން ލިބޭނެ ކަހަލަ ތަނެއް ނޫނެވެ.\n"ފައިނާ އިރުކޮޅަކު ބަހައްޓާލަބަލަ! ދޯ ފައިނާ!" ދަނޑިވަޅުގެ ބޭނުންހިފަމުން ވާފިރު ބުންޏެވެ.\n"އާޗާ!" ހަމީދުގެ އަޑު އަހަންނަށް އިވުނެވެ. "ހާދަހާ ސަޅި ތަނެކޭ ދޯ ދަރިފުޅާ!"\nއަހަރެން ހިތަށްއެރިއެވެ. ހަމީދުގެ ބޮލުތެރޭގައި އޮތީ ކޯޗެއް ހެއްޔެވެ؟ ނުވެސް ދަންނަ މީހަކު ކުއްލިއަކަށް ދަރިފުޅާ މާ ގުޅައިލައިގެން އުޅޭއިރު ހަމީދުގެ ސިކުނޑީގައި ސުވާލު ނުއުފެދެނީ ކީއްވެގެން ހެއްޔެވެ؟\n"ފައިނާ ކުޅެލަން ބައިންދަބަލަ!" ހަމީދު ބުންޏެވެ.\nހަމީދު އުޅުނީ އަހަރެން ގޮވައިގެން އެ ތަނުން ނުކުންނާށެވެ. ހުރި ފިޔަވަޅުމަތިން އަހަރެން ގުޑައި ވެސް ނުލަމެވެ. އަހަރެން އެ ތަނުން ނުކުތީ ފައިނާ ގޮވައިގެންނެވެ. ހުއްޓައިނުލައި ފައިނާ ކުސްތެޅިއެވެ. އިވޭކަމަށް ވެސް އަހަރެން ނަހަދަމެވެ. ހަމީދު ވަރަށް މައްސަލަޖެއްސިއެވެ. އެކަމަކު އަހަންނެއް ނުހުއްޓުވުނެވެ.\nގެއަށް ވަންގޮތަށް ފައިނާ ކޮޓަރިއަށް ވަދެ ތަޅުލިއެވެ. އަހަރެން ގޮވައިގެން ހަމީދު ވަނީ އަހަރުމެންގެ ކޮޓަރިއަށެވެ.\n"ސަތޫ! ތީ ތަންކޮޅެއް ބޮޑުވަރު!" ޝަކުވާގެ ރާގަކަށް ހަމީދު ބުންޏެވެ. "އަޅެ އަހަރެން ބުނާ ގޮތެއް ވެސް ހަދައިލިއްޔާ ކީއްތަވާނީ؟ މީ ފައިނާގެ ބައްޕައޭ!"\n"ހަމަ ރަނގަޅަށް؟" އަހަންނަށް ބުނެވުނެވެ. "ދެން ކޮންއިރަކުން ބައްޕައެއް އުޅޭހެން އުޅެން ފަށަނީ؟"\nއަހަރެން ހިނގައިގަތީ ފާހާނާއާ ދިމާއަށެވެ. ފަހަތުން ހަމީދު އައިސް އަހަރެންގެ އަތުގައި ހިފޭއްޓިއެވެ.\n"ކޮބާ ތީގެ މާނައަކީ؟" ހަމީދު ސުވާލުކުރިއެވެ.\n"ކީކޭ ދެން ބުނާނީ؟" އަތް ފޮޅުވައިލަމުން އަހަރެން ބުނީމެވެ. "އެ ވާފިރު އުޅުނު ވައްތަރެއް ނުފެނޭތަ ހަމީދަކަށް؟"\nހަމީދަށް ލިބުނީ ޝޮކެކެވެ. އިރުކޮޅެއްވަންދެން އަހަންނާ ދިމާއަށް ބަލަހައްޓައިގެން ހުއްޓެވެ.\n"މަގޭ ހުރިހާ ރައްޓެހިންނަށް ސަތޫ ތި ވަރަށް ޝައްކުނުކޮށްބަލަ!" ހަމީދު ރުޅިއައިސްފައި ބުންޏެވެ. "ކާކުތަ ސަތޫގެ ބޮލަށް ޗިޕުޖަހަނީ؟ ފުރަތަމަ ޝައްކުކުރީ ޖަލީލަށް. މިހާރު ވާފިރަށް. ދެން ކާކުބާ؟"\nއަހަރެންގެ ބިރަކީ އެއީއެވެ. އެކަމަކު ވަގުތުޖެހުމުން ހިމޭނުން ނުހުރެވުނީއެވެ.\n"ކުޑަކުދިންނާ ބެހޭ މީހުން އެ ފާޑަކަށް ނޫޅޭނޭ،" ވަރަށް އެނގިފައި ހަމީދު ބުންޏެވެ. "އެ މީހުންނަކީ މަގުމަތިން ކުއްޖަކު ފެންނައިރަށް ޖަހައިގަނެގެން ގެންދާ މީހުން. އޭގެ މީހަކު ހަމަ ފެންނައިރަށް ޓަސްލާފަ އެނގޭނެ. ވަރަށް ދުރުދުރުން އެ މީހުން އުޅޭނީ. އަހަންނަށް އެ ހުރިހާ އެއްޗެއް އެނގެޔޭ. މަ ވެސް ނޫސްތަކާ އެއްޗެހި ކިޔަމޭ ސަތޫ!"\nއަހަރެން ޒުވާބެއް ނުކުރަމެވެ. ނޭނގުމަށް ވުރެ ދެރަކަމަކީ ނުބައިކޮށް ތިމާއަށް ކަމެއް އެނގިފައި ވުމެވެ. ހަމީދަށް ވެފައި ވަނީ އެހެންނެވެ. ހަމީދަށް ކިހާ ނުވިސްނޭކަމެއް ހަމީދަކަށް ނުވިސްނެއެވެ.\nޖަލީލަށް ޝައްކުކުރެވުން އެއީ އަހަރެންގެ ކުށެކެވެ. ހަމީދު ގާތުގައި އެ ވާހަކަދެއްކުނުކަން އެއީ ދެވަނަ ކުށެވެ. އެ ކަން އެ ގޮތަށް ނުކުރެވުނު ނަމަ ކިތަންމެހާ ވެސް ރަނގަޅެވެ. އެހެނަސް ކަންވެ ނިމިއްޖެއެވެ. އަހަންނަށް ވިސްނުނު ގޮތުގައި ހަމީދަށް ހެއްކެއް ދެއްކެންދެން އަހަރެން ޖެހޭނީ ފައިނާ ހިމާޔަތްކުރާށެވެ. ފައިނާ އަޅާ ކޮންމެ ފިޔަވަޅަކަށް އަހަރެން ފާރަލާންޖެހޭނެއެވެ. އެއީ އުނދަގޫކަމެކެވެ. ވާފިރު ގެއަށް އަންނާނީ ކޮން ވަގުތަކުކަމެއް ނޭނގެއެވެ. ފައިނާ ގޮވައިގެން ހަމީދު ސައިކަލުދުއްވަން ދެއެވެ. އެ މީހުން ދާ ހުރިހާ ތަނެއް އަހަންނަކަށް ނޭނގެއެވެ. ދާ ހުރިހާ ތަނެއް އަހަން ފަށައިފިއްޔާ އެއީ އާ މައްސަލަތަކެއްގެ ފެށުމެވެ. ވާފިރު ގޭގައި ފައިނާ ގަޔާވާ ކަހަލަ ކޮޓަރިއެއް އެބަހުއްޓެވެ. ފައިނާއަށް އެ ތަން ފެނިއްޖެއެވެ. އަހަރެން ދަންނަ ފައިނާ އެ ތަނަށް ނުގޮހެއް ނުހުންނާނެއެވެ. ވާފިރުގެ ރޭވުމަކީ އެއީއެވެ. އަހަރެން ހިތަށްއެރިއެވެ. ދެމަފިރިންގެ ބުއްދި އެއްގަލަކަށް ނޭރުމަކީ ހަޔާތުގެ ރިޔާ ވަޔާތަޅާ ކަމެކެވެ. ދިރިއުޅުމުގެ ދަތުރު މަޑުޖެހި، މިސްރާބު ގެއްލި، ނުތަނަވަސްކަމުގެ ބިޔަ ބާނިތަކުގައި ހައްޔަރުވާ ކަމެކެވެ. ހަމީދަށް ނުވިސްނުނު ތާނގައި އަހަރެންގެ ބަސް އޭނަ ގަބޫލުނުކުރަނީ ކީއްވެގެން ހެއްޔެވެ؟ އަހަންނަށް މަޖުބޫރުވީ ޖަލީލުގެ އެހީތެރިކަން ހޯދާށެވެ. ދުރާލާ ފިޔަވަޅުތަކެއް އަޅާށެވެ. އެކަނި ވިސްނޭ ވަރަށް ވުރެ އެ މައްސަލަ މާ ބޮޑެވެ.\nއަހަންނާއި ޖަލީލު ބައްދަލުވަނީ ފޯނުންނެވެ. ހަމީދަށް ކުރެވިދާނެ ކުށްހީއަކުން ސަލާމަތްވުމަށް ޓަކައި އަހަރެން އިސްވެ ޖަލީލަކަށް ނުގުޅަމެވެ. ބައެއް ފަހަރު ހިތަށްއަރައެވެ. ހަމީދަށް ވިސްނައިދެވޭތޯ ޖަލީލު މަސައްކަތްނުކުރަނީ ކީއްވެގެން ހެއްޔެވެ؟ ޖަލީލަކީ ހަމީދުގެ އެންމެ ގާތް އެކުވެރިޔާއެވެ. އުޅެނީ އެއް އޮފީހެއްގައެވެ.\nބެލެނިވެރިންގެ ބައްދަލުވުމަކަށް އަހަރެން ދިޔަ ރެޔެކެވެ. އާންމުކޮށް އެ ފަދަ ބައްދަލުވުންތަކަށް ދަނީ ހަމީދެވެ. އެ ރޭ އޮފީސް ކަމަކު އަވަދިނެތި އުޅެންޖެހުމުން ހަމީދަށް ނުދެވުނީއެވެ. އިސްކޫލުން ޖަލީލާ ދިމާވިއެވެ. ވަރަށް ގިނަ ވާހަކަދެކެވުނެވެ.\n"މިހާރު އަހައިފި އަހަރެންގެ ބޮލަށް ކާކުހޯ ޗިޕުޖަހަނީ؟" އަހަރެން ބުނީމެވެ.\n"ނަސީބެއް ތި ވާހަކަ ބުނިކަން،" އިރުކޮޅަކު ވިސްނައިލައިފައި ޖަލީލު ބުންޏެވެ. "އަހަރެން ވިސްނައިގެން މިހިރީ މިރޭ ހަމީދާ ވާހަކަދައްކަން. ވާފިރު އުޅެނީ ހަމީދާ ހާދަ ގުޅާލައިގެންނޭ. ދޭތެރެއަކުން ނައްޓާލާނެ ކޮފީއަކަށް. ހަމީދަކަށް ނޭނގޭ ހަމީދުގެ ބޮލަށްކަމެއް މީހަކު ޗިޕުޖަހަނީ. އެކަމަކު ދެން އަހަންނަކަށް ވެސް ނުކެރޭނެ އެ ވާހަކަދައްކާކަށް."\nރެޔެއްގެ އިރާކޮޅުގެ ވަގުތެވެ. ގަޑިން ހަތެއްޖެހިތާ ކުޑައިރުކޮޅެއް ފަހެވެ. ފައިނާއަށް ކާންދީފައި އަހަރެން ދިޔައީ ތަށި ދޮންނާށެވެ. ބޮޑުކޮޓަރީގެ ސޯފާގައި ފައިނާ އިނެވެ. ޓީވީބަލާށެވެ. އޭރު ޓީވީން އަންނަނީ ކާޓޫނެވެ. ގާތުގައި އިން ހަމީދު އިނީ ފޯނުން ކޮންމެވެސް އެއްޗެއް ކިޔާށެވެ. ޓީވީގެ އަޑު ފިޔަވައި އެހެން އަޑެއް ނެތެވެ. ކުއްލިއަކަށް ދޮރުގެ އަތްގަނޑުގައި ކޮންމެވެސް މީހަކު ހިފިއެވެ. ތަޅުލައިފައިހުރުމުން ދޮރެއް ނުހުޅުވެއެވެ. އަހަރެން ހިތަށްއެރިއެވެ. ރަނގަބީލު ނުޖަހައި ދޮރުހުޅުވަން އެ އުޅެނީ ކާކު ހެއްޔެވެ؟ ދޮރަށް ބަލައިލައިފައި ދޮރުހުޅުވަން ހަމީދު ހިނގައިގަތެވެ.


Galaxy S8: Liben Huri Kulathah | Mihaaru\nސެމްސަންގް ގެލަކްސީ އެސް8: ލިބެން ހުރި ކުލަތައް\n02 އެޕްރީލް 2017 - 06:385comments\nފޯނު ކަވަރު އުފައްދާ ކުންފުނިތައް ގޮތް ހުސްވާހާ ގިނަ ކުލަތަކުގައި، ގެލަކްސީ އެސް8 ވަނީ އުފައްދާފަ އެވެ. ފޯނުގައި ތަފާތު ކުލައެއް ޖެއްސުމުގެ ބޭނުމުގައި، ކަވަރެއް ހޯދަން ނުޖެހޭހާ ގިނަ ކުލަތަކުން، އެސް8 ވަނީ ޒީނަތްތެރިކުރެވިފަ އެވެ. އެހެން ނަމަވެސް، އެ ހުރިހާ ކުލައެއް، އެއް ފިހާރައަކުން ނުލިބުމަކީ އޮތް ފުރުސަތެކެވެ.\nސްމާޓްފޯނެއް ގަތުމުގައި ކުލަ އަކީ ނުފޫޒުގަދަ އެހައި މުހިންމު ޝަރުތެކެވެ. ހުރިހާ ފޯނެއްގައި ހަމަ އެކައްޗެއް ހުރި ނަމަވެސް، ކުލައިގެ ސަބަބުން މުޅި ވިސްނުން ބަދަލުވެ އެވެ. އަހަންނަށް އެންމެ ކަމުދަނީ ކަޅު، އަނދިރި ކުލަތަކެވެ. ފިޔާތޮށި އަދި ޕީޗް ކުލައިގެ ސަބަބުން ފޯނުތަކުގެ ޖިންސް ވެސް ތަފާތުވެ ދެ އެވެ.\nއެސް8 ގައި ހުރިހާ ކުލައެއް ވެސް ލިބެން އެބަހުރި ކަމަށް ބުނެވިދާނެ އެވެ. ކޮންމެ ކުލައެއް ވެސް ހަދާފައި ވަނީ އެހެން ކޮންމެވެސް ކުލައެއް ނުވަތަ ކުލަތަކެއް އެއްކޮށްގެންނެވެ. އެހެންވެ ކޮންމެ މީހަކަށް ވެސް އެ މީހަކަށް އެންމެ ކަމުދާ ކުލަ ނުވަތަ އެ ކުލަޔަކާ ވައްތަރު ކުލައެއް ލިބޭނެ އެވެ.\nއެސް8: ކޮރަލް ބްލޫ\nސެމްސަންގް ގެލަކްސީ އެސް8: ކޮރަލް ބްލޫ\nއަހަރެމެންގެ "އަވައްޓެރިން" އުޅެނީ ކަނޑުގަ އެވެ. އެ ސޮރުމެންގެ މާހައުލު އަހަރެމެންނަށް ފެންނަނީ ނޫ ކުލައިންނެވެ. އެއިން ކޮންމެވެސް ހިސާބަކުން "ކޮރަލް ބްލޫ" ވާނީ ފެނިފަ އެވެ. މިއީ ދެކެ ފަރިތަ ކުލައެއް ނަމަވެސް، ސެމްސަންގް ގެލަކްސީ އާއިލާ އަށް "ކޮރަލް ބްލޫ" ތައާރުފުވެފައި ވަނީ ނޯޓް7އާ އެކު އެވެ.\nއެސް8: މެޕްލް ގޯލްޑް\nސެމްސަންގް ގެލަކްސީ އެސް8: މެޕްލް ގޯލްޑް\nސިފަކުރެވެނީ ކޮން ކުލައަކުންތޯ އަހައިފި ނަމަ، ތަފުސީލުކުރެވޭހާ މުއްސަނދިކަން ބަސްކޮށާރުގައެއް ނެތެވެ. އެކަމަކު އެއީ "ގޯލްޑް" ކުލައެއް ވެސް ނޫނެވެ. "ޕިންކް"އެއް ވެސް ނޫނެވެ. މެޕްލް ގޯލްޑު ކަމަށް ބުންޏަސް މެޕްލް ފަތުގައި ހުންނަ ކުލަޔަކަށް ވެސް ނުވެ އެވެ.\nއެސް8: މިޑްނައިޓް ބްލެކް\nސެމްސަންގް ގެލަކްސީ އެސް8: މިޑްނައިޓް ބްލެކް\nސްމާޓްފޯނު މާކެޓްގައި "ޖެޓް ބްލެކް" ވެސް އުޅެ އެވެ. އާދައިގެ "ބްލެކް" އަދި "ޑާކް ބްލެކް" ވެސް އުޅެ އެވެ. ތަފާތަކީ ތޮށިގަނޑުގައި ހުންނަ އޮފެވެ. "މިޑްނައިޓް ބްލެކް" އަކީ "ކަނު އަނދިރި" ކުލަ އެވެ. އެއީ އެއްވެސް ކުލައެއް ނޫނެވެ.\nއެސް8: އާކްޓިކް ސިލްވާ\nސެމްސަންގް ގެލަކްސީ އެސް8: އާކްޓިކް ސިލްވާ\nއެހެން ކުންފުނިތަކުން ވެސް މި ކުލައިން ފޯނު އުފައްދަ އެވެ. ތަފާތަކީ ކިޔާ ނަމެވެ. "ގްރޭ"، "ޑާކް ގްރޭ"، ސިލްވާ"، "މެޓަލް"، "ކްލައުޑް" އަދި "އާކްޓިކް ސިލްވާ" އެވެ. އެކަމަކު ދުރުން ފެންނަ ގަނޑުފެން ފަރުބަދަތަކުގައި ވެސް "އާކްޓިކް ސިލްވާ" ކުލަ ހުރެ އެވެ. ހައްޓަށް ފިނިވާ ކަހަލަ އިހުސާސެއް "އާކްޓިކް ސިލްވާ" ގައި ހުރެ އެވެ.\nއެސް8: އޯކިޑް ގްރޭ\nސެމްސަންގް ގެލަކްސީ އެސް8: އޯކިޑް ގްރޭ\n"އޯކިޑް ގްރޭ" ވާރުތަކުރެވެނީ ފިޔާތޮށި ކުލަ އާއިލާ އަށެވެ. މިއީ ވެސް ކިޔައިދޭން އެނގޭ ކުލައެއް ނޫނެވެ. މަޑު ފިޔާތޮށި ނަމަ ވެސް ކޮންމެވެސް ވަރަކަށް އަޅިކުލަ އިހުސާސްކުރެވެ އެވެ. ވަރަށް، ވަރަށް ލުއި ޖަންބު ކުލައެއް ވެސް ސިފަކުރެވެ އެވެ. މި ނޫން ގޮތަކަށް ބުނެދޭކަށް ނޭނގެ އެވެ.\nއިތުރު ލިޔުންތައް ސެމްސަންގް\nދާރަ ނެތް ޑިސްޕްލޭތައް އަގު ހެޔޮ ފޯނުތަކަށް\n"އައިރިސް ސްކޭނާ ހެކް ކުރުމަކީ ވާނެ ކަމެއް ނޫން"\nގެލަކްސީ އެސް9: މަސައްކަތް ފަށައިފި


Muzaaharaa Kurun Nuhuttaanan - Adhurey - Vaguthu\nމުޒާހަރާ ކުރުން ނުހުއްޓާނަން - އަދުރޭ\nއަދުރޭ ނޫސްވެރިންނަށް މައުލޫމާތު ދެއްވަނީ - ވަގުތު އިމޭޖްސް: މުހައްމަދު އަފްޒަލް\nކޮންގްރެސް ކޯލިޝަންގެ މުޒާހަރާތައް ހުއްޓާނުލާނެ ކަމަށާއި، ރޭގެ މުޒާހަރާގައިވެސް 2000 އެއްހާ މީހުން ބައިވެރިވިކަމަށް، ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ، ރޭގެ މުޒަހަރާއަށްފަހު ނޫސްވެރިންނަށް މަޢުލޫމާތުދިނުމަށް ބޭއްވި ޕްރެސް ކޮންފަރެންސެެއްގައެވެ. އަދުރޭ ވިދާޅުވީ އިދިކޮޅު ކޯލިޝަނުން އެންމެ ފުރަތަމަ ނިންމީ ނަސްރުގެ ދުވަސް ފާހަގަކުރުމަށް ކާނިވަލުގައި ޖަލްސާއެއް ބޭއްވުމަށް ކަމަށާއި، ނަމަވެސް އެކަމަށް ސަރުކާރުން ހުއްދަ ނުދިނުމުން ޕީޕީއެމް އޮފީސް ދޮރުމައްޗަށް އެއްވުމަށް ގޮވާލީ ކަމަށެވެ.\nޕީޕީއެމް އޮފީސް ސަރަހައްދުގައި މުޒާހަރާ ކުރިޔަށް ގެނަދަމުން ދަނިކޮށް، ރޭ ފުލުހުން ވަނީ އެ ސަރަހައްދަށް އައިސް މުޒާހަރަ ރޫޅާލަން މަސައްކަތް ކޮށްފައެވެ. އަދި ކޯޓު އަމުރަކާ ނުލާ ޕީޕީއެމް އޮފީހަށް ވަންނަންވެސް މަސައްކަތް ކުރިއެވެ. މީގެ އިތުރުން 12 މީހަކުވެސް ވަނީ ރޭ ފުލުހުން ހައްޔަރުކޮށްފައެވެ. ނަމަވެސް އެންމެން ވެސް ފަހުން ވަނީ ދޫކޮށްލާފައެވެ.\nރޭގެ އެއްވުން، ފުލުހުން ރޫޅާލުމުން އަދުރޭ ވަނީ އެކަމަށް ފާޑު ވިދާޅުވެފައެވެ. މުޒާހަރާކުރާނަމަ އެމްޑީޕީގެ ސަރުކާރުން ވަރަށް ބިރު ގަންނާނެކަމަށްވެސް އަދުރޭ ވިދާޅުވިއެވެ.\n"އަޅުގަނޑުމެންނަކީ މި މުޒާހަރާ ކުރަން ފަށައިފިނަމަ ހުއްޓާނެ ބައެއް ނޫން. ކޮޅެއްގަ ޖެހުނީމަ ނިންމާނީ. އެކަން ވަރަށް ރަނގަޅަށް އެމްޑީޕީއަށް އެނގޭނެ. އެނގޭތީ އެ ބިރު ގަންނަނީ،" އަދުރޭ ވިދާޅުވިއެވެ.\nއަދުރޭ ވިދާޅުވީ ކުރިއަށް އޮތްތަނުގައި ވެސް އެމްޑީއެންގެ ރިޕޯޓާއި ގުޅިގެން މުޒާހަރާތައް ކުރިއަށް ގެންދާނެ ކަމަށެވެ.\nއޭނާ ވިދާޅުވީ މިހާރު ކުރިމަތިވެގެން މިއުޅޭ ކަންތަކަކީ މީގެ ކުރިން ރާއްޖެއަށް ދުވަހަކުވެސް ކުރިމަތި ނުވާ ފަދަ ކަމެއް ކަމަށެވެ. ނަމަވެސް ގައުމީ ދުވަސް ފާހަގަކުރަން ބޭއްވި ޖަލްސާގައި ރައީސް އިބްރާހީމް މުހައްމަދު ޞާލިހު އެ ރިޕޯޓް ސިފަކުރެއްވީ ލިޔެލާ ލިއުމެއް ފަދަ އާދައިގެ ކަމެއްގެ ގޮތުގައި ކަމަށް އަދުރޭ ވިދާޅުވިއެވެ.\nއަދުރޭ އިތުރަށް ވިދާޅުވީ، ކުއްލި ގޮތަކަށް ގޮވާލީމާވެސް އެތަނަށް 2000 އެއްހަ މީހުން އައި ކަމަށެވެ. އަދި ފުލުހުން އެ ސަރަހައްދަށް އައިސަ މީހުން ފަހާ ފޮނުވާލުމުންވެސް، 600 އެއްހާ މީހުން އެތާ ތިބި ކަމަށެވެ.\nކުޑަކުދިންނަށް ކުރާ ޖިންސީ ގޯނާ އާއި މެދު ރައީސް ދެއްކެވި ވާހަކަ، ސަރުކާރަށްވެސް ލަދުވެތި - އާދަމް ޝަރީފް\nނޮވެމްބަރު 3, 2019 13:12\nނޫން ކަލޭމެން ނެތް މުޒާހިރާއެއްނުކުރާނެ ރައްޔިތުން ނައް އުދަގޫވެދާނެ އަމިއްލަޔައް ދެމި ގުއިރޯނުގަ ތިހުރީ އަމިއްލަޔައްޖެހިފަ ކޮބާ އެއްވަންޏާ ހައްޖައްދާވީނު ޅޭ\nނޮވެމްބަރު 3, 2019 14:34\nއެހެންތަ ؟ މުޒާހަރާ ނުހުއްޓާ އެންމެން ގޮވައިގެން ހައްޖަށް ދާންވީނުން ދޯ ....\nނޮވެމްބަރު 3, 2019 15:22\n20*4=2000 ޓިނޭ ރޫލްސް\nނޮވެމްބަރު 3, 2019 16:51\nސާބަހޭ އަދުރޭ؟؟؟؟ކުރިޔަށް ދީނާ ގައުމު...\nނޮވެމްބަރު 3, 2019 17:12\nޤައުމަށް ބަޔަކު ގައްދާރު ވީމާ އަތްޖަހާނެ ބަޔަކު ތިބިކަން އެގޭތީއޭ، ފާޑު ފާޑު ގެ ރިޕޯރޓްތައް ނެރެނީ، އަދި ވިސްނާކަށް ނުވޭތޯ، މިޤައުމުގެ މިނިވަންކަމާއި، މާތްވެގެންވާ އިސްލާމް ދީން ނެތި ގޮސް އަޅުވެތި ކަމުގެ ހިތިރަހަ ކަރުބުޑުގައި ލުމާއި ހަމައަށް ތިގޮތަށް އަތްޖަހާނީތޯ ހަމަ ސުވާލު ކޮށްލީ\nނޮވެމްބަރު 3, 2019 17:52\n2000 އެއްހާ މީހުންނޭ އަދުރޭ ބުނެފިއްޔާ ތިބޭނީ 200 މީހުން ކަންނޭގެ\nނޮވެމްބަރު 3, 2019 17:57\nތިއުޅެނީ ނޮވެބަރ5ގަ ޔާމީނަށް ހުކުމެއް އައިސްދާނެތީ.\nމީގެ ދޮޅު އަހަރު ކުރިން މުޒާހަރާ އާ ދެކޮޅު. މިހާރު އެއްކޮޅު. ގައުމު ހަލާކު ވޭތޯ މަސައްކައް ކުރާ ބައި ގަނޑެއް މިސިޔާސީ މީހުން ތަކަކީ.


SunOnline: Roadhaige Vasiyyaiy: Tharutheebun kankan kurumuge muhinmukan\nރޯދައިގެ ވަސިއްޔަތް: ތަރުތީބުން ކަންކަން ކުރުމުގެ މުހިންމުކަން\nއައްޝައިޚް ހަސަން މޫސާ ފިކުރީ 26 May 2019, 17:03\nލޯކަލް މާރުކޭޓުގެ ގޮޅިއަކުން މީހަކު ވިޔަފާރިކުރަނީ --- ސަން ފޮޓޯ/ އަހްމަދު އަވްޝަން އިލްޔާސް\nރަމަޟާން މަހުގެ އަޅުކަމުން ލިބޭ އެއް ފިލާވަޅަކީ ވަކި ތަރުތީބަކުން، ވަކި ނިޒާމަކަށް ދިރިއުޅުމުގެ ވައްޓަފާޅި ބިނާކުރުމެވެ. ރޯދައިގެ އަޅުކަމުގެ އިތުރުން އިސްލާމްދީނުގެ ހުރިހާ ރުކުންތަކެއްގައިވެސް ކަން އޮތީ މި އުސޫލަށެވެ. ވަކި ތަރުތީބަކުން، ވަކި ނިޒާމެއްގެ ދަށުން އެ އަޅުކަން އަދާކުރުމަށެވެ. ކާއިނާތުގައިވާ ހުރިހާ އެއްޗެއްވެސް ލައްވާފައިވަނީ ހަމަމި ގަވައިދުގެ މަތީގައެވެ. ވަކި ނިޒާމަކުން ވަކި ތަރުތީބަކުން ހިނގަމުންދާ ގޮތުގައެވެ.\nމާތްﷲ ވަހީކުރައްވާފައެވެ. ﴿ وَالشَّمْسُ تَجْرِي لِمُسْتَقَرٍّ لَهَا ذَلِكَ تَقْدِيرُ الْعَزِيزِ الْعَلِيمِ * وَالْقَمَرَ قَدَّرْنَاهُ مَنَازِلَ حَتَّى عَادَ كَالْعُرْجُونِ الْقَدِيمِ * لَا الشَّمْسُ يَنْبَغِي لَهَا أَنْ تُدْرِكَ الْقَمَرَ وَلَا اللَّيْلُ سَابِقُ النَّهَارِ وَكُلٌّ فِي فَلَكٍ يَسْبَحُونَ ﴾ (يس: 38 – 40) މާނައީ: "އަދި އިރު، އެއަށް ކަނޑައެޅި ގަރާރުވަނިވި ތަނަކަށް ދާނދެން ހިނގަހިގާ ހުރެތެވެ. އެއީ ޢަޒީޒުވަންތަ، މޮޅަށް ދެނެވޮޑިގެންވާ ރަސްކަލާނގެ މިންވަރުކުރައްވާފައިވާ ގޮތެވެ. * އަދި ހަނދަށް ތިމަންރަސްކަލާނގެ މަންޒިލުތަކެއް މިންވަރު ކުރެއްވީމެވެ. ދުވަސްވެ، ހިކި، ގުދުވެފައިވާ އިހާގޮނޑިއެއް ފަދައިން އެނބުރި އަތުވެއްޖައުމަށް ދާނދެނެވެ. (އެބަހީ: ހުޅެވިހަނދަކަށް ބަދަލުވެއްޖައުމަށް ދާނދެނެވެ.) * ހަނދު އަތުލައިގަތުމަކީ، އިރަށް އެކަށީގެންވާ ކަމެއްނޫނެވެ. އަދި ދުވާލަށްވުރެ ރޭގަނޑު ކުރިއަރައި ދާކަމަކަށްވެސް ނުމެވޭމެއެވެ. އަދި އެއިން ކޮންމެ އެއްޗެއްމެ ފަލަކެއްގައި ހިނގަހިނގާ ހުރެތެވެ."\nމިކައުނުގެ ހުރިހާ ކަމެއްވެސް ހިނގަމުންދަނީ ތަރުތީބު ކުރެވިފައިވާ ފުރިހަމަ ނިޒާމެއްގެ މަތީންނެވެ. އިރު ހަނދާއި ތަރިތަކާއި އުޑުތަކާއި ބިންވެސް ލައްވާފައިވަނީ މި ފުރިހަމަ ތަރުތީބަށް ތަބާވާގޮތުގައެވެ. ﴿صُنْعَ اللَّهِ الَّذِي أَتْقَنَ كُلَّ شَيْءٍ إِنَّهُ خَبِيرٌ بِمَا تَفْعَلُونَ﴾ (النمل 88) މާނައީ: "(އެއީ) ﷲގެ ހެއްދެވުމެވެ. އެކަލާނގެއީ، ހުރިހާ ތަކެއްޗެއް ފުރިހަމަކޮށް ހެއްދެވި ރަސްކަލާނގެއެވެ. ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ."\nކީރިތި ޤުރްއާނުގެ މޫރިތި އާޔަތްތަކާމެދު ނަޒަރު ހިންގާލައި އޭނގައިވާ މާނަތަކަށް ވިސްނައިލުމުންވެސް އެނގިގެންދަނީ، އެޤުރްއާން އަޅުތަކުންނަށް އުނގަންނައިދެނީ ތަރުތީބަކުން، ވަކި ނިޒާމެއްގެ މަތީގައި ދެމިހުރުމަށް ކަމެވެ. ﴿ وَالصَّافَّاتِ صَفًّا ﴾ (الصافات 1) މާނައީ: "ސަފުސަފަށް ތިއްބަވާ މަލާއިކަތުން ގަންދެއްވައި ވަޙީކުރައްވަމެވެ." ގިޔާމަތް ދުވަހުގައިކަން ހިނގާނީވެސް ހަމަ މިމޭރުމުންނެވެ. އެ ދުވަހު މަލާއިކަތުން ވަޑައިގަންނަވާނީ ސަފުސަފަށް ކަމުގައި ކީރިތި ޤުރްއާނުގައިވަނީ އަންގަވާފައެވެ. އަދި ގިޔާމަތްދުވަހު މީސްތަކުންގެ އަމަލުތައް އެބައިމީހުންނަށް ހުށަހެޅޭހިނދު މީސްތަކުންނާމެދު ކަން ހިނގަމުން ދާނީވެސް ފުރިހަމަ ތަރުތީބުންނެވެ. ﴿ وَعُرِضُوا عَلَى رَبِّكَ صَفًّا لَقَدْ جِئْتُمُونَا كَمَا خَلَقْنَاكُمْ أَوَّلَ مَرَّةٍ بَلْ زَعَمْتُمْ أَلَّنْ نَجْعَلَ لَكُمْ مَوْعِدًا ﴾ (الكهف 48) މާނައީ: "އަދި ކަލޭގެފާނުގެ ވެރިރަސްކަލާނގެ ހަޟުރަތަށް ސަފުސަފަށް އެއުރެން ހުށަހެޅޭނެތެވެ. (އަދި ﷲ ވަހީކުރައްވާނެތެވެ.) ތިމަންރަސްކަލާނގެ އެންމެ ފުރަތަމަ ފަހަރު ތިޔަބައިމީހުން ހެއްދެވިފަދައިން، ހަމަކަށަވަރުން، ތިމަންރަސްކަލާނގެ ހަޟުރަތަށް ތިޔަބައިމީހުން އަތުވެއްޖައީމުއެވެ. އަދި ކީއްހެއްޔެވެ! ތިޔަބައިމީހުން ހީކުޅައީ (މަހުޝަރަށް ފޮނުއްވުމަށް) ތިމަންރަސްކަލާނގެ ތިޔަބައިމީހުންނަށް ވަގުތެއް ކަނޑަނާޅުއްވާނޭ ކަމަށެވެ."\nވަކި ތަރުތީބަކުން، އިންތިޒާމުގެ ދަށުން ކަންކަން ކުރުމަށް ކީރިތި ގުރްއާނުން އިރުޝާދު ލިބޭފަދައިން ކީރިތި ރަސޫލާ صلى الله عليه وسلمގެ ހަޔާތްޕުޅުގައި، އެކަލޭގެފާނު އުނގަންނަވައި ދެއްވި ކަންކަމުގައިވެސް ތަރުތީބާއި ހަމަ ހިފެހެއްޓެވުމަށް އެކަލޭގެފާނު ސަމާލުކަން ދެއްވިކަން ރިވާވެގެން އައިސްފައިވެއެވެ. ދީނުގެ އެންމެ މުހިންމު ރުކުން ކަމުގައިވާ ނަމާދުގެ ޖަމާއަތުގައި ސަފު ހަދާއިރު ބަދަހިކަމާއެކު ގުޅި ލާމެހިގެންދާ ގޮތަށް ސަފުތައް ތަރުތީބުކުރުމަށް ކީރިތި ރަސޫލާ صلى الله عليه وسلم ބާރުއެޅުއްވިއެވެ. އަބޫ މަސްއޫދު رضي الله عنه ގެ އަރިހުން ރިވާވެގެންވެއެވެ. އެކަލޭފާނު ވިދާޅުވިއެވެ. "ކީރިތި ރަސޫލާ صلى الله عليه وسلم ތިމަންމެންގެ ކޮނޑުގައި ހިއްޕަވައި ސީދާކުރައްވަމުން ހަދީޘް ކުރައްވައެވެ." "اسْتَوُوا وَلاَ تَخْتَلِفُوا، فَتَخْتَلِفَ قُلُوبُكُمْ، لِيَلِني مِنْكُمْ أُولُوا الأحْلاَمِ وَالنُّهَى، ثُمَّ الَّذِينَ يَلُونَهُمْ، ثُمَّ الَّذِينَ يَلُونَهُمْ". رواه مسلم މާނައީ: "ތިޔަބައިމީހުން ސަފުތަކުގައި ހަމަހަމައަށް ސީދަލަށް ތިބޭށެވެ! އަދި ވަކިވަކިން ދުރުދުރުގައި ނުތިބޭށެވެ! އެހެން ތިބެނީނަމަ ތިޔަބައިމީހުންގެ ހިތްތައް ވަކިވަކިވެދާހުއްޓެވެ. (އެބަހީ: ދެބަސްވުމާއި ދެކޮޅުވެރިކަން ތިޔަބައިމީހުންގެ މެދުގައި އުފެދިދާހުއްޓެވެ.) ނަމާދަށް ސަފުތައް ހަދާއިރު، ތިޔަބައިމީހުންކުރެ ތަންދޮރު ފިލާ ބުއްދީގެ އަހުލުވެރިން، ތިމަން ކަލޭގެފާނާ އެންމެ އަރިހުގައި ތިބޭހުށީކަމެވެ. ދެން، އެއާ ޖެހުނު މީހުންނެވެ. ދެން، އެއާ ޖެހުނު މީހުންނެވެ."\nނަމާދުގައި އިމާމާއަށް ފުރިހަމައަށް ތަބާވުމަށްވެސް އިތުރު އެކަލޭގެފާނުވަނީ ނުހަނު ބާރު އަޅުއްވާފައެވެ. އަބޫ ހުރައިރާ رضي الله عنهގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ. "إِنَّمَا جُعِلَ الإِمَامُ لِيُؤْتَمَّ بِهِ، فَلاَ تَخْتَلِفُوا عَلَيْهِ، فَإِذَا رَكَعَ، فَارْكَعُوا، وَإِذَا قَالَ: سَمِعَ اللَّهُ لِمَنْ حَمِدَهُ، فَقُولُوا: رَبَّنَا لَكَ الحَمْدُ، وَإِذَا سَجَدَ فَاسْجُدُوا، وَإِذَا صَلَّى جَالِسًا، فَصَلُّوا جُلُوسًا أَجْمَعُونَ، وَأَقِيمُوا الصَّفَّ فِي الصَّلاَةِ، فَإِنَّ إِقَامَةَ الصَّفِّ مِنْ حُسْنِ الصَّلاَةِ" رواه البخاري މާނައީ: "ނަމާދުގައި އިމާމާއަކީ އޭނާއާ ތަބާވުމަށްޓަކައި ހުންނަ މީހެކެވެ. އިމާމު މީހާއާއި ޚިލާފުވެ ތަފާތުނުވާހުށިކަމެވެ. އިމާމު މީހާ ރުކޫއުކޮށްފިނަމަ ފަހެ ތިޔަބައިމީހުންވެސް ރުކޫއު ކުރާށެވެ! އިމާމު މިހާ سَمِعَ اللَّهُ لِمَنْ حَمِدَهُ ކިޔައިފިނަމަ ތިޔަބައިމީހުން رَبَّنَا لَكَ الحَمْدُ ކިޔާށެވެ. އިމާމު މީހާ ސަޖިދަކުރުމުން ތިޔަބައިމީހުންވެސް ސަޖިދަ ކުރާށެވެ. އަދި އޭނާ އިށީނދެ އިނދެ ނަމާދުކުރަނީނަމަ ތިޔަބައިމީހުން އެންމެވެސް އިށީނދެގެން ތިބެ ނަމާދުކުރާށެވެ. ނަމާދުކުރުމަށް ސަފު ފުރިހަމައަށް ހަދާށެވެ. އެހެނީ ފުރިހަމައަށް ސަފު ހެދުމަކީ ނަމާދުގެ ފުރިހަމަވުމުގެ ތެރެއިން ހިމެނޭ ކަމެކެވެ."\nނަމާދަކީ އަޅުގަނޑުމެންނަށް ދިރިއުޅުމުގެ ހަމައާއި ތަރުތީބާއި ނިޒާމު އުނގަންނައިދޭ އަޅުކަމެކެވެ. ރެއަކާއި ދުވާލު ކުރެވޭ ފަރުޟު ފަސް ނަމާދުގެ ކުރީގައި ނަޖިހުން ތާހިރުވުމާއި، ވުޟޫކުރުމަކީ ނަމާދު ސައްހަވުމުގެ ތެރެއިން ހިމެނޭ ޝަރުތުތަކެކެވެ. ކޮންމެ ނަމާދަކަށް ވަކި ވަގުތެއް ކަނޑައަޅުއްވާފައިވުމާއި، އަދި ކޮންމެ ނަމާދެއްގެ ރަކުއަތްތަކުގެ އަދަދުވެސް ވަނީ ކަނޑައަޅުއްވައި ދެއްވާފައެވެ. އެ ރަކުއަތްތަކުގެ އަދަދަށްވުރެ މަދުން ނުވަތަ ގިނައިން ކުރުމަކީ ނަމާދު ބާތިލުވާނެ ކަމެއްކެވެ.\nޒަކާތުގެ އަޅުކަންމުގައިވެސް ކަންއޮތްގޮތަކީ މިއީއެވެ. ޒަކާތުގެ އަހުކާމްތަކުގެ ތެރޭގައި، ޒަކާތް ނެރުން ވާޖިބުވެގެންވާ މުދަލާއި، ޒަކާތުގެ ނިސާބު ހަމަވާ މިންގަނޑުތަކާއި، އަހަރު ހަމަވުމާއި، ޒަކާތް ދިނުން ހައްގުވެގެންވާ ފަރާތްތައްވެސް ވަނީ ޤުރްއާނާއި ސުންނަތުގައި ތަފްސީލުކޮށް ބަޔާންކުރައްވާފައެވެ.\nރޯދައިގެ އަޅުކަންވެސް އަދާކުރުމަށް ކަނޑައެޅިފައިވަނީ ރަމަޟާންމަހުގައެވެ. ރޯދައަށް ހުންނަ ދުވަހުގައި، ފަޖުރުއްސާދިގުގެ އަލިކަން ފާޅުވީއްސުރެ، އިރު އޮއްސިއްޖައުމަށް ދާންދެން ކެއިންބުއިމާއި، ދެމަފިރިކަމުގެ ގުޅުން ހިންގުމުން އެއްކިބާވެހުރެ މެނުވީ ރޯދައިގެ އަޅުކަން އަދާ ނުކުރެވޭނެތެވެ.\nހައްޖުގެ އަޅުކަންވެސް އޮތީ ހަމަ އެ އުސޫލުންނެވެ. ހައްޖުގެ މައްސަރުތައް ވަނީ ކަނޑައަޅުއްވާފައެވެ. ހަމައެފަދައިން ހައްޖުގެ އަޅުކަން އަދާކުރެވޭ މަޝާއިރުތަކާއި، ހައްޖުގެ އަޅުކަން އަދާކުރުމުގައި އަމަލުކުރަންޖެހޭނޭ ގޮތްތަކާއި، އެ މަނާސިކުތައް ފުރިހަމަކުރަންޖެހޭ ވަގުތުތައްވެސް ވަނީ ބަޔާންކުރައްވައި ތަފްސީލުކޮށްދެއްވާފައެވެ.\nއަޅުގަނޑުމެންގެ މުޖުތަމައުގެ ބައެއް މީހުންނަކީ އެއްވެސް އިންތިޒާމެއް ތަރުތީބެއް ދަސްވެފައިވާ ބައެއް ނޫނެވެ. ކަންނެތްކަމާއެކު، ސާފުތާހިރުވުމެއް ނެތި، ތިމާ ހިތުހުރި ވަގުތެއްގައި ބޭނުންހާ ކަމެއް ކުރުމަކީ ދިރިއުޅުން ބޮއްސުންލާފައިވުމެވެ. އެއީ މިނިވަންކަމެއް ނޫނެވެ. ނިދިން ހޭލެވުމާއެކު މޫނު ދޮވުމެއް ދަތް އުނގުޅުމެއްނެތި ކޮފީއެއް ބޯލުމަކީ ތަހުޒީބެއް ނޫނެވެ. އެއީ ކަންނެތްކަމެވެ. އަދާކުރާ ވަޒީފާއަށް ގަޑިޖެހިގެން ދިއުމާއި ބައްދަލުވުންތަކަށް ހާޟިރުވުމުގައި ގަޑިއަށް ފަރުވާލެއް ނުބެހެއްޓުމަކީ ކުރިއަރާފައިވުމެއް ނޫނެވެ. ދުވަހުން ދުވަހަށް ނިންމަންޖެހޭ މަސައްކަތްތަކަށް އެއްވެސް އަހަންމިއްޔަތެއް ނުދިނުމަކީ ފަރުވާކުޑަކަމެވެ. އެއީ ތިމާގެ ކުޅަދާނަކަމާއި މޮޅުކަމެއް ނޫނެވެ.\nމުސްލިމެއްގެ ހަޔާތަކީ އެއްވެސް މާނައެއް ނެތް، ފަރުވާކުޑަކަމާއި ކަންނެތްކަމުން ފުރިފައިވާ ވަގުތުތަކެއް ނޫނެވެ. ދިރިއުޅުން ބޭކާރު ގޮތުގައި ނަގާލުމަކީ އިސްލާމްދީން ހުއްދަކުރާ ކަމެއް ނޫނެވެ. އިންތިޒާމާއި ތަރުތީބަކީ އަޅުނޑުމެންގެ މާތްވެގެންވާ އިސްލާމްދީން އަޅުގަނޑުމެންނަށް ދީފައިވާ ތަރުބިއްޔަތެވެ.\nއަޅުގަނޑުމެންގެ ހަޔާތް ބާއްޖަވެރިކުރުމަށް އެދޭނަމަ އިންތިޒާމާއި ތަރުތީބުން ދިރިއުޅުމުގެ ކަންކަން ކުރުމަށް ފަރުވާތެރިވުމަށް ވަސިއްޔަތް ކުރަމެވެ.


Thasahlee eh, ekamaku geybandhu ninmaakah nuvey!\nގޭގައި ތިބުމަށް އިލްތިމާސްކޮށް މާލޭގައި ބަހައްޓާފައިވާ ޕޯސްޓަރެއް: ގިނަ މީހުން އަދިވެސް އުޅެނީ މަގުމަތީގައި - އަހުމަދު އަޝްހާދު | އަވަަސް\nކޮވިޑް-19 އިގެ ބަލާއާފާތުގެ ބިރުގައި މުޅި ރާއްޖެ އޮއްވާ މިދިޔަ ދެ ދުވަހަކީ ހިތަށް ވަރަށް ބޮޑު ހަމަޖެހުނެއް ގެނެސްދިން ދެ ދުވަހެވެ. ސިއްހީ ގޮތުން ރާއްޖެ އޮތް ދަރަޖަ ވެސް ދުނިޔެއަށް ދެއްކި ދެ ދުވަހެވެ. ގާބިލް ޑޮކްޓަރުންނާއި ސިއްހީ ހިދުމަތްތެރިން ރާއްޖޭގައި އެބަތިބިކަމުގެ އުފާވެރިކަން ލިބުނު ދެ ދުވަހެވެ. ހާއްސަ ބޭހެއް ނެތް ކޮވިޑް-19 ބަލިން ތިން މީހަކު ރާއްޖޭގައި ވަނީ ރަނގަޅުވެފަ އެވެ. މިއީ ދިވެހިންނަށް ވަރަށް ބޮޑު ތަސައްލީއެކެވެ.\nދިވެހިންނަށް މި ލިބުނު މި ހިތްހަމަޖެހުމާއާއެކު ބަންދު ވެގެން ތިބި މީހުން ވެސް މިނިވަންވެއްޖެ އެވެ. ގޭބަންދަށް ބަދަލުވި މީހުން މަޑުމަޑުން ބޭރަށް ނުކުންނަން ފަށައިފި އެވެ. އެންމެންނަށް ވެސް ހީވަނީ ބިރުވެރިކަން ފިލައި ދިޔައީ ކަމަށެވެ. މިހާ ހިސާބުން ނުރައްކަލެއް ނެތީ ކަމަށެވެ. އެހެން ނަމަވެސް އަދި އޮތީ އެހެނެއް ނޫނެވެ. އަދި މިތިބީ ސަލާމަތުގެ އައްސޭރީގައިކަން ބުނާކަށް ނޭނގެ އެވެ.\nމުޅި ދުނިޔެ ވެސް މި ބަލިމަޑުކަމުގައި އަދި އޮތީ ވާނުވާ ނޭނގި އެވެ. ބޮޑެތި، އެތައް ގޮތަކުން ކުރިއަރާފައިވާ ގައުމުތަކުން ވެސް އެ އުޅެނީ ހަދާނެ ގޮތެއް ނޭނގިގެންނެވެ. މިކަމުން އަރައި ނުގަނެވި ހާލަތު ގޯހުން ގޯހަށް ދާތީ އެވެ. ކޮވިޑް-19 ބަލި ފަތުރާ ވައިރަސް އިތުރަށް ފެތުރޭނީ ކިހިނެއް ކަމެއް، ފަހުގެ ސައިޑް އިފެކްޓްސްތަކެއް ހުންނާނެ ކަމެއް ނުވަތަ ނޫން ކަމެއް ވެސް ބުނާކަށް އަދި ނޭނގެ އެވެ.\nކޮވިޑް-19އަށް ޕޮޒިޓިވްވި މީހުންނަށް ފަރުވާދެއްވުމުގައި ދަރުމަވަންތަ ހޮސްޕިޓަލްގައި މަސައްކަތް ކުރައްވާ އެއް ޑޮކްޓަރު ކަމަށްވާ މުހައްމަދު އަލީ ވިދާޅުވި ގޮތުގައި މިއީ އުފާ ފާޅުކުރަންވީ ވަގުތެއް ނޫނެވެ. ކޮވިޑް-19 އިގެ ބިރު އަދިވެސް އޮތީ އެވެ. އޭގެ ރާޅުތައް އަދިވެސް ރާއްޖޭގެ ގޮނޑުދޮށަށް ބީއްސާނެ އެވެ.\nއޭނާ ވިދާޅުވި ގޮތުގައި ޑޮކްޓަރުންގެ މަސައްކަތަކީ ބަލި ރާއްޖޭގައި ފެތުރުން ކުޑަކުރުމެވެ. އެކަމަކު އެކަން ހަމައެކަނި ޑޮކްޓަރުންނަށް ހާސިލް ނުކުރެވޭނެ އެވެ. މިއީ ޓީމެއްގެ ގޮތުގައި ހުރިހާ ރައްޔިތުންގެ ވެސް ބައިވެރިވުމާއެކު ހާސިލް ކުރެވޭނެ ކަމެކެވެ.\nކޮވިޑް-19 އާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު ވިދާޅުވި ގޮތުގައި އެންމެ މީހަކު ކުރާ ކަމަކުން ވެސް މުޅި ގައުމު ނުރަައްކަލުގެ ތެރެއަށް ވެއްޓިދާނެ އެވެ. "ބަލީގެ ނުރައްކާ އަދިވެސް އިންތިހާއަށް ބޮޑު،" ކަން ފާހަގަ ކުރައްވަމުން މަބުރޫކު ވިދާޅުވި ގޮތުގައި ސަރުކާރުން އަޅަމުންދާ ފިޔަވަޅުތަކަށް ބޯލެނބުމަކީ ކޮންމެ މީހަކު ވެސް ކުރަން ޖެހޭ ކަމެކެވެ. ފަރުވާކުޑަވެ، އަލާމާތްތަކަށް އަޅައިނުލައި ހުއްޓާ މުޅި ގައުމަށް ނުރައްކާ ފެތުރިގެން ހިނގައިދާނެ އެވެ.\nސަރުކާރާއި ސިއްހީ މާހިރުން މިހާރު ވެސް އެދެމުން ދަނީ ކޮންމެހެން ނުކުންނަން ޖެހިއްޖެ ނޫންނަމަ، ބޭރަށް ނުނިކުންނާށެވެ. ނަމަވެސް މިހާރު ވެސް މާލޭގެ ބޭރު މަގު ފުރާ ސައިކަލްތަކެވެ. ފިނި ބުރު ޖެހުން ހުއްޓައެއް ނުލައެވެ. ކެފޭ ރެސްޓޯރެންޓްތައް ރޭ 12:00 އާ ހަމައަށް ޖެހެންދެން ވެސް ފުރިފަ އެވެ. އެ ތަންތަން ވެސް އެ ހުސްވީ އެ ތަންތަނުގައި ތިބެގެން ކެއުން ސަރުކާރުން މަނާ ކުރުމާ ހަމައިންނެވެ.\nދެން ސައިކަލް ބުރުޖެހުން ވެސް މަނާ ކުރަންވީ ހެއްޔެވެ؟ އާޓިފިޝަލް ބީޗާ ދިމާލަށް ނުކުންނަ މީހުން ވެެސް މަދެއް ނޫނެވެ. މިހެން މިވަނީ ކީއްވެ ހެއްޔެވެ؟ ބިރުވެރިކަމުގެ އިހުސާސް ހަމަ ނުކުރެވެނީ ހެއްޔެވެ؟ އެ އިހްސާސް ކުރެވޭނީ ކިހާ ދަރަޖައަކަށް ދިއުމުން ހެއްޔެވެ؟ ނޫންނަމަ އެންމެ ބިރުވެރި ހާލަތަކަށް ދާންދެން މަޑު ކުރަނީ ހެއްޔެވެ؟ ބިރުވެރި ހާލަތަށް ނުދިޔަސް ދާން ބޭނުން ނުވިޔަސް، އެ މަންޒަރު ކުރަހައި ދެވިދާނެ އެވެ.\nކޮވިޑް-19 ބަލި އެންމެ ބޮޑަށް ފެތުރިފައިވާ އެއް ގައުމުކަމަށްވާ އިރާނުގެ ޝަރީފް ޔުނިވާސިޓީއަކުން ހެދި ދިރާސާއަކަށް އިޝާރާތް ކުރައްވަމުން، އެޗްޕީއޭގެ މެޑިކަލް ޑރ. ނަޒްލާ ރަފީގު ވިދާޅުވި ގޮތުގައި ހަމައެކަނި ބަލި ޖެހިފައިވާ މީހުން އެކަހެރިކުރުމުން ފިޔަވައި، ސޯޝަލް ޑިސްޓަންސިން އިތުރު ކުރުމަށް ސަރުކާރުން އެޅި ފިޔަވަޅުތަކުގެ މުހިއްމުކަންް އެ ދިރާސީއިން އެކަނިވެސް ސާފު ވެއެވެ. އެގޮތުން، އިރާނުގައި އެ ބަލި ފެތުރޭ މިންވަރަށް ބަލާއިރު، މިހާރު އެގައުމުން އަޅާފައިވާ ހުރި ހުރިހާ ފިޔަވަޅުތަކެއް އެޅި، އެކަންކަން ތަންފީޒު ކުރެވި، އަދި ރައްޔިތުން އެ ފިޔަވަޅުތަކަށް ބޯލަނބައި ކިޔަމަންވި ނަމަވެސް، އެގައުމުގައި އިތުރަށް 12،000 މީހުން މަރުވާނެ ކަމަށް އެ ދިރާސާއިން ދައްކަ އެވެ.\nއަދި އެ ފިޔަވަޅުތައް ކޮންމެވެސް ވަރަކަށް އެޅިގެން، ގިނަ ބަޔަކު އެ ފިޔަވަޅުތަކާ އެއްގޮތަށް އަމަލު ކުރި ނަމަވެސް، އެ އަދަދު 110،000 އަށް އިތުރުވެގެން ދާނެ އެވެ. އިރާނުން އެއްވެސް ފިޔަވަޅެއް ނާޅައިފިނަމަ، އެގައުމުގައި މި ބަލި ޖެހިގެން 3.5 މިލިއަން މީހުން މަރުވާނެ ކަމަށް އެ ދިރާސާގައި ބުނެފައިވާ ކަމަށް ނަޒްލާ ވިދާޅުވެ އެވެ.\n"އެ ހާލަތަކަށް އަދި ރާއްޖެއެއް ނުދޭ. އެކަމަކު ކޮމިޔުނިޓީ ޓްރަންސްމިޝަންގެ ހާލަތަކަށް ގޮސް މީހުންގެ މެދުގައި ފެތުރިގެން ގޮސްފިނަމަ، މި ބަލި ކޮންޓްރޯލްކުރަން ވަރަށް އުނދަގޫ ވާނެ،" ސަރުކާރުން އަޅާފައިވާ ފިޔަވަޅުތަކުގެ އިތުރުން ސިއްހީ އިދާރާތަކުން އަންގާ އެންގުންތަކަށް ހާއްސަ ސަމާލުކަމެއް ދެއްވުމަށް އިލްތިމާސްކުރައްވަމުން ނަޒްލާ ވިދާޅުވި އެވެ.\nޑރ. މޫސާ މުރާދު ވިދާޅުވި ގޮތުގައި ޕޮޒިޓިވްވި މީހުން ނެގެޓިވްވަމުން ދިޔަ ނަމަވެސް ފަރުދީ ޒިންމާ ރައްޔިތުން އަދާ ނުކުރާނަމަ، އޭގެ ފައިދާއެއް ނުވާނެ އެވެ. މީހުން ނެގެޓިވްވަމުން ދިޔުމަކީ ރާއްޖޭގައި ބަލި ކޮންޓްރޯލްވުމެއް ނޫން ކަމަށެވެ. އަދިވެސް ބަލީގެ ނުރައްކާ ވަރަށް ބޮޑު ކަމަށް ޑރ. މުރާދު ވެސް ފާހަގަ ކުރެއްވި އެވެ. ހާއްސަ ގޮތެއްގައި ގޭގައި އެކަހެރިކޮށް ތިބުމަށް ސަރުކާރުން އަންގާފައިވާ މީހުން ހާއްސަ ސަމާލު ކަމެއް ދޭން ޖެހޭކަން ފާހަގަ ކުރެއްވި އެވެ. އެމީހުން ފަރުވާ ކުޑަނުކޮށް ހަގީގީތަކަށް އެކަހެރިކޮށް ތިބުމަށް ޑރ. އިލްތިމާސް ކުރެއްވި އެވެ.\nއެޗްޕީއޭއިން ވަނީ އެގޮތަށް އަމަލު ނުކުރާ މީހުން 5،000 ރުފިޔާއިން ޖޫރިމަނާ ކުރަން ވެސް ނިންމާފަ އެވެ. ނަމަވެސް މިއީ އަދަބު ދީގެން ގަދަކަމުން ކުރުވަން ޖެހޭ ކަމެއް ނޫނެވެ. މިއީ ހަމަ އަމިއްލަ މީހާ އާއި އަމިއްލަ މީހާގެ އަނބިދަރިންނާއި މައިންބަފައިންގެ ރައްކަލަށް ވެސް ކުރަން ޖެހޭ ކަމެކެވެ. މިކަމުގައި ހަމަ އެކަކު ވެސް އިސްތިސްނާއެއް ނުވާނެ އެވެ. ކޮންމެ މީހަކަށް ވެސް ބަލީގެ ނުރައްކާ އޮންނާނެ އެވެ.\nޑރ. ނަޒްލާ ވިދާޅުވެފައިވާ ގޮތަށް ސިއްހީ ހިދުމަތްތެރިންނާއި އެކިއެކި މުއައްސަސާތަކުގެ މުވައްޒަފުން ނުކައި ނުބޮއި، އާއިލާތައް ދޫކޮށް ދަރުބާރުގޭގައި ތިބެގެން އެ ކުރާ މަސައްކަތްތަކުގެ އެއްވެސް ބޭނުމެއް ރައްޔިތުން އަޑުނާހާ، ބޭނުންހާ ގޮތަކަށް އުޅޭނަމަ ނޯންނާނެ އެވެ. ސަރުކާރުން މިހާރު ވެސް ރައްޔިތުން ގޭގައި ބޭތިއްބުމަށް އެހީތަކެއްވެދީފަ އެވެ. ފެނާއި ކަރަންޓު ބިލުން ބައެއް ދައްކައިދެ އެވެ. ސަރުކާރާއި ސްކޫލްތައް ވެސް ބަންދުކުރީ އެވެ. ގޭގައި ތިބެގެން ކޮންމެހެން ކުރަންޖެހޭ މަސައްކަތްތައް ކުރެވޭނެ ގޮތާއި އޮފީސްތަކަށް ލިޔުންތައް ހުށަހެޅޭނެ ގޮތް އޮންލައިންކޮށް ވެސް ހަދައިދިނީ އެވެ. ވަޒީފާއިން ވަކިކުރާ މީހުންނަށް ވެސް އެ އޮތް އެހީވެ ދެނީ އެވެ. ސަރުކާރުން އެ ހުރިހާ ކަމެއް ވެސް ކޮށްދެނީ ރައްޔިތުން ގޭގައި ތިބޭތޯ އެވެ.\n"އަދިވެސް މަގުމަތިން އެބަފެނޭ ވަރަށް މީހުން، މިއޮތީ ހަފުތާއެއް ކުރިން ނުކުރެވި ހުރި ކަންކަން ކޮށްލުމަށް، ކުރިއަށް އޮތީ ރޯދަ މަސް، ނުހިފި ހުރި ރޯދަތައް ހިފާލަންވީ، ފޮތެއް ކިޔާލަން، އެއްޗެއް ކުރަހާލަން، ތިޔަބޭފުޅުންގެ ރައްކާތެރިކަމަށް ގޮނޑިއެއްގަ އިށީނދެ އިނދެދޭށޭ އަޅުގަނޑުމެން މި ބުނަނީ، ޑޮކްޓަރުން ނުކުމެ އެ މަސައްކަތް ކުރައްވަނީ ރާއްޖެ ސަލާމަތުގެ އައްސޭރިއަކަށް ގެންގޮސްދޭން، ތިޔަބޭފުޅުން ކޮށްދޭންވީ ކަމަކީ ހަމަ އިށީނދެ އިންނަވަންވީ ހަމަ އިނދެވުން ވަރަކަށް، ގޭގަ އިނގޭތޯ،" ކޮވިޑް-19ގެ މައުލޫމާތުތައް އެންމެ ތާޒާކޮށް ހިއްސާ ކުރައްވާ މަބުރޫކު ވިދާޅުވި އެވެ.\nގޭގެ އެނދުގައި ނޫނީ ސޯފާގައި ތިބުމަށް ސަރުކާރުން އެދެމުންދާއިރު އެއީ ހަމަ އެހާ އުނދަގޫ ކަމެއް ހެއްޔެވެ؟ އެވަރަށް އާދޭސް ކުރީމަ ވެސް ނުކޮށް ގަދަ ދައްކަންވީ ކަމެއް ހެއްޔެވެ؟ މިކަމާ ވިސްނާލާ، ގޭގައި ތިބެން ހިނގާށެވެ! އެންމެ ހަފުތާއަކަށް ވެސް ގޭބަންދުވެލަން ހިނގާށެވެ! އަދި ކާމީޔާބީއެކޭ ކިޔައި މަގުމައްޗަށް ނުކުމެ އަތް ޖަހަންވީ ވަގުތު ނާދެ އެވެ! އެންމެން ގޭގައި ތިބެއްޖެނަމަ އެ ދުވަސް ގާތެވެ!\nއެޗްޕީއޭ ކޮރޯނާ ވައިރަސް ކޮވިޑް-19 + ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


ސިކްސް ސެންސަސް ލާމު ރިސޯޓުގެ މުވައްޒަފުން ދަތުރުކުރުން މަނައެއްނޫން | Jazeera\tސިކްސް ސެންސަސް ލާމު ރިސޯޓުގެ މުވައްޒަފުން ދަތުރުކުރުން މަނައެއްނޫން - Jazeera\nސިކްސް ސެންސަސް ލާމު ރިސޯޓުގެ މުވައްޒަފުން ދަތުރުކުރުން މަނައެއްނޫން\nއައިމިނަތު ޔުމްނާ March 14, 2020 80 views0\nސިކްސް ސެންސަސް ލާމު (ލ. އޮޅުވެލި) ރިސޯޓުގެ މުވައްޒަފުން އެހެން ރަށަކަށް ދަތުރުކުރުން މަނާކޮށްފައިވާ ކަމަށް ކުރިން ދެންނެވުނީ އޮޅުމަކުން ކަމަށް ކޮވިޑް-19 އާއި ގުޅޭގޮތުން މައުލޫމާތު ދިނުމަށް ހަމަޖައްސާފައިވާ ތަރުޖަމާނު މުހައްމަދު މަބްރޫކް އަޒީޒް ވިދާޅުވެއްޖެއެވެ.އަދި އެކަމަށް ނިހާޔަތަށް މައާފަށް އެދޭކަމަށްވެސް މަބްރޫކް ވަނީ ވިދާޅުވެފައެވެ.\nމިރޭ ދަރުބާރު ގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަބްރޫކް ވިދާޅުވީ، ރާއްޖޭގެ ފަތުރުވެރިކަން ކުރާ9ރިސޯޓެއްގެ މުވައްޒަފުންނަށް ވަކި ގޮތެއް އަންގަންދެން ރިސޯޓުގައި މަޑުކުރުމަށް އެޗްޕީއޭއިން އަނގާފައިވާ ކަމަށެވެ.\nއެ ރިސޯޓުތަކަކީ ކުރެއްދޫ އައިލެންޑް ރިސޯޓާއި ސޭންޑީސް ބަތަލާ އާއި، ކުރަމަތި، ސަމާ އައިލެންޑްގެ އިތުރުން ވިލިމަންދޫ ވަން އެންޑް އޮންލީ ރީތިރަށާއި އިރުވެލި، އޮބްލޫ-ސަންގެލި ރިސޯޓާއި ސިކްސް ސެންސަސް ލާމު ކަމަށް މަބްރޫކް ވަނީ ވިދާޅުވެފައެވެ.\nސިކްސް ސެންސަސް ލާމް


ކޮމިޝަނަރ އޮފް ޕްރިޒަންސް “ޕްރިސްކޯ އެސްކޯޓް ޗެލެންޖް ކަޕް 2016” ފުޓްބޯޅަ މުބާރާތް އިފްތިތާހް ކޮށްދެއްވައިފި\nކޮމިޝަނަރ އޮފް ޕްރިޒަންސް އަޙްމަދު ޝިހާން މުބާރާތުގެ ދިދަ އޯގަނައިޒިންގ ކޮމިޓީ އާ ހަވާލުކޮށްދެއްވަނީ\nކޮމިޝަނަރ އޮފް ޕްރިޒަންސް އަޙްމަދު ޝިހާން މޯލްޑިވްސް ކަރެކްޝަނަލް ސަރވިސްގެ އެސްކޯޓް ޓީމުން އިންތިޒާމްކޮށްގެން ކުރިއަށް ގެންދިއުމަށް ހަމަޖެހިފައިވާ “ޕްރިސްކޯ އެސްކޯޓް ޗެލެންޖް ކަޕް 2016″ ފުޓްބޯޅަ މުބާރާތް އިއްޔެ އިފްތިތާހު ކޮށްދެއްވައިފިއެވެ.\nމާފަންނު ސްޓޭޑިއަމްގެ ފުޓްސަލް ދަނޑުގައި ކުރިއަށް ގެންދިއުމަށް ހަމަޖެހިފައިވާ މި މުބާރާތުގައި ޖުމްލަ ނުވަ ޓީމް ވާދަކުރެއެވެ.\nމި ރަސްމީއްޔާތުގައި ވާހަކަދައްކަވަމުން އެސްކޯޓް ޓީމުގެ ކޮމާންޑަރ ސްޓާފް ސާޖަންޓް ޙުސެއިން ނަދީމް ހުރިހާ ކުޅުންތެރިންނަށާއި ޓީމްތަކުގެ އޮފިޝަލުންނަށް ވިދާޅުވީ “ޕްރިސްކޯ އެސްކޯޓް ޗެލެންޖް ކަޕް 2016″ ފުޓްބޯޅަ މުބާރާތް ކާމިޔާބު މުބާރާތަކަށް ހެދުމަށް ކުޅުންތެރިންގެ އިތުރުން ހުރިހާ އޮފިސަރުންނާއި މުވައްޒަފުން މަސައްކަތްކުރާނެކަމަށް އުއްމީދުކުރައްވާ ކަމަށެވެ.


Israel Ge Laainsaanee Aniyaa Thah Kuhvveri Kurumah Govaalaa Qaraaru Faas Kohffi އިސްރާއީލުގެ ލާއިންސާނީ އަނިޔާތައް ކުށްވެރި ކުރުމަށް ގޮވާލާ ގަރާރު ފާސްކޮށްފި – Huvadhoo News Israel Ge Laainsaanee Aniyaa Thah Kuhvveri Kurumah Govaalaa Qaraaru Faas Kohffi Huvadhoo News\nއިސްރާއީލުގެ ލާއިންސާނީ އަނިޔާތައް ކުށްވެރި ކުރުމަށް ގޮވާލާ ގަރާރު ފާސްކޮށްފި\nއިސްރާއީލުން ފަލަސްތީނުގެ ބިންތަކަށް ވެރިވެގަތުމަށް ކުރަމުންދާ މަސައްކަތްތައް ހުއްޓާލުމަށް ގޮވާލުމާއެކު، ފަލަސްތީނު ރައްޔިތުންނަށް ދެމުން ގެންދާ އިންސާނިއްޔަތާ ޚިލާފު އަނިޔާތައް ކުށްވެރިކޮށް އެ އަނިޔާތައް ހުއްޓާލުމަށް ގޮވާލައި، ވިލިނގިލީ ދާއިރާގެ މެމްބަރު ސައުދު ހުސެއިން މަޖިލިހަށް ހުށަހަޅުއްވާފައިވާ ގަރާރު ރައްޔިތުންގެ މަޖިލިހުން ޚާރިޖީ ގުޅުންތަކުގެ ކޮމިޓީން ދިރާސާ ކޮށް ނިންމުމަށްފަހު، ގަރާރަށް ތާއީދުކޮށް، ގަރާރު މަޖިލީހުގެ ފްލޯއަށް ހުށަހެޅުމަށް ގޮމިޓީގެ އައުލަބިއްޔަތުން ފާސްކޮށްފިއެވެ.\nމެމްބަރު ސައުދު ހުސެއިން މަޖިލީހަށް ހުށަހެޅުއްވި، އިސްރާއީލުން ފަލަސްތީނުގެ ބިންތަކަށް ވެރިވެގަތުމަށް ކުރަމުންދާ މަސައްކަތް ހުއްޓާލުމަށް ގޮވާލުމާއެކު، ފަލަސްތީނު ރައްޔިތުންނަށް ދެމުންދާ އިންސާނިއްޔަތާ ޚިލާފު އަނިޔާތައް ހުއްޓާލުމަށް ގޮވާލާ މިގަރާރާ މެދު މެމްބަރުންގެ މެދުގައި މަޝްވަރާ ކުރުމަށްފަހު، ގަރާރާމެދު ސަރުކާރުގެ ޚާރިޖީ ސިޔާސަތަކީ ކޮބައިކަމާއި، އެގަރާރާ ގުޅޭގޮތުން ޚިޔާލު އޮޅުން ފިލުވުމަށް ފޮރިން މިނިސްޓްރީގައި މަޖިލީހުން އެދިފައި ވެއެވެ.\nމަޖިލީހުގެ އެދުމުގެ މަތިން، މިގަރާމެދު ފޮރިންމިނިސްޓްރީގެ ޚިޔާލު ހުށަހަޅުއްވާ އެމިނިސްޓްރީން މަޖިލީހަށް ފޮނުއްވި ސިޓީގައި، ފަލަސްތީނުގެ މައްސަލާގައި ދިވެހި ސަރުކާރުން ގެންގުޅުއްވާ ސިޔާސަތު ހާމަ ކުރައްވާ މައިގަޑު7ނުކުތާއެއް ފާހަގަ ކުރައްވާފައިވެއެވެ.\nމިގޮތުން، ދިވެހި ސަރުކާރުން ފަލަސްތީނާއެކު އަބަދުވެސް ޚާރިޖީ ގުޅުން ދަމަހައްޓަމުން ގެންގޮސްފައިވާ ކަމަށާއި، ފަލަސްތީނުގެ ރަސްމީ ފަރާތްތަކާ އެކި ފަހަރުމަތިން ބައްދަލުކޮށް، ފަލަސްތީނަށް ދިވެހި ސަރުކާރުގެ އެއްބާރުލުން ދޭނެ ކަމުގެ ޔަގީންކަން ދީފައިވާނެކަމަށް މިސިޓީގައި ބަޔާން ކުރައްވާފައި ވެއެވެ.\nމީގެ އިތުރުންވެސް، ޔޫއެން އިން ރަސްމީކޮށް ފަލަސްތީނަކީ ދައުލަތެއް ކަމުގައި ބަލައިގަތުމަށް އެހީތެރިކަން ދިވެހިރާއްޖެއިން ފޯރުކޮށްދިނުމަށް މަސައްކަތް ކުރާނެކަން ހާމަކޮށްފައިވާނެ ކަމަށް ފޮރިންގ މިނިސްޓްރީގެ ސިޓީގައި ވިދާޅުވެފައި ވެއެވެ.\nއަދި ހަމަ އެފަަދައިން، އިސްރާއީލުން ފަލަސްތީނަށް ދެމުން ގެންދާ އިންސާނިއްޔަތާ ޚިލާފު ހަމަލާތައް ހުއްޓުވުމަށް ގޮވާލާ، ނުވަތަ ފަލަސްތީނު ރައްޔިތުންނަށް އިންސާނީ ހައްގުތައް ކަށަވަރު ކޮށްދިނުމަށް ގޮވާލައި، ނުވަތަ އިސްރާއީލުން ވެރި ވެގެންފައިވާ ފަލަސްތީނުގެ ބިންތައް ދޫކޮށްލުމަށް ގޮވާލާ ޔޫއެން އަށް ހުށަހަޅާފައިވާ އެތައް ގަރާރަކަށް ދިވެހިރާއްޖެ އިން ތާއީދު ކޮށްފައިވުމާއެކު، އަދި ފަލަސްތީނާ އެއްކޮޅަށް ދިވެހިރާއްޖެއިން ވޯޓިދީފައިވާނެކަމަށްވެސް ވިދާޅުވެފައި ވެއެވެ.\nމި ގަރާރުގައި ވާގޮތުން، އިސްރާއީލުން ފަލަސްތީނުގެ ބިންތަކަށް ވެރިވެގަތުމަށް ކުރަމުންދާ މަސައްކަތް ހުއްޓުވުމަށް ގޮވާލުމާއެކު، ފަލަސްތީނު ރައްޔިތުންނަށް ދެމުންގެންދާ ލާއިންސާނީ އަނިޔާތައް ކުށްވެރި ކުރުމާއި، ފަލަސްތީނު ރައްޔިތުންގެ އިންސާނީ ހައްގުތަށް ކަށަވަރު ކޮށްދިނުމަށް ގޮވާލާ، ރައްޔިތުންގެ މަޖިލީހުން މިމައްސަލައާ ދޭތެރޭ ދެކޭގޮތް ބައިނަލް އަގުވާމީ މުޖުތަމަޢަށް ކޮށްދޭން ޖެހެއެވެ.\nޚަރިޖީ ގުޅުންތަކުގެ ކޮމިޓީން ނިންމާފައިވަނީ، މިގަރާރުގައި ފާހަގަ ކޮށްފައިވާ އެންމެހާ ކަންކަމަށް އެކޮމިޓީން ފުރިހަމައަށް ތާއީދުކުރުމާއެކު، އެ ގަރާރާ ގުޅޭގޮތުން ކޮމިޓީން ހުށަހަޅާ ހުށަހެޅުން، މަޖިލީހުން ގޮތެއް ނިންމެވުމަށްޓަކާ ރިޕޯޓު މަޖިލީހަށް ހުށަހެޅުއްވުމަށެވެ.\nވިލިގިލީ ދާއިރާގެ މެމްބަރު ސައުދު ހުސެއިން އަކީ، ފަލަސްތީނުގެ ރައްޔިތުންނަށް އިސްރާއީލުން ދެމުންދާ ލާއިންސާނީ އަނިޔާތައް ކުށްވެރިކޮށް، މީގެ ކުރިންވެސް މަޖިލީހަށް ގިނަ ގަރާރުތަކެއް ހުށަހަޅުއްވާގައިވާ މެމްބަރެއްކަން ފާހަގަ ކޮށްލެވެއެވެ.


Furabandu quarentine huttaalan nuninmaa: HEOC\nއެޗްޕީއޭގެ މެޑިކަލް އޮފިސަރު އަދި އެޗްއީއޯސީގެ ތަރުޖަމާން ޑރ. ނަޒްލާ ރަފީގު: ފުރަބަންދު ކަަރަންޓީން ހުއްޓާލުމަށް ނިންމާފައިނުވާ ކަމަށް ވިދާޅުވި --\nފުރަބަންދު ކަަރަންޓީން ހުއްޓާލުމަށް މިހާތަނަށް އެއްވެސް ނިންމުމެއް އަދި ނިންމާފައި ނުވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nމި ހިނގާ ނޮވެންބަރު 15 އިން ފެށިގެން ފުރަބަންދު ކަރަންޓީން އުވާލުމަށް ނިންމާފައިވާ ކަމަށް ބުނެ ވާހަކަތަކެއް ދަނީ ފެތުރެމުންނެވެ. އެކަމާއި ގުޅޭގޮތުން ނޫސްވެރިން ކުރިމަަތިކުރި ސުވާލުތަކަށް ޖަވާބު ދެމުން އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ އެފަދަ ނިންމުމެއް އަދި ނިންމާފައި ނުވާ ކަމަށެވެ. ލުއިތަކާއި އަދި ފިޔަވަޅުތަކާއި ގުޅޭގޮތުން އަބަދުވެސް މަޝްވަރާ ކުރެވޭ ކަމަށާ ނިންމުންތައް ހާމަކުރަމުން ގެންދާނެ ކަމަށްވެސް ވިދާޅުވިއެވެ.\n"އަދި އެ ގޮތަކަށް ނުނިމޭ. ނިމުނީމަ އަޅުގަނޑުމެން އެކަން އިއުލާނު ކުރާނަން. ވަކި ދުވަހެއްގައި ކަރަންޓީންވުން ނިމުމަކަށް ގެންނަން ނިންމައިފިނަމަ އެކަން އާންމު ކުރާނެ،"\nނަޒްލާ ވިދާޅުވީ ފުރަބަންދު ކަރަންޓީން ނިމުމަކަށް ގެންނާނީ ފްލޫ ކްލިނިކުން ޕޮޒިޓިވްވާ އަދަދާއި ރެންޑަމް ސާމްޕަލްތަކުން ޕޮޒިޓިވްވާ އަދަދު އަދި އަން ލިންކް ކޭސް ޕޮޒިޓިވްވާ އަދަދުތަކަށް ބެލުމަށްފަހު ކަމަށެވެ. މިހާތަަނަށް ފުރަބަންދު ކަރަންޓީން ހުއްޓާލުމަށް ނިންމުމެއް ނިންމާފައިނުވާ ކަމަށް ވިދާޅުވިއެވެ.\nކޮވިޑްގެ ބަލިމަޑުކަމުގައި ދިވެހިން ހަތް މަސްދުވަސް ހޭދަކޮށްފައިވާއިރު މިދިޔަ ހަ މަސް ދުވަހު މާލެ ސިޓީ އޮތީ ލޮކްޑައުންކޮށްފައެވެ. އެކަމާއި ގުޅިގެން އެކި ރަށްރަށާއި ބޭރަށް ދަތުރުކުރަން ބޭނުންވި އެތަށް ބަޔަކު ވަނީ މާލޭގައި ތާށިވެފައެވެ. ކުރިއަށް އޮތީ ސުކޫލް ބޮޑު ޗުއްޓީ ދުވަސްވަރެވެ. އެހެން ކަމުން ވަަރަށް ގިނަ ބަޔަކު ދަނީ ރަށްރަށަށް ދަތުރުކޮށް އުޅުމުގައި ލުއިތަކެއް ދިނުމަށް އެދެމުންނެވެ. މާލެ ސިޓީން ރަށްރަށަށްދާ މީހުން 14 ދުވަހުގެ ކަރަންޓީންގައި ތިބެން ޖެހެއެވެ. ނަމަވެސް ރަށްރަށުން މާލެ ސިޓީއަށް އަންނަ މީހުން ކަރަންޓީންވާން ނުޖެހެއެވެ. އެއީ މާލެ ސިޓީއަކީ ކޮވިޑްގެ ކޮމިއުނިޓީ ޓްރާސްމިޝަންއެއް އޮތް ތަނަކަށްވާތީއެވެ.